Dhuluge Nurakkaatherikan - Vaguthu\nދުލުގެ ނުރައްކާތެރިކަން ވަރަށް ބޮޑުވެގެންވެއެވެ. ވަރަށް ގިނަ ނައްޞުތަކުގައި މިކަމާއި ބެހޭގޮތުން އިންޒާރުދެއްވާފައިވެއެވެ. ސަބަބަކީ ދުލުގެ ސަބަބުން ޖެހޭ އާފާތްތަކުން ދުރުވުން އުނދަގޫވެފައި އަދި އެކަމަށް ވެއްޓެން ފަސޭހަވުމުގެ ސަބަބުންނެވެ. ދޫ ހިފަހައްޓައިފިނަމަ ހެޔޮކަމެއްކަމުގައި މެނުވީ ނުވެއެވެ. އެޔާއެކު ނަބިއްޔާ ޞައްލަﷲ ޢަލައިހިވަސައްލަމަވަނީ މީސްތަކުން ނަރަކައަށް ވައްދާ އެންމެ ބޮޑު އެއްސަބަބަކީ ދޫކަމުގައި ބަޔާންކުރައްވާފައެވެ.\n(مَّا يَلْفِظُ مِن قَوْلٍ إِلَّا لَدَيْهِ رَقِيبٌ عَتِيدٌ) سورة ق: 18\nސަހްލު ބިން ސަޢުދު ރަޟިޔަﷲ ޢަންހު ރިވާކުރައްވައެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. (مَنْ يَضْمَنْ لِي مَا بَيْنَ لَحْيَيْهِ وَمَا بَيْنَ رِجْلَيْهِ أَضْمَنْ لَهُ الْجَنَّةَ) رواه البخاري في صحيحه: 6109.\nމާނައީ: "ދެތުންފަތުގެ ދެމެދުގައިވާ ގުނަވަނަށާއި އަދި ދެފައިގެ ދެމެދުގައި ވާ ގުނަވަނަށް (އެގުނަވަންތަކުން ފާފަނުކުރާނޭކަމަށް) ތިމަންކަލޭގެފާނަށް ޔަޤީންކަންދޭ މީހާއަށް، އެމީހަކަށް ސުވަރުގެ (ލިބޭނެކަމުގެ) ޔަޤީންކަން ތިމަންކަލޭގެފާނު ދެއްވަމެވެ."\nއަދިވެސް މުޢާޛު ބިން ޖަބަލް ރަޟިޔަﷲ ޢަންހުގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n(يَا رَسُولَ اللَّهِ أَخْبِرْنِي بِعَمَلٍ يُدْخِلُنِي الْجَنَّةَ وَيُبَاعِدُنِي عَنْ النَّارِ قَالَ لَقَدْ سَأَلْتَنِي عَنْ عَظِيمٍ وَإِنَّهُ لَيَسِيرٌ عَلَى مَنْ يَسَّرَهُ اللَّهُ عَلَيْهِ تَعْبُدُ اللَّهَ وَلَا تُشْرِكْ بِهِ شَيْئًا وَتُقِيمُ الصَّلَاةَ وَتُؤْتِي الزَّكَاةَ وَتَصُومُ رَمَضَانَ وَتَحُجُّ الْبَيْتَ ثُمَّ قَالَ أَلَا أَدُلُّكَ عَلَى أَبْوَابِ الْخَيْرِ الصَّوْمُ جُنَّةٌ وَالصَّدَقَةُ تُطْفِئُ الْخَطِيئَةَ كَمَا يُطْفِئُ الْمَاءُ النَّارَ وَصَلَاةُ الرَّجُلِ مِنْ جَوْفِ اللَّيْلِ قَالَ ثُمَّ تَلَا تَتَجَافَى جُنُوبُهُمْ عَنْ الْمَضَاجِعِ حَتَّى بَلَغَ يَعْمَلُونَ ثُمَّ قَالَ أَلَا أُخْبِرُكَ بِرَأْسِ الْأَمْرِ كُلِّهِ وَعَمُودِهِ وَذِرْوَةِ سَنَامِهِ قُلْتُ بَلَى يَا رَسُولَ اللَّهِ قَالَ رَأْسُ الْأَمْرِ الْإِسْلَامُ وَعَمُودُهُ الصَّلَاةُ وَذِرْوَةُ سَنَامِهِ الْجِهَادُ ثُمَّ قَالَ أَلَا أُخْبِرُكَ بِمَلَاكِ ذَلِكَ كُلِّهِ قُلْتُ بَلَى يَا نَبِيَّ اللَّهِ فَأَخَذَ بِلِسَانِهِ قَالَ كُفَّ عَلَيْكَ هَذَا فَقُلْتُ يَا نَبِيَّ اللَّهِ وَإِنَّا لَمُؤَاخَذُونَ بِمَا نَتَكَلَّمُ بِهِ فَقَالَ ثَكِلَتْكَ أُمُّكَ يَا مُعَاذُ وَهَلْ يَكُبُّ النَّاسَ فِي النَّارِ عَلَى وُجُوهِهِمْ أَوْ عَلَى مَنَاخِرِهِمْ إِلَّا حَصَائِدُ أَلْسِنَتِهِمْ)\nرواه الترمذي في سننه: 2616 و صححه الألباني.\nމާނައީ: "އޭ ރަސޫލުﷲއެވެ. ތިމަންކަލޭގެފާނު ސުވަރުގެ ވައްދާނެ އަދި ނަރަކައާއި ދުރުކުރާނެ ޢަމަލެއްގެ ވާހަކަ ބުނެދެއްވާށެވެ. ޙަދީޘްކުރެއްވިއެވެ. "ބޮޑުކަމަކާ ބެހޭ ގޮތުން ސުވާލުކުރައްވައިފީމުއެވެ. ފަހެ ﷲ ފަސޭހަކޮށްދެއްވައިފިމީހަކަށް އެކަމަކީ ފަސޭހަކަމެކެވެ. އެއީ ﷲއަށް އަޅުކަންކުރުމެވެ. އަދި ﷲއާއި ޝިރުކުނުކުރުމެވެ. އަދި ނަމާދު ޤާއިމުކުރުމެވެ އަދި ޒަކާތްދިނުމެވެ. އަދި ރޯދަ ހިފައި އަދި އެކަމަށް ކުޅަދާނަވީނަމަ ގެފުޅަށް ޙައްޖުވުމެވެ." އެޔަށްފަހު ޙަދީޘްކުރެއްވިއެވެ. "ހެޔޮކަމުގެ ދޮރުތަކަށް މަގުދައްކަންހެއްޔެވެ؟ ރޯދައަކީ އައްޑަނައެކެވެ. އަދި ޞަދަޤާތް، ފެނުން އަލިފާން ނިވާލާ ފަދައިން ފާފަތައް ފުހެލައެވެ. އަދި މީހާ ރޭގަނޑުގެ މެންދަރު ކުރާ ނަމާދެވެ. އެޔަށްފަހު ކިޔަވާ ވިދާޅުވިއެވެ. (تَتَجَافَىٰ جُنُوبُهُمْ عَنِ الْمَضَاجِعِ يَدْعُونَ رَبَّهُمْ خَوْفًا وَطَمَعًا وَمِمَّا رَزَقْنَاهُمْ يُنفِقُونَ، فَلَا تَعْلَمُ نَفْسٌ مَّا أُخْفِيَ لَهُم مِّن قُرَّةِ أَعْيُنٍ جَزَاءً بِمَا كَانُوا يَعْمَلُونَ) (سورة السجدة 16-17. މާނައީ: އެއުރެންގެ ވެރިރަސްކަލާނގެ ޙަޟްރަތަށް ބިރުވެތިކަމާއި އުންމީދާއެކު ދުޢާކުރާ ޙާލު، އެއުރެންގެ އަރިކަށިތައް (ރޭއަޅުކަންކުރުމަށްޓަކައި) ތަންމަތިތަކާ ފޭވެއެވެ. އަދި ތިމަންރަސްކަލާނގެ، އެއުރެންނަށް ދެއްވި ތަކެތީން، އެބައިމީހުން ހޭދަކުރެއެވެ. ފަހެ އެބައިމީހުންނަށްޓަކައި ފޮރުއްވާފައިވާ ލޮލުގެ ފިނިކަން (އެބަހީ: ލޮލަށް ފިނިކަންދެނިވި، ސުވަރުގޭގެ ނިޢުމަތްތައް) އެއްވެސް ނަފުސަކަށް ނޭނގޭނެއެވެ. (އެއީ) އެބައިމީހުން ކޮށްއުޅުނު ޢަމަލުތަކުގެ ޖަޒާއެއް ކަމުގައެވެ.) އެޔަށްފަހު ޙަދީޘްކުރެއްވިއެވެ. "(ހުރިހާ)ކަމެއްގެ އަސްލާއި އަދި އޭގެ ތަނބު އަދި އޭގެ ކުރިބޯށީގެ ޚަބަރުދެއްވަން ހެއްޔެވެ؟" ދެންނެވީމެވެ. ރަސޫލުﷲއެވެ. އާދޭހެވެ. ޙަދީޘްކުރެއްވިއެވެ. "ހުރިހާކަމެއްގެ އަސްލަކީ(ބޮލަކީ) އިސްލާމްކަމެވެ. އަދި އޭގެ ތަނބަކީ ނަމާދެވެ. އަދި އޭގެ ކުރިބޯއްޓަކީ ޖިހާދެވެ." އެޔަށްފަހު ޙަދީޘްކުރެއްވިއެވެ. "އެހުރިހާކަމެއް މިލްކުވާނެ (އަދި އެކަން ވަރުގަދަކޮށްދޭނެ) ކަމެއްގެ ވާހަކައިން ޚަބަރު ދެއްވަން ހެއްޔެވެ؟" ދެންނެވީމެވެ. ރަސޫލުﷲއެވެ. އާދެހޭވެ. ދެން އެކަލޭގެފާނުގެ ދޫފުޅުގައި ހިއްޕަވައި ޙަދީޘްކުރެއްވިއެވެ. "ތިބާގެ ކިބައިން މިދޫރައްކާތެރިކުރާށެވެ." ދެންނެވީމެވެ. ރަސޫލުﷲއެވެ. ތިމަންމެން ދައްކާއުޅޭ ވާހަކައިގެ މައްޗަށް ޢަޒާބުދެއްވޭނެ ހެއްޔެވެ؟ ޙަދީޘްކުރެއްވިއެވެ. "ކަލޭގެފާނުގެ މައިކަނބަލުން ކަލޭގެފާނަށް ގެއްލިއްޖެއެވެ. މީސްތަކުން ދޫތަކުން ގެނައިކަންތައްތަކުގެ ސަބަބުން މެނުވީ ނަރަކައަށް މޫނުވަތަށް ނުވަތަ ނޭފަތްވަތަށް ބަންޑުން ވައްޓާލެނުލެވޭ ހެއްޔެވެ؟"\nހ. ދުލުގެ ނުރައްކާތެރިކަން އަދި އެކަމުން ރައްކާތެރިވުމުގެ ވާޖިބުކަން. ނުވިސްނާ މީހަކު ބުނާ އެންމެ ބަހެއްގެ ސަބަބުން ނަރަކައަށް ވަންނަން ޖެހިދާނެއެވެ.\nށ. ހެޔޮކަންކަމުގައި ނޫންގޮތަށް ދޫބޭނުންކުރުމަކީ ނަރަކައަށް ވަންނަން ޖެހިދާނެ ސަބަބެކެވެ. އަދި ދުލުގެ މައްޗަށް ރައްކާތެރިވުމަކީ ސުވަރުގެއަށް ވަދެވޭ ސަބަބެކެވެ.\nނ. ފައިދާއެއް ނެތް ގޮތުގައި ޣާފިލުކަންމަތީ ދުލުން ނުބައިކަންކަން ކުރުން ވަނީ ގިނަވެފައެވެ.


ދިވެހިރާއްޖޭގެ ސުޕްރީމް ކޯޓުން 2018 ފެބްރުވަރީ 1 ގައި ނެރެފައިވާ އަމުރާ ގުޅިގެން މާލެއާއި އަތޮޅުތަކުގައި ކުރަމުންދާ މުޒާހަރާތައް މި ކޮމިޝަނުން ދަނީ ވަރަށް ގާތުން ބަލައި މޮނިޓަރ ކުރަމުންނެވެ. މިގޮތުން މީހުން އެއްވާ ސަރަހައްދުތަކުގައި ފީލްޑް މޮނިޓަރިންގ ކުރިޔަށް ގެންގޮސް، މީސްމީޑިއާ އަދި ޚަބަރުފަތުރާ އެހެނިހެން ވަސީލަތްތަކުން ޢާންމުކުރަމުންދާ ޚަބަރުތައްވެސް ދަނީ ބަލަމުންނެވެ.\nމިގޮތުން ކޮމިޝަނުގެ ފީލްޑް މޮނިޓަރިންގ ޓީމަށް ފާހަގަކުރެވިފައިވާ ކަންކަމުގެ ތެރޭގައި:\n1.\tއެއްވުންތައް ރޫޅާލުމުގައި ބައެއް ފަހަރު ފުލުހުން ހާލަތާ ނުބައްދަލު މިންވަރަށް ބާރުގެ ބޭނުންކޮށްފައިވާކަން.\n2.\tބައެއް ފުލުހުންގެ ޢަމަލުތަކުގެ ސަބަބުން އާންމުންގެ ތެރެއިން ބައެއް މީހުންނަށާއި އެ ސަރަހައްދުތަކުގައި ހަރަކާތްތެރިވި ބައެއް ނޫސްވެރިންނަށް އަނިޔާވެފައިވާކަން.\n3.\tލެސްލީތަލް ހަތިޔާރު ބޭނުންކުރެވިދާނެކަމަށް ބަޔާންކޮށްފައިވާ "ހަތިޔާރު ގެންގުޅުމާއި ބޭނުން ކުރުމާބެހޭ ގަވާއިދު"ގައި ބަޔާންކޮށްފައިވާ ގޮތާ ޚިލާފަށް ބައެއް ހާލަތްތަކުގައި ޕެޕަރ ސްޕްރޭ ބޭނުންކޮށްފައިވާކަން.\n4.\tއާންމު ރައްޔިތުންގެ ތެރެއިން ބައެއް މީހުން ފުލުހުންގެ އަމުރުތަކަށް ނުކިޔަމަންތެރިކަން ދައްކާފައިވާކަން.\n5.\tމުޢާމަލާތް ކުރުމުގައި ފުލުހުންނާއި އާންމުން ބައެއް ފަހަރު ބޭނުންކޮށްފައިވަނީ އެންމެ އެކަށީގެންވާ ބަސްމަގު ނޫންކަން.\n6.\tއެއްވުންތަކުގައި ބައިވެރިވި ބައެއް ފަރާތްތަކުން އެއްވުންތަކަށް ކުޑަކުދިން ގެންގޮސްފައިވާކަން.\n7.\tރޭގަނޑު 12:00ގެ ފަހުންވެސް އެއްވެފައިވާ ތަންތަނުގައި އަޑުގަދަކޮށް، ހުތުރުބަހުން މުޢާމަލާތްކުރާކަމާއި، މިތަންތަނުގައި ސައިކަލު ފަދަ އުޅަނދުތަކުގައި ތިބެ، އެ ސަރަހައްދުތަކުގައި ދިރިއުޅޭ ޢާންމުންނަށް އުނދަގޫވާނެހެން ބަރުގޮނުއަޅާ އަޑުގަދަ ކުރާކަން.\n8.\tފަހަކަށް އައިސް ގިނަ އެއްވުންތައް ސުލްހަވެރިކަމާއެކު ކުރިޔަށް ގެންގޮސްފައިވާކަމާއި، އެއްވުންތައް ރޫޅާލުމުގައި ފުލުހުން ހާލަތާ ނުބައްދަލު ބާރުގެ ބޭނުންކޮށްފައި ނުވާކަން.\nމުޒާހަރާތައް ރޫޅާލުމުގެ ތެރޭގައާއި، ފުލުހުންގެ ބެލުމުގެ ދަށަށް ގެންދިއުމަށްފަހު އަނިޔާކޮށްފައިވާކަމަށް ތުހުމަތުކުރެވޭ6މައްސަލައެއް ކޮމިޝަނުންދަނީ ޤާނޫނު ނަންބަރު 2013/13 (އެންޓި ޓޯޗަރ ޤާނޫނު) ގެ ދަށުން ބަލަމުންނެވެ. މީގެތެރެއިން3މައްސަލައަކީ ކޮމިޝަނުން އިސްނަގައިގެން ބަލަމުންދާ މައްސަލަތަކެކެވެ.\nކޮމިޝަނުން މުޒާހަރާތައް މޮނިޓަރ ކުރުމަށްފަހު، އެކުލަވަލާ ރިޕޯޓު ކޮމިޝަނުގެ ވެބްސައިޓުގައި ޢާންމުކޮށް، މުޒާހަރާ މޮނިޓަރކުރުމުގެ ތެރޭގައި ފާހަގަކުރެވޭ ކަންކަމުގެ ތެރެއިން ރަނގަޅު ކުރުމަށް ކޮމިޝަނަށް ފެންނަ ކަންކަން މޯލްޑިވްސް ޕޮލިސް ސަރވިސްއާ އެކު ފެބްރުވަރީ 18 އަދި މާރިޗު މަހުގެ 11 ވަނަ ދުވަހު ބޭއްވުނު ބައްދަލުވުންތަކުގައިވަނީ ހިއްސާކޮށްފައެވެ.


15 ޖުލައި 2021 - 08:26 7\nމަޑުމަޑުން ދެލޯ މަރައިލެވުނެވެ. އެސްފިޔަތަކަށް ބާރުކޮށްލެވުނެވެ. ފެނުނީ އެ މަންޒަރެވެ. އެ ބިރުވެރި ވަގުތުކޮޅެވެ. ފުރާނައިގެ ދިފާއުގައި އެކަކު އަނެއްކަކު އުޅުނު ގޮތެވެ. ލޭ ކޮށެމުން ދިޔަ މަންޒަރުތަކެވެ. ކުއްލިއަކަށް ލޯ ހުޅުވާލެވުނެވެ. އެ އިހުސާސްތަކުން މޭ ރޫރޫ އަޅައިގަތީމަ އެވެ. އެ މަންޒަރުތަކުން ހިތް ފުނޑުފުނޑުވާން ފެށީމަ އެވެ. ނަމަވެސް، އެއީ ހަގީގަތެވެ. އަހަރެންގެ މި ދެލޮލަށް ފެނުނު މަންޒަރުތަކެވެ. ދެ ކަކޫ ގަޔާ ކައިރިކޮށްލެވުނެވެ. ކަކުލުގައި ބޯ އަޅައިލެވުނެވެ. ފުން ނޭވާއެއް ދޫކޮށްލުމަށް ފަހު ތަރުތީބު ގެއްލިފައިވާ އިސްތަށިތައް ކަންފަތުގައި އަޅުވާލީމެވެ.\nލަސްލަހުން ހިންދިރުވާލެވުނެވެ. ހިތަށް ތިލަވަމުން ދިޔަ ސުވާލުތަކުގެ ސަބަބުން ހުވާސްތައް ހޭލާން ފެށި އެވެ. ސުވާލުގެ ޒަލްޒަލާއެއް އޮހިގަތީމަ އެވެ.\nކޮންމެ އުފަލެއްގެ ފަހަތުގައި ވަނީ ހިތާމަ ހެއްޔެވެ؟ ކޮންމެ ހިތާމައެއްގެ ކުންނަކީ އުފާ ހެއްޔެވެ؟ އުފާވެރިކަމުގެ ކުންނުން އަވަހަށް ސޮއްސާލަނީ ކީއްވެ ހެއްޔެވެ؟ ދިރިއުމުގެ ރޮނގަކީ އެއީ ހެއްޔެވެ؟ ކޮންމެ މީހެއްގެ ހަޔާތުގެ ރޮނގު ކުރެހެނީ އެ ހަމައިން ހެއްޔެވެ؟ އެއީ ހަމަ ކޮންމެ މީހަކަށް ވެސް ވާގޮތެއް ހެއްޔެވެ؟ އަހަންނަށް މިހެން މިވީ، ހިތުގެ ޝަކުވާއަށްވުރެ ލޮލުގެ ޝަކުވާ ގިނަވީމަ ހެއްޔެވެ؟ ނޫނީ ލޮލަށް ފުންމައިލި ހަރުފައިގެ ވިހަކަން ގަދައީ ހެއްޔެވެ؟ އެހެންނޫނީ، ހިތުގައި ތަތްކޮށްލައިގެން އޮންނަ އިބިލީހުގެ ސުންޕާކަން ގަދައީ ހެއްޔެވެ؟ މީހުން ވިސްނުމުން އެހެން މީހުން ކޮންޓްރޯލް ކުރުމަކީ ވެސް ހުނަރަކީ ހެއްޔެވެ؟\n"ހަސީނާ ގާތު އަހަރެން ބުނީމެއްނު ހުރަސް ކުރާން ނުވާނެ ރޮނގެއް އޮންނާނޭ." އަހަރެންގެ ކަންފަތް ބުޑުގައި ޒަމީރު ރުޅިވެރި ބަސްތައް ތަކުރާރުވި ކަހަލަ އެވެ.\nވަށައިގެން ހޯދައިލެވުނީ އެހެންވީމަ އެވެ. އަހަންނަށް ބަލައިލެވުނީ ޒަމީރު ފެނޭތޯ އެވެ. އޭނާގެ ހަނދާންތައް ކުއްލިއަކަށް ވާން ފެށީމަ އެވެ. އޭނާގެ އަސަރުތަކުން އަހަރެންގެ ހިތް ތޮރުފެން ފެށީމަ އެވެ. ނަމަވެސް، ވަށައިގެންވާ މާހައުލުން އަހަންނަށް ފެނުނީ ހުސްކަމެވެ. ފަޅުކަމެވެ. އެއްވެސް މީހެއްގެ ނިޝާނެއް، ލިސާނެއް ވެސް ނެތް ހިމޭންކަމެވެ.\nފަޅުރަށެއްގައި އަހަރެން އިންނަން މިޖެހުނީ ކޮން އުފަލެއް ހޯދަން ހެއްޔެވެ؟ ކޮން ކަމެއް ހަނދާން ކުރާން ހެއްޔެވެ؟ އަހަރެންގެ އުފަލަކަށް މިކަން މިވީ ކީއްވެ ހެއްޔެވެ؟ އަހަރެންގެ އަނގަ ގަދައީ ހެއްޔެވެ؟ ދައްކަން ނުވާ ވާހަކަތައް ދެއްކުނީ ހެއްޔެވެ؟ ވިސްނައިލެވުނެވެ. ފުންކޮށް ވިސްނައިލެވުނެވެ. ހުރިހާ ސުވާލެއްގެ ޖަވާބަކަށް ވެސް ލިބެނީ ހަމަ އެއް ޖަވާބެކެވެ. ނޫނެކެވެ. އަހަރެން ދެއްކީ ދައްކަން ޖެހޭ ވާހަކަތަކެކެވެ. ނަމަވެސް އެކަން މާނަކުރަން ހުރި މީހާއަށް ނެގުނީ ގޯސް މާނައެކެވެ. ކުށްވެރިކަމުގެ ޗޭނުން އަހަރެންގެ ދެފައި ބަނދެވުނީ އެހެންވީމަ އެވެ. ފަޅު ރަށަކަށް ދެމުންދާ ހަނދުވަރު ބަލަން އަހަންނަށް މަޖުބޫރުވީ އެހެންވީމަ އެވެ. ނިއުޅަން ނުކެރިގެން މި އުޅެނީ އެ ވާހަކަތަކެވެ. އެ ސަފުހާތަކެވެ. އެހެނަސް މިކަމުން އަރައިގަންނަން ވެއްޖެކަމަށް ހިތް ގޮވާތާ އެތައް ދުވަހެއްވީ އެވެ.\nފުންކޮށް ވިސްނައިލެވުނެވެ. މި ހިތްދަތިކަމުގައި ގައިދުވެ މަޖުބޫރީ ހާލަތަށް އަހަރެން ވެއްޓެން ޖެހުނު ގޮތާމެދު ގަ އެވެ. އަހަންނަށް ކުށްވެރިއެކޭ މި ހީކުރެވެނީ އެހެންވީމަ އެވެ. އަމިއްލަ ނަފުސު ކަތިލެވެންދެން ހަނު ހުރެވުނީތީ އެވެ. މަޑުމަޑުން އެ ހިޔާލު ތަކުގެ ތެރެއަށް ގެނބިގަނެވުނެވެ.\nއެއީ މީގެ ދިހަވަރަކަށް އަހަރު ކުރި އެވެ. ލޯބީގެ ބަގީޗާތަކުގައި އަހަރެން އުދުހި އުޅުނީ ޒަމީރުގެ ބުރަކަށި މަތިންނެވެ. އޭނާގެ ހިޔަނިންނެވެ. އެއީ އުފާވެރި ހަނދާންތަކެކެވެ. އުފާވެރި ދުވަސްތަކެކެވެ. އޭރު އެއީ ހަމަ އަސްލުގައި ވެސް އަހަރެންގެ ޒަމީރެވެ. އަހަރެންގެ ނަސީބެވެ. ނަމަވެސް، މޫސުން ބަދަލުވީ އެވެ. ހިޔާލުތައް ބަދަލުވީ އެވެ. ޒަމާނީ ގޮތްތަކަށް ލޯބި ކުރަމުން ދިޔަ ޒަމީރުގެ ވިސްނުން ބަދަލުވީ އެވެ. އޭނާ ބުނާ ގޮތުން އޭނާއަށް އުނގެނެވުނީ އެވެ. އިލްމު ހާސިލުކުރެވުނީ އެވެ.\nއެހާ ހިސާބުން ހަޔާތުގެ އުފާވެރި ބާބުތައް އެއްކޮށް އަންދައިލަން މަޖުބޫރުވީ އެވެ. މިނިވަންކަމުގެ އުފާވެރިކަން ގެއްލުނީ އެވެ.\nކޮށީ ބަންދުވީ އެވެ. ވަރަ ބިނދި ފިޔަކޮށުނީ އެވެ. އޭރު އަހަންނަކީ ޒަމީރުގެ މިލްކަކަށް ވެ ނިމިއްޖެ އެވެ. މަންޒަރު ސާފުވީއިރު އަހަންނަށް ހުރިހާ ކަމެއް އެނގިއްޖެ އެވެ. ޒަމީރުގެ ނަފުސުގެ ކޮންޓްރޯލް ކުރާ އަނދިރި މީހުން ފެންނާން ފަށައިފި އެވެ. އެހެނަސް އަހަންނަށް ބަސްބުނުމުގެ މިނިވަންކަމެއް ނެތެވެ. ސިކުނޑީގެ ރަދީފުން ވިސްނައިދިނުން އެ ލަފުޒުވެސް ފޮހެލަން މަޖުބޫރުވި އެވެ.\nނަމަވެސް، އިންސާނަކަށް ކެތްވާނީ ވެސް ވަކި ވަރަކަށެވެ. ކަންކަން ސިއްރު ކުރެވޭނީ ވެސް ވަކި ވަރަކަށްތާ އެވެ. އަހަންނަށް ވެސް ވީ އެހެންނެވެ. އިރުއިރު ކޮޅަށް ބާރުކޮށްލެވެނީ އެވެ. ވާން ކޮށްލެވެނީ އެވެ. ޝަކުވާގެ ގޯންޏަށެވެ. އެ ގޯނީގެ ތުނބުގައި ހިފައިލެވެނީ އެވެ. ނަތީޖާ ގޯސްވަނީ އެހައި ހިސާބުންނެވެ.\n"ހަނދާން ކުރާތި މިއިން އެއްވެސް ވާހަކައެއް މި ކޮޓަރިން ބޭރަށް ނުކުންނަ ދުވަސް އެއީ ވޭންދެނިވި ގޮތަކަށް އެކަމުގެ ހިތި ތަހަންމަލު ކުރާން ޖެހޭނެ ދުވަހެއް." ޒަމީރު ހަރުކަށި ބަސްތަކުން އަހަރެން ރޫރުއަޅުވާލަ އެވެ.\n"ކޮން ކަމެއް ކުރެވޭނީ؟ އެއްވެސް ކަމެއް ނުކުރެވޭނެ. ބޮޑު ކަމަކަށް މަރައެއްނު ލެވޭނީ." ޒުވާންކަމުގެ ރޫހުގައި އަހަންނަށް އަމިއްލަ ދިފާއުގައި ވާހަކަދެކެވެ އެވެ.\nޒަމީރަށް އެކަން ހަޖަމެއް ނުވެ އެވެ. ބަލައެއް ނުގަނެވެއެވެ. އޭނާގެ މައްޗަށް އަހަންނަށް ބަސް ބުނެވިގެން ނުވާނެ ކަމަށް އޭނާ އަބަދުވެސް ބުނެ އެވެ. އެއީ އަހަރެންގެ މަގާމެއް ނޫންކަމަށް އިންޒާރުދެ އެވެ.\n"ހަނދާންކުރާތި، ހައިސިއްޔަތު އޮޅިގެން ނޫޅޭތި؟" ޒަމީރުގެ އެ ޖުމުލަ އަހަންނަށް ހިތުދަހެވެ.\n"އިންސާނުންނަށް ކެތް ކުރެވޭނީ ވެސް ވަކި ވަރަކަށް. ކަންކަން ސިއްރު ކުރެވޭނީ ވެސް ވަކި ވަރަކަށް އަހަންނަކީ ޒަމީރު ކުޅެން ގެންގުޅޭ ބުދެއްތަ؟ އަހަރެން މީ ޒަމީރުގެ އަޅެއްތަ؟" އަހަންނަށް ގިސްލެވެން ފެށުނެވެ.\n"ކަލޭ ކައިރީ ބުނެފަ އޮންނާނެ ވާހަކައެއް. އަހަންނާއެކު އުޅެން ބޭނުންވަންޏާ އަނގަޔާއި ދޫ ހިމޭނުން ބާއްވާށޭ." ޒަމީރުގެ އިނގިލިތައް އަހަރެންގެ ކޮލުގެ ތެރެއަށް ބާރުކޮށްލި އެވެ.\nއަހަންނަށް ކުސްތެޅެން ފެށުނެވެ. ޒަމީރުގެ ކިބައިން ސަލާމަތްވުމަށް މަސައްކަތް ކުރެވުނެވެ. އޭނާގެ މުށުތެރެއިން ވީއްލި ގަނެވޭތޯ ގަދަ ހަދައިލީމެވެ.\n"ދޫކުރޭ. މި ބުނީނު ދޫކުރާށޭ. އަހަންނަކީ ކަލޭ ހިތަށް އެރީމަ ހިތަށް އެރި ކަމެއް ކުރާން ހުރި މީހެއް ނޫނޭ. ކަލޭ އަނތްބަކަށްވާން އެއްބަސްވުން އެއީ އަހަންނަށް މިހާތަނަށް ހެދުނު އެންމެ ބޮޑު ގޯސް. މިއަދު އަހަރެންގެ އަމިއްލަ ޟަމީރު ވެސް އަހަންނަށް މަލާމަތްކުރޭ އެކަމާ. ކަލޭގެ އަންބަކަށް ވެވުނީތީ." ޒަމީރުގެ އަތުން ވީއްލި ގަނެ ދުރަށް ޖެހިލަމުން އަހަރެން ގޮވާލީމެވެ.\nޒަމީރު ހުރީ ދޫކުރާ ގޮތަކަށް ނޫނެވެ. އޭނާ ބޭނުންވީ އޭނާގެ ބާރުވެރިކަން އަހަންނަށް ދައްކާލާށެވެ. އަހަންނަކީ އޭނާގެ ކުރިމަތީގައި އަގެއް ނެތް މީހެއްކަން ދައްކައިލާށެވެ. ބާރު ގަދައީ ވެސް، ބާރު ހުރީ ވެސް އޭނާގެ ގައިގައިކަން ދައްކާލާށެވެ. އެހެންވެ އޭނާ ބެލްޓުގެ ބަކަލްގައި ހިފައިލި އެވެ.\nއަހަންނަށް ދެ ފަރާތަށް ބޯހޫރައިލެވުނެވެ. ބޭއިހުތިޔާރުގައި އެކަމާ ދެކޮޅު ހެދެން ފެށުނެވެ.\n"އާދޭސްކޮށްފަ ބުނަން އަހަންނަށް ތިހެން ނުހަދާ. އަހަންނަށް ތިހެން ނުހަދާ. އަހަންނަކީ ނިކަމެއްޗެއް. އަޅައިލާނެ އިތުރު މީހަކު ހުރި މީހެއް ނޫން. އަހަންނަށް އަނިޔާ ނުދީ. އަހަންނަށް ހަމުދަރުދީވޭ." ދެއަތް ދެއަތާ ޖޯޑުކޮށްލަމުން އަހަންނަށް ތިރިވެވުނެވެ.\nޒަމީރުގެ ބެލްޓު އަތަށް އޮޅައިލި އެވެ. އޭނާ މުށްކަވާލި އެވެ. ދެ އަތް ފޭ ކޮށްލަމުން ދަތްކުނޑިވިކައިލި އެވެ.\n"އާދޭސްކުރަން. އަހަންނަށް ހަމްދަރުދީވޭ. އަހަރެން ދެން ދުވަހަކު ވެސް އެކަހަލަ ވާހަކައެއް ނުދައްކާނަން. އެ ގޮތަށް ކަންތަކެއް ނުކުރާނަން. އަހަންނަށް ތިހެން ނަހަދާ."\nޒަމީރުގެ ހިލަ ހިތަށް އަސަރެއް ކުރާހެން ހިޔެއް ނުވެ އެވެ. އޭނާ ހުރީ އެއަށްވުރެ މާ ކުރީގަ އެވެ. އޭނާގެ ވަށައިގެން ބެރު ޖަހަމުންދަނީ ރުޅިވެރި ކަމުގެ ރާގެއްގަ އެވެ. އެހެންވެ، މީހާ ފުފިފައެވެ. އޭނާގެ ދެލޮލަށް ބަލައިލެވުނެވެ. އަހަންނަށް ފެނުނީ މުޅީން ތަފާތު މީހެކެވެ.\nޒަމީރު އައި ގޮތަށް އައިސް އަހަންނާ ދިމާކޮށްލި އެވެ. އަތުގައި އޮތް ބެލްޓުން އަހަރެންގެ ބުރަކަށްޓަށް ހޫނު ހަމަލާއެއް އަމާޒުކޮށްލި އެވެ. ނަގައިގަތް ތިލައިގެ ސަބަބުން އަހަންނަށް ވޭނީ އާހެއް ބޭރުކޮށްލެވުނެވެ. ބާރުބާރަށް ރޮއިގަނެވުނެވެ. ހަޅޭއްލަވާ ގަނެވުނެވެ. ދެވަނަ ސިކުންތުގައި ދެވަނަ ހަމަލާ ވެސް ބުރަކަށްޓަށް އަމާޒުވި އެވެ. ހީވީ ބުރަކަށީގައި ތޫނު ހަންޖަރެއް ދަމައިލިހެންނެވެ. އެހައިވެސް ބޮޑަށް ދިލަ ނަގައިގަތެވެ. ބެލުޓު ޖެހޭ ކޮންމެ ތަނަކުން ނަގައިގަންނަ ދިލައާއެކު ލޯ މަތިން ތަރިބުރައިގެން ދެ އެވެ. ހީވަނީ ވިދުންކަނީގެ އަލިތައް ދެލޮލުގައި ތަތްވާ ހެންނެވެ. ދެ ލޮލުން ހޯސް ލައިފައި ކަރުނަތައް ހިލިގަތެވެ.\nދެތިން ހަލަމާއެޅި އިރަށް ފޯނު ރިންގުވާ އަޑު އިވުނެވެ. އެހެންވެ ޒަމީރު ހުއްޓައިލި އެވެ. އަހަންނަށް ހިތާއިހިތުން ހަމުދު ކުރެވުނެވެ. ނަމަވެސް ބުރަކަށިން ނަގަމުންދިޔަ ދިލައިގެ ސަބަބުން ކެތްކުރެވެނީ ހަމަ ކިރިޔާ އެވެ. ރޮމުން ގިސްލެމުން މުށިގަނޑުމަތީގައި އޮވެވުނީ އެވެ. ކުކުރިލަ ކުކުރިލަ އެވެ.\nޒަމީރު އަތުގައި އޮތް ބެލްޓު އަހަންނާ ދިމާއަށް ހޫރައިލި އެވެ. ބެލްޓު ވެއްޓުނީ އަހަރެން މޫނު ކައިރިއަށެވެ. އެއް ފަހަރު ބެލްޓަށް އަނެއް ފަހަރު ޒަމީރަށް ބަލައިލެވުނެވެ. އަހަންނަށް ހިންދިރުވާލެވުނީ ގަދަކަމުންނެވެ. ބެލްޓުގެ ބަލަކް ކައިރިން ތާޒާ ލޭ ފެނުމުންނެވެ. ކަށަވަރު ކުރެވުނީ ބެލްޓުން ތެޅި ތަންތަނުން ލޭ ހިލި ހަލާކުވެފައި ހުންނާނެ ކަމެވެ. ކުރިއަށް ވުރެ ބޮޑަށް ދިލަ ނަގަންފެށި ހެން ވެސް ހީވިއެވެ.\n"އާދެ، ހުރިހާ ކަމެއް ހަމަ ރަނގަޅު. މިއަދު އެމީހުން މާލެއިން ފުރައިފި. ބާކީ ރެކްރޫޓް ކުރި ގުރޫޕުގެ ޕާސްޕޯޓުތައް ވެސް ލިބިފަ ހުރީ. އިންޝާﷲ އެ މީހުން ވަރަށް އަވަހަށް ފުރުވާލެވޭނެ." ފަނޑުގޮތަކަށް ޒަމީރުގެ އަޑު ކަންފަތުގައި ޖެހެމުން ދިޔައެވެ.\nޒަމީރު ކޮޓަރިން ނުކުމެ ދޮރު ލައްޕައިލިއަޑު އިވުނެވެ. އަހަންނަށް ބާރުބާރަށް ރޯން ފެށުނެވެ. އަޑުން އަޑު ނަގައި ހަޅޭއްލަވައި ގަނެވުނެވެ. ބޮލުގައި އޮތް ބުރުގާ ނަގައި ހޫރައިލެވުނެވެ. އިސްތަށިގަނޑުގެ ތެރެއަށް އިނގިލިތައް މަހައިލެވުނެވެ. އިނގިލިތަކުން އިސްތަށިތަކަށް ވާންކޮށްލެވުނެވެ. ބާރުކޮށްލެވުނެވެ. އެގޮތުގައި އިރުކޮޅެއް ހޭދަކޮށްލެވުނެވެ.\nގަދަކަމުން ކަހަލަ ގޮތަކަށް ބޯ ހިއްލައިލެވުނެވެ. އެ އަތް މުށިގަނޑުގައި ވިއްދާލަމުން ކުރިއަށް ބަލައިލެވުނެވެ. ތެދުވާނެހާ ހިތްވަރެއް ނެތެވެ. ގަދަކަމުން ކަހަލަ ގޮތަކަށް މުށިގަނޑު މަތީގައި އިށީނދެލީމެވެ. ދެ އަތުން ބުރަކަށީގެ ދެ ފަރާތުގައި ފިރުމައިލެވުނެވެ. އިނގިލި ޖެހޭ ކޮންމެ ތަނަކުން އިތުރު ވޭންތަކެއް އަޅަމުން ދިޔަ އެވެ. މުޅި މީހާ އެކުގައި ރޫރޫ އަޅަމުން ދިޔަ އެވެ.\nކަރުބުޑުގައި ހީވަނީ ހަރު އެއްޗެއް އޮންނަ ހެންނެވެ. ހިންދިރުވާލެވެނީ ވެސް ގަދަކަމުންނެވެ. ލޮލުގައި އަޅައިގަތީ ކުރިމަތީ ހުރި ގޮނޑީގައި ހުރި ރަސްމީ އެކުވެރިޔާ އެވެ. އެކަނިވެރިކަން ފިލުވައިދޭ މިތުރެވެ. ކަޅު ގޮބުލީ ރޭޑިއޯއެވެ. އެއީ އަހަރެންގެ ދުނިޔެ އެވެ. އުފަލެވެ. ހިތްހަމަ ޖެހުމެވެ. ހުރިހާ ހިތާމައެއްގެ ފަރުވާ އެވެ. އެކަނިވެރިކަން ފިލުވައިލަދޭ މިތުރެވެ. ދެމެމުން ދެމެމުން ކަހަލަ ގޮތަކަށް އަހަރެން ގޮނޑިއާ ދިމާއަށް ދިޔައީމެވެ. މަޑުމަޑުން ރޭޑިއޯ ގޮބުގައި ހިފައިލީމެވެ. ރޭޑިއޯގެ އަޑު ކެނޑިކެނޑިގެން އިވެން ފެށި އެވެ. ގޮބުގައި ހިފައި އަނބުރައިލީމެވެ. އަޑު އަންނަ ގޮތްވާން ފެށި އެވެ.\nހަމަ އެވަގުތު ކޮޓަރީގެ ދޮރު ހުޅުވުނެވެ. އަހަންނަށް ބޭއިހުތިޔާރުގައި ރޭޑިއޯއިން އަތް ދޫކޮށްލެވުނެވެ. ބަލައިލެވުނީ ކޮޓަރިއަށް ވަދެގެން އައި މީހާ އަށެވެ. އެއީ ޒަމީރެވެ. ޒަމީރުގެ މޫނުމަތީގެ ކުލަވަރު ހުރީ ބަދަލުވެފަ އެވެ. އޭނާގެ ހަރަކާތްތައް ވެސް ހުރީ ބަދަލުވެފަ އެވެ. އޭނާ މަޑުމަޑުން އަހަންނާ ދިމާއަށް ހިނގައިގަތެވެ.\nއަހަންނަށް ފަހަތަށް ޖެހިލެވުނެވެ. ފަހަތަށް ޖެހިލަން އުޅެނިކޮށް ރޭޑިއޯ ގޮނޑި މައްޗަށް ވެއްޓުނެވެ. ބަލައިލެވުނީ ވެސް ރޭޑިއޯއަށެވެ. އޭރު ވެސް ޒަމީރު ލަސް ފިޔަވަޅުތަކެއް އަޅަމުން އާދެ އެވެ. އަހަރެން މަޑުމަޑުން ފަހަތަށް ޖެހެމުން ޖެހެމުން ދިޔައީމެވެ. މުށިގަނޑު މަތިން ތެތް އެއްޗެއްގައި އަތް ޖެހުނުހެން ހީވެގެން ބަލައިލީމެވެ. އަތް ހިއްލައިލާ ބަލައިލީމެވެ. ހީވީ ރަނގަޅަށެވެ. އެއީ ތާޒާ ލެޔެވެ. ޔަގީން ކުރެވުނީ އެއީ އަހަރެންގެ ލޭ ކަމެވެ.\nއެއްފަހަރު އަތަށް އަނެއް ފަހަރު ޒަމީރުގެ މޫނަށް ބަލައިލެވުނެވެ. ދެން ވެރިވެގެން ދިޔައީ ހިމޭންކަމެވެ. ހިމޭންކަމުގެ މައްޗަށް އަތްގަދަކޮށްލީ ރޭޑިއޯއިން އިވުނު ވޭނީ އަޑެވެ. އަންހެން ކުއްޖެއްގެ އިހުސާސްތަކުގެ އެންމެ މަތީ ކުންނަށް ވާސިލުވާ ވޭން ހުރި އެ އަޑެވެ. ޒަމީރަށް ހުއްޓިލެވުނެވެ. އަހަންނަށް ހިންދިރުވާލެވުނެވެ. ލަސްލަހުން ނޭވާ ބޭރުކޮށްލެވުނެވެ.\n"އިސްލާމް ދީނަކީ އެންމެ މާތް ދީން. އެންމެ އޯގާތެރި ދީން. އެ ދީނުގައި އަނިޔާއަކަށް، އަނިޔާވެރިވުމަކަށް ބާރެއް ނާޅާނެ. ކޮންމެ އިންސާނަކީ މާތް މަހުލޫގެއް. އެއްވެސް އިންސާނަކަށް އަނެއް ޖިސްމުގެ މައްޗަށް ބާރު ފޯރުވާކަށް އަންގަވާފައެއް ނޯވޭ. އެއީ އިސްލާމް ދީނުގައި ކަނޑައެޅިގެން މަނާކުރައްވާފައިވާ ކަމެއް. ނަހީކުރައްވާފައިވާ ކަމެއް. ދީނުގެ ނަމުގައި އަނިޔާވެރިވެ އަޅުންގެ ދަރަޖަ އަނބިންނަށް ދިނުމަކީ ކަނޑައެޅިގެން ހަރާމްކުރައްވާފައިވާ ކަމެއް. ﷲ ސުބާހާނަހޫ ވަތައާލާ ނަހީ ކުރައްވާފައިވާ ކަމެއް."\nރޭޑިއޯ އިން އިވެމުން ދިޔައީ ދީނީ އިލްމުވެރިއެއްގެ މޫރިތި ބަސްމަގެވެ. އަހަންނަށް އަމާޒުކޮށް ދެއްކެވި ވާހަކަކޮޅެއް ހެންނެވެ. އެއިން ކޮންމެ ލަފުޒެއް، ކޮންމެ ވާހަކަފުޅެއް ގޮސް އަމާޒުވަނީ ސީދާ ޒަމީރަށެވެ. ޒަމީރުގެ ސިކުނޑިއަށެވެ. އަހަރެންގެ ލޮލުން އޮހެމުން ދިޔަ ކަރުނަތައް ކޯތާފަތްމަތިން ދަތްދޮޅި ހުރަސް ކުރަމުން ދިޔަ އެވެ. އެއް އަތުން މޫނު ފޮހެލީމެވެ. އަތުގައި ހުރި ލޭތައް މޫނުގައި އުނގުޅުނެވެ. ދެ ލޯ މަރައިލެވުނެވެ. ބޮލުގެ އިސްތަށިގަނޑުގައި ދެ އަތުން ހިފައިލެވުނެވެ. ބުރަކަށީގައި އަޅަމުން ދިޔަ ވޭނަށްވުރެ އިވެމުން ދިޔަ ވާހަކަތަކުގެ އަޑުން ހިތް ތޮރުފޭ މިންވަރު އިތުރުވަމުން ދިޔައެވެ. ހިތައިހިތާ ދުޢާކޮށްލެވުނެވެ. އެ ބަސްތަކުން ނަމަވެސް ޒަމީރަށް ހެޔޮ ވިސްނުން ދެއްވާތޯ އެވެ. އޭނާގެ ހަރުހިތް މަޑުވޭތޯ އެވެ.\nކުއްލިއަކަށް ރޭޑިއޯގެ އަޑު ކެނޑުނެވެ. މުޅި ތަން ހިމޭންވި އެވެ. އަމިއްލައަށް ގިސްލެވޭ އަޑު އިވެމުން ދިޔަ އެވެ. ދެން އިވުނީ ބެލްޓުގެ ބަލަކް މުށިގަނޑު މަތީގައި ކޭއްތޭ އަޑެވެ. އަހަންނަށް ބަލައިލެވުނީ އެ އަޑު އިވޭ ދިމާއަށެވެ. އެއީ ޒަމީރެވެ. އޭނާ އައީ އަހަންނާ ދިމާއަށެވެ.\n"ތަޅާ އަނިޔާ ކުރޭ. އިސްލާމްދީނަށް ހިމާޔަތް ހޯދައިދޭން އުޅޭ މީހާގެ ވާހަކަތަކަށް ރަނގަޅު ފިލާވަޅެއް އިވިއްޖެއެއްނު. ރަނގަޅު ނަސޭހަތެއް ލިބިއްޖެއެއްނު." އަހަންނަށް ޖޯޝާއެކު ބުނެވުނެވެ.\nނަމަވެސް ޒަމީރު އަނގަޔަކުން ނުބުނެ އެވެ. ލަސްފިޔަވަޅުތަކެއް އަޅަމުން އޭނާ އައީ އެވެ.\n"އަހަންނަށް ރަނގަޅީ ކަލޭގެ އަތުން އަހަރެން މަރުވެގެން ދިޔައިއްޔާ. އޭރުން ޔަގީނުން ވެސް އަހަރެންގެ ވާހަކަ މުޅި ރާއްޖޭގައި ދައްކާނެ. މުޅި ގައުމަށް ކަލޭ ފަޟީހަތްވާނެ. ކަލޭގެ ހަގީގަތް ހާމަވާނެ. ކަލޭމެންގެ ވާހަކަތައް މުޅި ތަނަށް ފެތުރިގެންދާނެ. ދީނޭ ކިޔައިގެން މީހުންނަށް އޮޅުވާލައިގެން ހަނގުރާމައަށް ފޮނުވައިފައި ކޮންމެ ޕާސްޕޯޓަކުން ޑޮލަރު ހޯދާކަން އެނގޭނެ." އަހަރެން ޖޯޝާއެކު ބުނެލީމެވެ.\nޒަމީރު އާ ގޮތަށް އައިސް ބެލްޓުގެ ބަކަލް އަހަރެންގެ މޫނު ކައިރިއަށް ތިރިކޮށްލި އެވެ. އަހަންނަށް ދެ ކަންފަތުގައި އަތް އަޅައިލެވުނެވެ. މަޑުމަޑުން ދެ ލޯ މަރައިލެވުނެވެ.\n"އާނ! އަހަންނަށް ގޯސް ހެދިއްޖެ. އަހަންނަށް ކުރަން ނުޖެހޭ ކަމެއް ކުރެވިއްޖެ." ޒަމީރުގެ އަޑުގައި ހުރީ މާޔޫސީ ރާގެކެވެ.\nއަހަންނަށް ބަލައިލެވުނެވެ. ޒަމީރުގެ އަޑު ޖެހުނު ގޮތުން އަހަންނަށް ހިތްވަރެއް ލިބުނެވެ.\n"ނޫނޭ. ތަޅާ. އަނިޔާކުރޭ. އަހަންނަކީ އެއްވެސް މީހެއް ނޫނެއްނު. ކަލޭއެއްނު ބުނީ އަންހުންނަކީ ފިރިންގެ އަޅުންނޭ. ފިރިން ބޭނުންހާ ކަމެއް ކުރާން ގެންގުޅޭ ޖާރިޔާއިންނޭ. މިހާރު އެކަން ބަދަލުވީތަ. އެ ބާބު މަންސޫހުވީތަ؟ އަވަސްކުރޭ، ތަޅާ އަނިޔާ ކުރޭ." އަހަރެން ގަސްތުގައި ޒަމީރަށް ދެރަދޭން ބޭނުންވީ އެވެ.\n"ފުރަން ތައްޔާރުވޭ. އަހަންނަކަށް ވަގުތެއް ނެތް. އަހަންނާއެކު ދާން ހިނގާ. އެހެން ނޫނީ އެމީހުން އަހަރުމެން ދެމީހުންގެ ދުވަސް ވެސް ދުއްވާލާނެ." މަޑުމަޑުން ނޭވާ ބޭރުކޮށްލަމުން ލަސްލަހުން ޒަމީރު ބުނެލި އެވެ.\nއަހަންނަށް ލިބުނު ސިހުމާއެކު ޒަމީރުގެ މޫނަށް ބަލަން އިނދެވުނީ އެވެ.\n"ކޮންތާކަށް؟ ކޮންބައެއް؟ އަދިވެސް ދެވުނު އަނިޔާ ކުޑައީތަ؟ އަހަރެން ވެސް ވިއްކާލަނީތަ؟ މިހާރު ކަލޭމެންގެ ބަހަށް ހެއްލޭނެ މީހަކު ނުވީތަ؟" އަހަންނަށް ބާރުބާރަށް ބުނެލެވުނެވެ.\n"އަހަރެން ބުނަމެއްނު މާގިނައިން ޝަކުވާ ނުކުރާށޭ. އެއީ އަހަރެން ވަރަށް ހިތްހަމަ ނުޖެހޭ ކަމެކޭ. ޝަކުވާ މަދުކޮށް ދިރިއުޅެން ދަސްކުރާށޭ." ޒަމީރު ހިންދިރުވާލިއެވެ.\n"ޝަކުވާ. ޝަކުވާ. ބަލަ ދިރިއުޅުމަކީ ދެމީހުންގެ ހިއްސާ އެއްވަރަށް އޮންނަން ޖެހޭ ކަމެކޭ. ދިރިއުޅުމެއް ކާމިޔާބުވާނީ ދެމީހުން ވެސް އެކަކު އަނެއްކަކަށް ހިއްސާކޮށް، އެކަކު އަނެއް ކަކަށް އަޅައިލައިގެން އުޅެގެންނޭ. އަހަރެން ކުރީ ޝަކުވާތަ؟ ނޫނީ އަހަރެން ދިނީ ނަސޭހަތްތަ؟" އަހަންނަށް ރޮމުން ރޮމުން ބުނެލެވުނެވެ.\n"ނަސޭހަތް. އެކަމަކު އަހަންނަށް އިވުނީ ޝަކުވާގެ ގޮތުގައި. އަހަންނަށް ވިސްނުނީ ފިރިއަކަށް އަނތްބަކަށް ދެވޭނެ ނަސޭހަތެއް ނޯންނާނޭ. އަންހެނުންނަކީ އެއްވެސް ބަޔެއް ނޫނޭ،" ޒަމީރު ހިފައިލީ އަހަރެންގެ އަތުގަ އެވެ. "ދެންމެ އެ އައި ކޯލާއި ރޭޑިއޯއިން އެ އިވުނު ވާހަކަކޮޅާ ގުޅުވާލީމަ ވަރަށް ބޮޑު ފިލާވަޅެއް ލިބިއްޖެ. ވަރަށް ގިނަ ކަންކަން ދަސްވެއްޖެ."\n"ދެން؟" އަހަންނަށް އަހައިލެވުނެވެ.\n"ހަސީނާއަށް ވެސް އެނގޭނެ. އަހަންނަކީ ކޮން މަސައްކަތެއް ކުރި ކާކުކަން. އަހަރެންގެ ޒިންމާއަކީ ކޮބައިކަން. އެކަމަކު އަހަރުމެންގެ ގުރޫޕުގެ ކަންކަން ފަޅައި އަރައިގެން އެންމެން ހޯދަމުން އެދަނީ. ސިފަން އައުމުގެ ކުރިން އަހަރުމެން މިތަނުން ފިލަން އެބަޖެހޭ. އޮތީ ވިއްސަކަށް މިނެޓު. އެއްޗެހި އަޅައިގެން ދާން ހިނގާ. އަހަރެން ވައުދުވަން. އަހަރެން އިސްލާހުވާނަން. އަހަރެން އުޅުން ބަދަލުކުރާނަން. މި ހުރިހާ ދުވަހު މި އުޅެވުނީ ރަނގަޅަކަށް ނޫން." ޒަމީރު އަހަރެންގެ އަތުގައި ހިފައި އާދޭސްކުރާން ފެށި އެވެ.\nއެ ހިޔާލުތަކުން އަހަންނަށް ނުކުމެވުނީ ބާރު އަޑުފައްގަނޑެއް އިވެން ފެށުމުންނެވެ. މަޑުމަޑުން މައްޗަށް ބަލައިލެވުނެވެ. ހީވީ ރަނގަޅަށެވެ. އެއީ އެއާ ޓެކްސީއެއްގެ އަޑެވެ. އަހަރެން ހޭޅިތަކުގެ ތެރެއިން ދުވަމުން ދުވަމުން ގޮނޑުދޮށަށް ނުކުތީމެވެ. ކުއްލިއަކަށް އެއްޗެއްގައި އަޅައިގަނެފައި ބަނޑުވަތަށް ވެއްޓުނެވެ. ރަނގަޅަށް ބަލައިލެވުނެވެ. އެއީ މުޅަވަމުން ދިޔަ ޒަމީރުގެ ހަށިގަނޑެވެ. ކައިރީގައި އިތުރު ދެމީހެއްގެ ހަށިގަނޑު އޮތެވެ.\nއެމީހުން ގުރޫޕުގެ މީހުންގެ މެދުގައި ރޭ އިރާކޮޅު ހިނގި ހަމަނުޖެހުމުގެ މަތީން ހަނދާންވީ ވެސް އެހައި ހިސާބުންނެވެ. އެކަކު އަނެއްކެއްގެ ގަޔަށް ވަޅި ހަރައި ޒަހަމުކޮށްލި ހާދިސާ ލޮލުގެ ކުރިމަތިން ސިފަވީ ވެސް އެ ވަގުތު އެވެ. އެހުރިހާ ކަމެއް ހިނގީ އަހަރެންގެ ކުރިމަތީގަ އެވެ.\nއަހަންނަށް އިތުރު ހިތްވަރެއް ލިބުނެވެ. އައު ޖޯޝެއް ވެސް ލިބުނެވެ. އަވަސް އަވަހަށް ތެދުވެ އަތުން ވެލި ފޮޅައިލީމެވެ. ގޮނޑުދޮށާ ދިމާއަށް ދުއްވާގަތީމެވެ. އޭރު އެއާ ޓެކްސީގެ ދެ ކަނދުން ރާޅުތައް ކަފަމުން އައިސް ގޮނޑުދޮށުގައި ބީއްސައިލަނީ އެވެ. ސިފައިންގެ ދެމީހުން އަހަންނަށް ހަނައަޅައިލި އެވެ. އަހަންނަށް ބަލައިލެވުނީ ގުޅައަކަށް ވެށިފައި އޮތް ޒަމީރާއި އޭނާގެ ދެ ރަހުމަތްތެރިންގެ ހަށިގަނޑަށެވެ. ދެވަނަ ސިކުންތުގައި ފުން ނޭވާއެއް ބޭރުކޮށްލެވުނެވެ. ޝަކުވާގެ ނަމުގައި ލިބުނު އަނިޔާތައް މަތިން ހަނދާންވި އެވެ. ނަމަވެސް ހިތުގައި ފުނި ޖެހުނު ޝަކުވާތަކާއެކު ކުރިއަށް ހިނގައިގަނެވުނެވެ. ބައެއް މީހުންނަށް ލިބޭ ކުޑަކުޑަ އިލްމަކާ އެކު ގޯސްމަގު އިހުތިޔާރު ކުރެވެނީ ދުނިޔޭގެ އެނދުމާއެކު ފައިސާގެ ކުލަތައް ލޮލަށް ފެންނާތީ ކަމުގައި ވިސްނުނެވެ. މީހުން ބުނަނީ ތެދެކެވެ. ކުޑަކުޑަ އިލްމަކީ އަދި ގާފިލުކަމަށް ވުރެ ނުބައި ބޭހެކެވެ.


ޗައިނާގެ “ދަރަނި-އަދަވަޅު ޑިޕްލޮމެސީ”މިކަލް ނޫސް\nއިގުތިސޯދު، ޗައިނާ ދަރަނީ ނުރައްކާތެރި ހާލަތެއްގައިވާ 8 ގައުމު\nޗައިނާގެ “ދަރަނި-އަދަވަޅު ޑިޕްލޮމެސީ”\n19 މާރިޗު 2018, 1:05 |\nސްރީލަންކާއިން ޗައިނާއަށް ދަރާފައިވާ 1 ބިލިޔަން ޑޮލަރުގެ ދަރަނީގެ ބަދަލެއްގެ ގޮތުން ހަމްބަންޓޯޓާގައި ހެދި ބަނދަރު, ފާއިތުވި އަހަރު ޗައިނާ ސަރުކާރުގެ ކުންފުންނަކާއި ހަވާލުކުރަން ޖެހުނެވެ. އެއިގެ ފަހުން އެފްރިކާގެ އައްސޭރިފަށުގެ ގައުމެއް ކަމަށްވާ ޖިބޯޓީގެ ދަރަނި 1.2 ބިލިޔަން ޑޮލަރަށް ވުރެ މައްޗަށް ދިއުމުން، އެގައުމުގެ އެންމެ މުހިންމު ބަނދަރު ޗައިނާ ސަރުކާރުގެ ކުންފުންޏެއް ކަމަށްވާ ޗައިނާ މާޗެންޓްސް ޕޯރޓް ހޯލްޑިންސް އާއި އާއި ހަވާލުކުރަން ޖެހުނެވެ.\nބެއިޖިން ސަރުކާރުގެ އިގުތިސޯދީ އަޅުވެތިކަމުގެ ތެރޭގައި، ލޯނު ދީގެން އަޑިނޭގޭ ކޮންޓްރެކްޓް ތަކެއްގެ ތެރެއިން، ގިނަ ޕްރޮޖެކްޓްތަކެއް ކުރިޔަށް ގެންދާކަމަށް މަސްރަޙު ދިރާސާ ކުރާ ފަރާތްތަކުން ހާމަކުރެއެވެ. މިފަދަ “ޑީލް” ތަކުގައި ކޮރަޕްޝަނާއި “ކަޓް” ގެ އިތުރުން ގައުމުތަކުގެ އަމިއްލަ ފުއްދުންތެރިކަން ނެތިގެން ދިއުން ހިމެނޭ ކަމަށާއި، ދުރު ރާސްތާއެއްގެ އިގުތިސޯދީ ހިންދެމިލުމަކަށް އެގައުމަކަށް ޖާގަ ނެތުމާއި، ގައުމުގެ އަމިއްލަ ހާލުގައި ކުރިޔަށް ދިއުމުގެ ފުރުސަތު ވެސް ގެއްލިގެން ދާކަމަށް އެމެރިކާގެ ސެކެރެޓަރީ އޮފް ސްޓޭޓް ރެކްސް ޓިލަރސަން މިމާޗް މަހު6ވަނަ ދުވަހު ހާމަކޮށްފައި ވެއެވެ.\nޗައިނާއި އިން ގައުމުތައް ތަރައްގީ ކުރުމުގެ ނަމުގައި އެގައުމުތަކުގެ ދަރަނި އިންތިހާއަށް ބޮޑު، ބޮޑެތި ޕްރޮޖެކްޓްތަކުގެ މަަސައްކަތްތައް ކުރެއެވެ. އަދި އެ މަސައްކަތް ތަކުން އުފެދޭ ވަޒީފާތަކަކީ މުޅިންވެސް ޗައިނާ މީހުންގެ ވަޒީފާތަކެއް ކަމުގައި ހެދުމުން، އަސްލު ގައުމުގެ މީހުންނަށް ވަޒީފާތަކުން ލިބެންވާ މަންފާ ނުލިބި ގައުމުގެ އިގުތިސޯދު އިތުރު ބުރެހެލިކަމަކާއި ކުރިމަތިލާން ޖެހެއެވެ.\nޗައިނާ ގެ މި އަމަލުތަކަށް ބައެއް މީހުން “ދަރަނި-އަދަވަޅު ޑިޕްލޮމެސީ” އޭ ކިޔައެވެ. ޗައިނާގެ މި ސިޔާސަތުގެ ދަށުން އިންފްރާ ސްޓްރަކްޗަރ ގާއިމު ކުރުމުގެ ބޮޑެތި ޕްރޮޖެކްޓްތަކަށް ވަރަށް ފަސޭހައިން ބިޔަ ލޯނުތައް ހަމަޖައްސާދޭ ކަމަށް ވެއެވެ. އަދި ފަހުން އެލޯންތައް ޑިފޯލްޓް ވެގެންދެއެވެ. ޚާއްސަކޮށް ކުދި އާބާދީ ހިމެނޭ ރާއްޖެ ކަހަލަ ގައުމުތަކުގެ އިގުތިސޯދުން އެލޯނުތައް އަދާކުރެވޭ ވަރުގެ މަންފާއެއް ނުލިބުމުން، ގައުމު ދަރަނީގެ އަދަވަޅަކަށް ވެއްޓެއެވެ. އެގޮތުން އަވަށްޓެރި ސްރީލަންކާގެ ހަންބަންޓޯޓާގެ ަތަރައްގީގެ ބޮޑު ޕްރޮޖެކްޓް މިސާލަކަށް ފުދެއެވެ. އެ މަޝްރޫޢުގެ ދަށުން ހެދި އެއަރ ޕޯރޓަކީ މުޅި ދުނިޔޭގައި ވެސް އޮތް އެންމެ ހުސް، ފަޅުކަން ބޮޑު އެއަރ ޕޯޓަށް ވަނީ ވެފައެވެ.\nދާދި ފަހު ރާއްޖޭގެ ފުލުހުންނަށް ތަމްރީނު ތަކެއް ދިނުމަށް މާލެއައި ސްރީލަންކާގެ އޮފިޝަލަކު ބުނިގޮތުން ހަމްބަންޓޯޓާގެ އެއަރ ޕޯރޓުގައި ބޯޓުފަހަރާއި މީހުނަށް ވުރެ ނީލަގެރިއެތް މާގިނައެވެ. އެހާވެސް އެއަރއަރ ޕޯޓު ފަޅެވެ. އެއަރޕޯރޓަށާއި ބަނދަރަށް ކުރި ހޭދައިގެ ދަރަނީގެ ބަދަލެއްގެ ގޮތުން ބަނދަރު އެވަނީ ޗައިނާއަށް ދޫކޮށްލާން ޖެހިފައެވެ.\nޗައިނާގެ “ބެލްޓް އެންޑް ރޯޑް” ޕްރޮޖެކްޓަކީ ދެފަރާތަށް ވެސް ފައިދާ ވާ ޕްރޮޖެކްޓެއް ކަމަށް ދައްކައިގެން އެހެން ގައުމުތަކުން ވެސް އެޕްރޮޖެކްޓަށް ފަންޑުކުރުވައި ޗައިނާގެ މަޅީގައި ގައުމުތައް ޖައްސުވަމުން ދެއެވެ.\nޗައިނާއިން ގައުމުތަކުގެ ދަރަނި އަދާކުރުމުގައި، ނިކަމެތި ގައުމުތަކަށް ހަމްދަރުދީ ވުމެއް ނެތި އެމީހުންގެ މިލްކިއްޔާތު ނަގައި އިގުތިސޯދީ އަޅުވެތިކަމަށް ހުށަހެޅިގެންދާތީ ޗައިނާއަށް ފާޑުކިޔުންތައް ވެސް އަންނަނީ އަމާޒު ވަމުންނެވެ.\nބައިނަލް އަގުވާމީ ހިލޭސާބަހަށް މަސައްކަތް ކުރާ، ދިރާސާކުރާ ޖަމާއަތެއް ކަމަށްވާ ސެންޓަރ ފޯރ ގްލޯބަލް ޑިވެލޮޕްމެންޓް ވަނީ ޗައިނާގެ “ބެލްޓް އެންޑް ރޯޑް” އިންވެސްޓް މެންޓްގައި ބައިވެރިވާ ގައުމުތަކުން ޗައިނާ އަށް ދަރާފައިވާ މިންވަރު ބަލައި ވަޒަން ކޮށްފައި ވެއެވެ. އެގޮތުން 8 ގައުމެއްގެ އިގުތިސޯދީ ހާލަތު ނާޒުކު ފައްތަރެއްގައި ވާކަމަށް އެސެެންޓަރުން ހާމަކޮށްފައި ވެއެވެ. މި ގައުމުތަކުގެ ދަރަނި އުޅެނީ ގައުމެއްގެ ދަރަނީގެ އެވްރެޖް މިންގަނޑަށް ވުރެ މާ ބޮޑުތަން މަތީގައި ކަމަށް ފާހަގަކޮށްފައި ވެއެވެ.\nއެވްރެޖް މިނަށްވުރެ ދަރަނި ބޮޑުވެ އިގުތިސޯދު ނާޒުކު ފައްތަރެއްގައި ވާ 8 ގައުމަކީ ޖިބޯޓީ، ތަޖެކިސްތާން، ކިރުގިސްތާން، ލާއޯސް، ދިވެހިރާއްޖެ، މޮންގޯލިއާ، މޮންޓެނީގްރޯ، އަދި ޕާކިސްތާނެއެވެ.\nމިދިރާސާއިން ހާމަވާ ގޮތުން ޗައިނާގެ މި ސިޔާސަތުގެ ސަބަބުން، އެ ގައުމުތަކުގެ އިގުތިސޯދު ހަމަމަގުގައި ނުހިފެހެއްޓުމާއި، އިގްތިސޯދު ނުރައްކާތެރި ހާލަތަކަށް ހުށަހެޅިގެން ހިނގައިދާނެ ކަމަށް ވެއެވެ. އަދި އިގުތިސޯދު ހަރުދަނާ ކުރުމަށް އެޅެންހުރި ފިޔަވަޅުތަކާއި ހުރި ގޮންޖެހުންތަކާއި ކަންބޮޑުވުންތަކަށް މިދިރާސާގެ ސަބަބުން މީހުން ހޭލުންތެރިވާނެ ކަމަށް ހާމަކޮށްފައިވެއެވެ.\nމާޒީގައި ޗައިނާއަށް ދަރާފައިވާ ފަރާތްތަކާއި މެދު އަމަލުކޮށްފައި ވަނީ އެންމެ އެދެވޭ “ބެސްޓް ޕްރެކްޓިސް” އާއި އެއްގޮތަށް ނޫން ކަމަށާއި، ބައިނަލް އަގުވާމީ ލޯނުދޭ އެހެން ފަރާތްތަކުން އަމަލުކުރާ ގޮތާއި ވަރަށް ތަފާތު ގޮތްތަކަކަށް ކަން ވެސް ފާހަގަ ކޮށްފައި ވެއެވެ. އެގޮތުން ބައެއް ފަހަރު ލޯނު ނަގައިގެން ބިނާކުރާ ތަނެއް، ދަރަނި ނުދެއްކުމުން އެމީހުންގެ ބާރުގެ ދަށަށް ގެނައުމާއި، އެގައުމަކުން އެމީހުން ބޭނުންވާ ސަރަހައްދެއް އަތުލާ ކަމަށް ވެސް ހާމަކޮށްފައި ވެއެވެ.\nޗައިނާގެ މިއަމަލަށް ހަރުދަނާ ކުރުމަށް ފާޑުކިޔާ ފަރާތްތަކުން ހާމަކުރާ ކަންތައްތަކުގެ ތެރޭގައި މިފަދަ ބޮޑު ޕްރޮޖެކްޓްތަކުގައި އެހެން ގައުމުތައް ބައިވެރިކޮށް، އެއް ގައުމެއްގެ މައްޗަށް ދަރިނި ބަރޯސާ ކުރުވުމުގެ ބަދަލުގައި، ގިނަ ގައުމުތަކެއްގެ މައްޗަށް ދަރަނި ބަހާލެވޭ ގޮތަށް ބޮޑެތި ޕްރޮޖެކްޓްތައް ކުރިޔަށް ގެންދެވިދާނެ ކަމަށް ހާމަކޮށްފައި ވެއެވެ. އަދި ޗައިނާއިން މިހާރު ގެންގުޅޭ އުސޫލަށް ވުރެ ހަރުދަނާ ދެފުށް ފެންނަ ގޮތަކަށް މިފަދަ މުއާމަލާތްތައް ކުރިޔަށް ގެންދިއުމުން ތަރައްގީ ވަމުން އަންނަ އިގުތިސޯދުތަކަށް މާ ފައިދާކުރާނެ ކަމަށް ވެއެވެ.\nޗައިނާގެ މި ނުކިއްސަރު އަމަލަށް ޕާކިސްތާނާއި ނޭޕާލުން މިދިޔަ އަހަރު ވަނީ ނޫނެކޭ ބުނެ، އެމީހުންގެ ބައެއް ޕްރޮޖެކްޓްތަކަށް އެހެން ފަރާތްތަކެއްގެ ފަންޑިން ހޯދާފައި ވާ ކަމަށް ވެއެވެ.


Rilwan Gellunu Masaala Thahugeegu Kuran Commission Eh Ufahdhaanan - Nasheed - Vaguthu\nރިލްވާން ގެއްލުނު މައްސަލަ ތަހުޤީޤްކުރުމަށް ކޮމިޝަނެއް އުފައްދާނަން - ނަޝީދު\nމިނިވަން ނޫހުގެ ގެއްލިފައިވާ ނޫސްވެރިޔާ އަހުމަދު ރިލްވާން އަބްދުﷲ އާއި، އެފަދައިން ގެއްލުވާލެވި، އަދި މަރާލާފައިވާ ޒުވާނުންގެ މައްސަލަތައް ތަހުޤީޤްކޮށް އެ އާއިލާތަކަށް އިންސާފު ހޯދައިިދިނުމަށް މިނިވަން އިންކުއަރީ ކޮމިޝަނެއް އުފައްދަވާނެ ކަމަށް ކުރީގެ ރައީސް ނަޝީދު ވިދާޅުވެއްޖެއެވެ.\nނަޝީދު މިހެންވިދާޅުވީ، ސްކައިޕް މެދުވެރިކޮށް ރިލްވާންގެ މަންމަ އާއި، އާއިލާ މެމްބަރުންނާއި ވާހަކަ ދައްކަވަމުންނެވެ.\nނަޝީދު ވިދާޅުވީ، އެމަނިކުފާނުގެ ސަރުކާރެއްގައި ރިލްވާންގެ މައްސަލާގައި އާއި، އަދި އެފަދަ ގޮތްގޮތަށް މަރާލެވިފައިވާ ކުދިންގެ އާއިލާތަކަށް އިންސާފު ހޯދައިދެއްވުމަށް މަސައްކަތްކޮށްދެއްވާ ކަމަށެވެ.\n"އެފަދަ މައްސަލަތައް ބަލައި ތަހުޤީޤްކުރުމަށް މިނިވަން އިންކުއަރީީ ކޮމިޝަނެއް އެކުލަވާލާނަން. އަޅުގަނޑުގެ ސަރުކާރުގައި އެފަދަ އާއިލާތަކަށް ހާއްސަ ސަމާލުކަމެއް ދޭނަން. މަރުގެ ހަޤީޤަތް ހޯދައިގަނެވޭނެ މިނިވަން އިންކުއަރީ ކޮމިޝަނެއް އަޅުގަނޑުގެ ސަރުކާރެއްގައި އުފައްދާނަން. އަދި އިންސާފު ތިޔަބޭފުޅުންނަށް ހޯދައިދިނުމަކީ އަޅުގަނޑުމެންގެ ވާޖިބެއް" ނަޝީދު ވިދާޅުވިއެވެ.\nރިލްވާން ގެއްލިފައި ވަނީ 8 އޮގަސްޓް 2014 ގައެވެ. ރިލްވާން ވަގަށް ނެގުމުގެ ފަހަތުގައި ވަނީ ކޮން ކަންތައްތަކެއް ކަމެއް ސާފު ނުވިއަސް އޭނާ ގެއްލުވާލީ ފާރަލުމަށް ފަހު ކަމަށް ފުލުހުން ވަނީ ވިދާޅުވެފައެވެ. އޭނާ ގެއްލުމުގައި ގޭންގްތަކާ ގުޅުން އޮތް ކަމަށް ބުނެ ބަޔަކު ހައްޔަރު ވެސް ކުރި އެވެ. އޭގެތެރެއިން ދެމީހެއްގެ ޝަރީޢަތް ކުރިމިނަލް ކޯޓުގައި މިހާރު ވެސް ކުރިއަށް އެބަދެއެވެ.\nޖޫން 25, 2018 22:56\nރަީސް ޔާމީންގެމައްޗަށް ތުހުމަތުކުރި 800 މިލިޔަންޑޮލަރު ހޯދުމަށާ ، މައުމޫނުގެ މައްސަލަތައްބެލުމަށް ކަލޭ އުފެއްދި ކޮމިޝަންތައް އުފައްދައި ފަހަރަކު ބަޔެއް ބަދަލުކުރަމުންގޮސް ދައުަލަތުގެ މާލިއްޔާއިން 25 މިލިޔަން ޑޮލަރު ކައްވާލިދުވަސް އަނެއްކާ ތިޔަ ހަނދާންކޮށްދިނީހެއްޔެވެ؟\nޖޫން 25, 2018 23:30\nތިތާ ހުރެގެން ތިކަންކުރޭ މާފައްކާ ވާނެ. ޥެރިކަންވެސް ލިބޭނެ.\nޖޫން 25, 2018 23:32\nރިޒްވާނަށް ވީގޮތް އެންމެ ރަނގަޅަށް އެގޭނީ ހަމަ ނަސީދު އަށް . މިނިވަންނޫހާ ހަވާލާދީ އައިރިސްޓައިމްގާލިޔުނު އާޓިކަލެއްގާ ނަސީދު ދައްކާފަ ހުރި ވާހަކަ ތަކަކާ ގުޅުވައިގެން އެކަން ކުއްވެރިކޮށް ނޫސްބަޔާނެއް ނެރުނުތަ ؟ އެނޫސްބަޔާނުގާ ބުނެފާއޮޔް ކޮމާކޯޅީގަ އެހުރީ ނޫސްވެރިޔާގެ އަމިއްލަ ހިޔާލޭ އަލުގަނޑު ދައްކާފަ ހުރިވާހަކަތަކެއްނޫނޭ އޭގެ ދުވަސްކޮޅެއްފަނުން ރިޒްވާން ގެއްލިއްޖެ.\nރިލްވާން އަށްވީގޮތެއްވެސް އެނގޭނީ ހަމަ ތިޔަ ވަގަށް. އެހެންވީމާ ކޮންމެހެން މާ ޑިމޮކްރެޓިކް މީހަކަށް ވާކަށް އުޅޭނެކަމެއްނެތް.\nޖޫން 26, 2018 10:10\nރ ނަޝީދު ކަލޭ ވެރިކަމަށް އަންނަން ތިއުޅެނީ ކޮމިޝަން އުފައްދަންތަ؟\nޖޫން 26, 2018 12:01\nއަމިއްލަ ނަފްޞް އިޞްލާޙްކޮށް ތަޙްޤީޤް ކުރާނޭ 'ކޮމިޝަން' އެއް އުފެއްދުން ކިހިނެއްވާނެބާ؟


"Manikey Magey Hithey'ge hindhi lava Yohani ge adun\n"މަނިކޭ މަގޭ ހިތޭ" ގެ ހިންދީ ލަވަ ޔޮހާނީގެ އަޑުން\nޔޮހާނީ އާއި "ތޭންކް ގޯޑް" ގެ ޑައިރެކްޓަރު އިންދަރު ކުމާރު\nސްރީލަންކާގެ ލަވަކިޔުންތެރިޔާ ޔޮހާނީ ކިޔާފައިވާ "މަނިކޭ މަގޭ ހިތޭ" ސޯޝަލް މީޑިއާގައި ހޯދި ބޮޑު ކާމިޔާބުން ޔޮހާނީއަށް ވަނީ ހީނުކުރާ ވަރުގެ ބޮޑު މަޝްހޫރު ކަމެއް ލިބިފަ އެވެ. ހާއްސަކޮށް އިންޑިޔާ މީހުންނަށް މި ލަވަ ކަމުދިޔަލެއް ބޮޑުކަމުން އެ ގައުމުގައި މީހުން ވާހަކަ ދައްކާ އުޅޭ އެތައް ބަހުރުވައަކުން މި ލަވަ ރެކޯޑް ކޮށްގެން ނެރެފައި ވެއެވެ. އަދި ޔޮހާނީ އަށް ދައުވަތު ދީގެން ގެންގޮސް ހިންދީ ފިލްމު އިންޑަސްޓްރީގެ މީހުން ވެސް އޭނާ ލައްވާ ލަވަ ކިއުއްވުމަށް މިހާރު ދަނީ މަސައްކަތް ކުރަމުންނެވެ.\nއެގޮތުން ޔޮހާނީ ހިންދީ ފިލްމަކަށް ކިޔައިދޭ ފުރަތަމަ ލަވައަކީ އޭނާ މަޝްހޫރުކަން ހޯދި "މަނިކޭ މަގޭ ހިތޭ" ގެ ހިންދީ ވާޝަން އެވެ. ޔޮހާނީގެ މި ލަވަ ހިމަނާފައި ވަނީ ސިދާރްތު މަލްހޯތުރާ އާއި ރަކުލް ޕްރީތު ސިންގް ލީޑް ރޯލު ކުޅޭ "ތޭންކް ގޯޑް" ގައެވެ.\nތާނިޝްކް ކޮމްޕޯޒް ކޮށްފައިވާ މި ލަވައިގެ ލިރިކްސް ލިޔެފައިވަނީ ރަޝްމީ ވިރާގް އެވެ. ޓީ ސީރީޒް އިން އިއްޔެ ކުރި ޓުވީޓެއްގައި މި ލަވަ ޕްރޮޑިއުސްކުރާކަން ވަނީ އިއުލާން ކޮށްފަ އެވެ.\nމިކަމާ ގުޅިގެން ޔޮހާނީ ނެރެފައިވާ ބަޔާނެއްގައި ބުނެފައިވަނީ އިންޑިޔާ އިން ހާއްސަކޮށް ބޮލީވުޑުން އޭނާއަށް ހީނުކުރާ ވަރުގެ ބޮޑު ތަރުހީބެއް ލިބިފައިވާ ކަމަށެވެ. އަދި އެކަމަށްޓަކައި "ތޭންކް ގޯޑް" ގެ ޕްރޮޑިއުސަރު ބޫޝަން ކުމާރާއި ޑައިރެކްޓަރު އިންދަރު ކުމާރަށް އަދި އެ ފިލްމުގެ މުޅި ޓީމަށް ވަރަށް ބޮޑަށް ޝުކުރު އަދާކުރާ ކަމަށެވެ. އަދި އޭނާގެ "މަނިކޭ މަގޭ ހިތޭ" ގެ ހިންދީ ވާޝަން އެ ފިލްމަށް ކިޔައިދީފައިވާ ކަމަށާއި ވަރަށް އަވަހަށް އެނބުރި އިންޑިޔާ އަށް ދާން ގަސްތުކުރާ ކަމަށް ވެސް ޔޮހާނީ ބުނެފައި ވެއެވެ.\n"ތޭންކް ގޯޑް" ގެ ޑައިރެކްޓަރު އިންދަރު ކުމާރު ބުނި ގޮތުގައި ޔޮހާނީގެ ލަވައަކީ މުޅި ދުނިޔޭގެ މަޝްހޫރުކަން ހޯދާފައިވާ ލަވައަކަށް ވެފައި އެ ލަވައިގެ ހިންދީ ވާޝަން އޭނާގެ ފިލްމު "ތޭންކް ގޯޑް" ގައި ހިމެނުމުގެ ފުރުސަތު ލިބުމުން ވަރަށް އުފާކުރާ ކަމަށެވެ. އަދި އެ ފުރުސަތު ދިނީތީ ބޫޝަން ކުމާރަށް ވަރަށް ބޮޑަށް ޝުކުރު އަދާކުރާ ކަމަށެވެ.\nއިންދުރަ ބުނެފައިވާ ގޮތުގައި މި ޓްރެކްގެ ޝޫޓިން އޭނާ ވަރަށް އަވަހަށް ފަށަން ގަސްތުކުރެ އެވެ. އަންނަ އަހަރު ރިލީޒްކުރަން ތައްޔާރުކުރަމުންދާ "ތޭންކް ގޯޑް" އަކީ ކޮމެޑީ ފިލްމެކެވެ.\n"މަނިކޭ މަގޭ ހިތޭ" ގެ އަރަބި ލަވަ ހިނގައިފި


SunOnline: #KURUVAAHAKA:Roa adu neevenee heyyeve??.\nރޯއަޑު ނީވެނީ ހެއްޔެވެ؟\nމަރިޔަމް ހިމްނާ (ހިމީ) 22 May 2020, 20:37\nގޭގައި ހުރި އަށިމަތީގައި އޮށޯވެލައިގެން އޮތް ނަމަވެސް އަހަރެންގެ ހަށިގަނޑަކަށް އެއްވެސް ކަހަލަ އަރާމެއް އިޙްސާސެއް ނުވެއެވެ. ގާތުގައި އޮތް ދަރިފުޅުގެ ބޮލުގައި ފިރުމާލަމުން އަހަރެން ކަރުނަތައް ހުއްޓުވޭތޯ މަސައްކަތް ކުރީމެވެ. ތުންފަތުގައި ދަތް އަޅައިލަމުން ދެލޯ މަރައިލީ، ކަރުނަތައް ފައިބައިގެން ދިޔުމަށް ފުރުސަތު ނުދޭން ވެގެންނެވެ. އެހެންނަމަވެސް، ކަރުނަތައް އެސްފިޔަތަކާ ޖަދަލުކުރުމަށްފަހު ތިރިއަށް ރޮނގު ދެމިގެން ގޮސްފިއެވެ. ތުންފަތް ފޫދުއްވާލާފައި ނުކުތް ވޭނީ ގިސްލުމުގެ އަޑާއެކު އަހަރެންގެ ފަސް އަހަރަށް ދާ ދަރިފުޅު ޔަޝްފީ ހޭލިއެވެ.\n"މަންމާ." އަހަންނަށް ގޮވާލަމުން ޔަޝްފީ އަހަރެންގެ ދެލޮލުން އައި ކަރުނަތައް ފުހެދިނެވެ.\n"ނުރޮއި މަންމާ... އިންޝާ ﷲ... ބައްޕަ ވާނީ މި އަނިޔާވެރި ދުނިޔެ ދޫކޮށް ސުވަރުގޭގައި"\nއެ ދަރިފުޅުގެ ވާހަކައިން އަހަރެން ހިންހަމަ ޖައްސައިލަން މަސައްކަތް ކުރީމެވެ. ކެތްތެރިވާން މަސައްކަތް ކުރީމެވެ. އެހެންނަމަވެސް ކެތް ކުރާނީ ވެސް ކިހިނެއް ހެއްޔެވެ؟ ކޮންމެ ދުވަހަކު ލޮލުގެ ކުރިމަތީގައި ފެންނަ މަންޒަރުތަކުން ހިތް ފަޅައިގެން ދާހާވެއެވެ.\nބިންމަތީގައި ދެމެނީ ލޭގެ ކޯރެވެ. މަގުތައް މަތީގައި ހަތިޔާރާއެކު އިސްރާއީލް ސިފައިން ރަސްކަން ކުރަމުންދަނީއެވެ. ރެއާ ދުވާލު އަޑު އިވެނީ ބޮމާއި ހަމަލާގެ އަޑުފަށްގަނޑެވެ. ބަޑި ޖަހާ އަޑާއި ސަލާމަތަށް އެދި ހަޅޭއްލަވާ އަޑެވެ. މޭތެރޭގައި އޮތް ހިތް އޮންނަނީ އަބަދު ސިހި ސިހިއެވެ. ގޭތެރޭގައި ވެސް ހިމާޔަތެއް ނެތެވެ. އެ ނުލަފާ އަނިޔާވެރިން ގެއަށް ވެސް ވަންނަނީއެވެ. އާއިލާގެ ކުރިމަތީގައި އަންހެން ކުދިންގެ އިއްފަތް ފޭރި ގަންނަނީއެވެ. އަހަރެމެންގެ އަޑު އަހާނެ ކަންފަތެއް އެ މަންޒަރު ދެކޭނެ ލޮލެއް ނުވެއެވެ. މުޅި ދުނިޔެވެސް އޮތީ ފުންނިންޖަކުން ނިދާފައެވެ. އިންސާނީ ޙައްގޭ ކިޔާފައި އަޑުގެ ކޮޅަށް ހަޅޭއްލަވާ ދުނިޔޭގެ ބޮޑެތި ޤައުމުތަކަށް އަހަރެމެން އުޅެމުންދާ ޙާލެއް ނުފެނެއެވެ. އަހަރެމެންގެ އަޑެއް ވެސް ނީވެއެވެ. އެ މީހުންގެ އަނިޔާވެރިކަމެއް ވެސް ނުފެނެއެވެ.\nއަހަންނަކީ ފަލަސްތީނުގެ ޣައްޒާއަށް އުފަން އަންހެން ކުއްޖަކީމެވެ. ޢުމުރުން މިވީ 28 އަހަރު އަހަރެން ހޭދަކުރީ ބިރުވެރިކަމެއްގެ ތެރޭގައެވެ.\nއަހަރެންގެ ޢުމުރުން އެންމެ އަށް އަހަރުގައި އެމީހުން އަހަރެންގެ ބައްޕަ މަރައިލީ އަހަރެންގެ ކުރިމަތީގައެވެ. އަނިޔާވެރި ގޮތަކަށެވެ. އެ ގޮތަށް ކަންތައް ނުކުރުމަށް އެދި އާދޭސްކުރީމެވެ. އެމީހުންގެ ދެފައި ބުޑަށް ވެއްޓި ރުއީމެވެ. އެކަމަކު އެ މީހުންގެ ހަރު ހިތްތަކަށް އެއްވެސް އަސަރެއް ނުކުރިއެވެ. އަހަންނާ އަހަރެންގެ މަންމަގެ ކުރިމަތީގައި އެ ބައްޕަގެ ގަޔަށް އެމީހުންގެ ވަޒަނުގެ ހަމަލާތައް އަމާޒުކޮށްލިއެވެ. ބައްޕަގެ އަނގައިން އައި ލޭތައް ފެނި އެ ދިމާލަށް ދުއްވައި ގަންނަން އުޅުނު ނަމަވެސް، އެ އަނިޔާވެރިން އެ ފުރުސަތު ވެސް އަހަރެމެން ދެމައިންނަކަށް ނުދިނެވެ. އަހަރެމެންގެ ކުރިމަތީގައި އެ ހަށިގަނޑަށް އެތަކެއް އަނިޔާތަކެއް އެމީހުން ދިނެވެ.\nބައްޕަގެ ފުރާނަ ހަށިގަނޑާ ވަކިވުމުން ވެސް އެމީހުންގެ ހިތް ފުރުނުކަމަށް ނުވިއެވެ. ބައްޕައާ އެންމެ ފަހު ސަލާމް ކޮށްލުމުގެ ފުރުސަތު ވެސް އެމީހުން އަހަރެމެންނަކަށް ނުދިނެވެ. އެވަރުން ފުދުނީއެއް ނޫނެވެ. އަހަރެންގެ ކުރިމަތީގައި މަންމަގެ ޢިއްފަތްތެރިކަން އެމީހުން ފޭރިގަތެވެ.\nރޮއިރޮއި އޮތް މަންމަގެ ގާތަށް ދާން އުޅުނު ނަމަވެސް، އަހަރެންގެ ގައިގައި ހިފައްޓައިގެން ހުރި ފިރިހެން މީހާ އެ ފުރުސަތެއް އަހަންނަކަށް ނުދިނެވެ. އެތައް އަނިޔާއެއް ދިނުމަށް ފަހު އެމީހުން އަހަރެމެން ގެއިން ނުކުމެގެން ދިޔައީ ހިތުން ނުފިލާނެ ވަރުގެ ޒަޚަމުތަކެއް ދީފައެވެ.\nއުރުމުން 19 އަހަރުގައި އަހަރެން ޔާސިރުއާ ކައިވެނި ކުރީމެވެ. ޔާސިރަކީ އަހަރެން އުޅޭ އަވަށުގައި އުޅޭ ޒުވާނެކެވެ. އޭނާއަކީ އެހީ ފޯރުކޮށްދޭ ޖަމާއަތަކާ ގުޅިގެން ނިކަމެތިންނަށް ކާބޯތަކެތި ފޯރުކޮށްދިނުމުގައި ހިލޭ ސާބަހަށް މަސައްކަތްކޮށްދެމުން ދިޔަ ޒުވާނެކެވެ. ޔާސިރު ކުޑައިރު ދިން ބޮމުގެ ހަމަލާއެއްގައި އޭނާގެ މައިންބަފައިންނާއި އެއްބަނޑު އެއްބަފާ ކޮއްކޮ ވަނީ މި ދުނިޔެ ދޫކޮށްފައެވެ.\nއަހަރެމެންގެ ކައިވެންޏަށް އަހަރެއްހާ ދުވަސް ފާއިތުވެދިޔަ ފަހުން، އަހަރެން އަލަތު ދަރިފުޅަށް ބަނޑުބޮޑުވިއެވެ. އެއާއެކު އަހަންނަށް ލިބެމުން ދިޔަ ޔާސިރުގެ އަޅާލުން އިތުރުވިއެވެ.\nހަމަލާތައް ތަންކޮޅެއް މަޑުޖެހިފައި އޮތް ދުވަސް ކޮޅަކަށް ވީތީ މަދުމަދުން އަހަރެން ގެއިން ބޭރަށް ނުކުމެލަމެވެ. އަހަރެންގެ ބަނޑަށް ހަ މަސް ފުރުނުއިރު އަނެއްކާވެސް އެ މީހުންގެ ހަމަލާތައް ފެށުނެވެ. އެ ފަހަރު އަހަންނާ ވަކިވީ އަހަރެންގެ މަންމައެވެ. މަންމަ ވެސް މަރުވީ އެމީހުންގެ ބޮމުގެ ހަމަލާއެއްގައެވެ. ރޮއި ރޮއި އަހަރެންގެ ހާލު ވަރަށް ދެރަވިއެވެ. ހިތްވަރު ލިބުނީ އަހަރެންގެ ފިރިމީހާ ޔާސިރުގެ ފަރާތުން އިވޭ ބަސްތަކުންނެވެ. އެ އޯގާތެރި އަތުގެ ފިރުމުންތަކުން އަހަރެންގެ ހިތުގައި ގަނޑު ފެން އަޅާލަ ދިންފަދައެވެ. އަހަރެން އެންމެ ކަންބޮޑުވީ އަހަރެމެންގެ ދަރިފުޅާ މެދުގައެވެ. އަހަންނަށް ދިމާވި ފަދަ ހިތްދަތި ކަމެއް އެ ދަރިފުޅަށް ދިމާނުވުން އެދި އެތަކެއް ފަހަރު ﷲ އަށް ދުޢާ ދެންނެވުނެވެ. އަހަރެން ތަޙައްމަލު ކުރި ފަދަ ވޭނެއް އެ ދަރިފުޅު ތަޙައްމަލް ކުރާކަށް އަހަރެން ނޭދެމެވެ.\nއެ ދަރިފުޅާ މެދު ފޮނި އުންމީދުތަކެއް އަހަރެމެން ދެމަފިރިން ވެސް ކުރީމެވެ. ދަރިފުޅުގެ އަތުގައި ހިފާލައިގެން އަމާން މާހައުލެއްގައި ހިނގާލަށް ދެވޭނެ ދުވަހަކަށް އިންތިޒާރު ކުރީމެވެ.\nދުވަސްތައް ފާއިތުވަމުން ގޮސް އަހަރެންގެ ބަނޑަށް ނުވަ މަސް ފުރިއްޖެއެވެ. ނުވަ މަހު އަހަރެން އުފުލި ތަކުލީފު ތަކުގެ ބަދަލުގައި ﷲ އަހަންނަށްްް ލޯބިލޯބި އަންހެން ކުއްޖެއް ދެއްވިއެވެ. އެ ދަރިފުޅު އަހަރެންގެ އަތުގައި ބޮނޑިކޮށްލި ފުރަތަމަ ދުވަހު އަހަރެންގެ ހިތް ފުރިގެން ދިޔައެވެ. ލޯތްބާއި ކުލުނާ ޙަމްދަރުދީންނެވެ. ޔާސިރުގެ ދެލޮލުން އުފާވެރިކަމުގެ ކަރުނަ ނީރާލިތަން އަހަރެން ދުށީމެވެ. އަހަރެމެންގެ އެ ދަރިފުޅަށް ފުރިހަމަ ހިމާޔަތް ދޭން ޔާސިރު ވަޢުދުވިއެވެ.\nދަރިފުޅަށް ފަސް އަހަރު ފުރުނެވެ. އަހަރެމެންގެ ދިރިއުޅުމަށް އެއްވެސް ކަހަލަ އުޖާލާކަމެއް ނުލިބެއެވެ. އަބަދާ އަބަދު ތިބެން ޖެހެނީ ބިރުވެރިކަމެއްގެ ތެރޭގައެވެ. އަހަރެން އެންމެ ކަންބޮޑުވަނީ އަހަރެމެންގެ ދަރިފުޅާ މެދުގައެވެ. އެ ނުބައި މީހުންގެ ވަކިތަކުގައި އަހަރެންގެ ދަރިފުޅު ހައްޔަރުވާކަށް އަހަރެމެން ދެމަފިރިން ވެސް ނޭދެމެވެ.\n"މަންމާ... ހުއްޓާލާ. ކޮއްކޮ ދެރަވޭ" ޚިޔާލުތަކުގައި ބެހެމުން ދިޔަ އަހަންނަށް ހޭވެރިކަމެއްވީ ޔަޝްފީ ވާހަކަ ދެއްކުމާއެކުގައެވެ. އަހަރެން ކަރުނަތައް ފުހެލީ އެ ދަރިފުޅުގެ ޙައްޤުގައެވެ.\nއަހަރެންގެ އެއްފަރާތުގައި ޔަޝްފީ ބާއްވަމުން އަހަރެން ޔަޝްފީ ބޮލުގައި ފިރުމައިލީމެވެ.\nއަހަރެންގެ ފިރިމީހާ އެ ސިފައިންގެ އަނިޔާވެރި ވަކިތަކުގައި ހައްޔަރުވެ މި ދުނިޔެ ދޫކުރިތާ މިއަދަށް ހަފްތާއެއް ފާއިތުވެގެން ދިޔައިރު ވެސް އަހަންނަކަށް ހިތާމަތަކަކާ ދުރަކަށް ނުދެވުނެވެ. ބައްޕަ އެކޭ އެއް ގޮތަށް އަހަރެންގެ ފިރިމީހާ ވެސް މި ދުނިޔެ ދޫކުރީ އެމީހުންގެ ބަޑީގެ ހަމަލާއެއްގައެވެ.\nއެއީ އާދައިގެ ދުވަހެކެވެ. އެ ދުވަހު ވެސް ޔާސިރު އުޅުނީ އާދައިގެ މަތިން ކާބޯތަކެއްޗަށް ޖެހިފައިވާ މީހުންނަށް ކާތަކެތި ފޯރުކޮށްދިނުމުގައި އަވަދިނެތިއެވެ. ކާއެއްޗެހި ބަހައްޓާފައި ހުރި ގުދަނަށް އެ އަނިޔާވެރިން ވަދެގަނެ އެތަނުގައި ތިބި ގިނަ ބައެއް މަރައިލި މަރައިލުމުގައި އަހަރެންގެ ފިރިމީހާ ވެސް އެމީހުންގެ ޝިކާރައަކަށް ވީއެވެ. އެ ވަރުން ފުދުނީއެއް ނޫނެވެ. އެތަނުގައި ރޯކޮށްލުމަށްފަހު އެތަން ވެސް އަންދައިލީއެވެ.\nއެޚަބަރު ލިބުމާއެކު އަހަރެން ދުވަމުން ދިޔައީމެވެ. އެހެންނަމަވެސް އޭރު މާ ލަސްވެއްޖެއެވެ. މުޅި ތަނުގައި ވަނީ ހުޅު ހިފާފައެވެ. އަރާ ހޫނުން އެތަނަށް ކައިރިވެވޭ ވަރެއް ވެސް ނޫނެވެ. އަހަރެންގެ ދަރިފުޅު އަހަރެންގެ ގައިގައި ބައްދައިގަނެފައި ރޯން ފެށިއެވެ. ހުރި ތަނަށް އަހަންނަށް ތިރިވެވުނެވެ. އަހަރެންގެ ފިރިމީހާގެ ފުރާނައަށް ރަޙްމަތް ލެއްވުން އެދި ދުޢާ ކުރީމެވެ. ސުވަރުގެ މިންވަރުކޮށްދެއްވުން އެދި ދުޢާ ކުރީމެވެ.\nކެތްތެރިކަން އިސްކުރަމުން އަހަރެން ރުއިން ހުއްޓޭތޯ މަސައްކަތް ކުރީމެވެ. ޔަޝްފީ ވެސް އަހަރެންގެ ގައިގައި ބައްދާލައިގެން ރޮއިލަ ރޮއިލާ ހުއްޓެވެ. އެ ކުޑަ ދަރިފުޅަށް ވެސް ވީ ގޮތް ނަގައިގަނެވުނީއެވެ.\nކަރުނަތައް ފުހެލަމުން އަހަރެން ނިދިފައި އޮތް ޔަޝްފީއަށް ބަލައި ލީމެވެ. ޔަޝްފީގެ ނިތުގައި ބޮސްދެމުން އެ ދަރިފުޅު ހެޔޮ ހާލުގައިލެއްވުން އެދި ދުޢާ ކުރީމެވެ. ކެތްކުރަމުން އަހަރެން މާތް ﷲގެ ވަޙީ ބަސްފުޅު މަތިން ހަނދުމަކޮށްލީމެވެ.\nހަމަކަށަވަރުން ތިމަންރަސްކަލާނގެ ތިޔަބައިމީހުން امتحان ކުރައްވާހުށީމެވެ. (އެއީ) ބިރުވެރިކަމާއި ބަނޑުހައިހޫނުކަމުގެ ތެރެއިން ކަމެއް މެދުވެރިކުރެއްވުމުންނެވެ. އަދި މުދާތަކާއި ފުރާނަތަކާއި މޭވާތައް އުނިކުރެއްވުމުންނެވެ. އަދި ކެތްތެރިންނަށް އުފާވެރިކަމުގެ خبر، ކަލޭގެފާނު ދެއްވާށެވެ! [ އަލް ބަޤަރާ 155 ވަނަ އާޔަތް ]\nދުނިޔޭގައި ކިތަންމެ ހާލެއްގައި އުޅެން ޖެހުނަސް އަހަރެން ދުވަހަކުވެސް ﷲ ގެ ރަޙްމަތުން އުންމީދު ކަނޑައެއް ނުލާނަމެވެ. އަހަރެންގެ ޙާލު މޮޅަށް ދެނެވޮޑިގެންވަނީ ﷲ އެވެ. މިއަދު ކެތްތެރިވެއްޖެ ނަމަ ފަހުން އެކަމުގެ ފޮނި މޭވާ ލިބޭނެކަމުގައި އަހަރެން ޔަޤީން ކުރީމެވެ.\nއެއީ ވިއްސާރަ ރެއެކެވެ. ކުޑަ ޖިފުނޑި ގަނޑެއްފަދަ އެގޭގައި އަހަރެން ދަރިފުޅާއެކު އިނީމެވެ. އަށިމަތީގައި މިއަދު ލިބުނު ކަދުރުކޮޅަކާއި ފެން ފުޅިއެއް ހުއްޓެވެ.\nޔަޝްފީ ފެން ބޮވާ ކަމަށް ބުނުމުން އަހަރެން ފެންފުޅި ކަނޑައިލުމަށްފަހު ޔަޝްފީގެ ތުމުގައި ޖެއްސީމެވެ. ސިހުނީ ދާދި ގާތުން އިވުނު އަޑުފައްގަނޑާއެކުގައެވެ. ފެން ފުޅިވެސް އަތުން ދޫ ނުވީ ކިރިއާއެވެ. ޔަޝްފީ ކޮށި އެރުމުން ޔަޝްފީގެ ބުރަކަށީގައި ދެފަހަރަކު ޖަހައިލަމުން އެ ޖިފުޑި ގަޑުން ނުކުތީމެވެ.\nއޭރު އެތަނާ މާދުރު ނޫން ހިސާބެއްގައި ހުރި ގެ ތަކެއްގައި ރޯ ވެފައި ހުރިތަން ދުށީމެވެ. ވީ ގޮތް އެނގުމާއެކު އަހަންނަށް ޔަޝްފީ ގެނެސް މޭގައި ޖައްސައިލެވުނެވެ. އޭރު އަހަރެންގެ ހިތް ނޭނގޭ ބާރުމިނުގައި ތެޅެމުން ދިޔައެވެ. އޭގެ މިނެޓެއް ހާއިރު ފަހުން ބޮމުގެ ދެވަނަ ހަމަލާއެއް އަމާޒުވެގެން ދިޔަތަން ދުށީމެވެ. ހަމަލާ އަމާޒުވެގެން ދިޔައީ ގެއާ ވަރަށް ކައިރި ހިސާބަކަށެވެ. ޔަޝްފީ ބިރުން އަހަރެންގެ ގައިގައި ބާރަށް ބައްދައިލިއެވެ. އަހަރެން ކަމެއް ނުވާނެޔޭ ބުނެ ޔަޝްފީގެ ގައިގައި ބައްދައިލީމެވެ.\nގެ ކައިރި ހިސާބުތަކަށް ސިފައިންތައް ވެރިވެގަތީ އެ ވަގުތެވެ. އެމީހުން މުޅި ތަނަށް ފެތުރިގަނެ ގެތަކުގެ ތެރެއަށް ވަންނަން ފެށިއެވެ. އަހަރެން ޔަޝްފީ ގޮވައިގެން އެތެރެއަށް ވަނީމެވެ. ގިނަ އިރުތަކެއް ނުވެ އަހަރެމެންގެ ގެއަށް ވެސް ސިފައިން ވަދެއްޖެއެވެ.\nޔަޝްފީ ގެނެސް އަހަރެންގެ މޭގައި ބޮނޑިކޮށްލީމެވެ. އެމީހުން އަހަރެމެން ދެމައިން ވަކިކޮށްލުމަށްފަހު ރޮއި ރޮއި އޮތް ޔަޝްފީ ތަޅުންގަނޑު މައްޗަށް ވައްޓައިލިއެވެ.\nއަހަރެންގެ ކުރިމަތީގައި އަހަރެންގެ ދަރިފުޅުގެ ޢިއްފަތް ފޭރެމުން ދިޔައިރު އަހަރެން ހަޅޭއްލަވަމުން ދިޔައީމެވެ. ރޮމުން ދިޔައީމެވެ. އެހެންނަމަވެސް އެމީހުންގެ ހަރު ހިލަ ހިތްތަކަކަށް އަސަރެއް ނުކުރިއެވެ. އަހަރެންގެ ކުރިމަތީގައި އެމީހުން އަހަރެންގެ ދަރިފުޅު މަރާލުމަށްފަހު، ދިޔައިރު އަހަރެން މަރާނުލީ ކިއްވެބާއޭ ހިތަށް އެރިއެވެ.\nރޮމުން ރޮމުން އަހަރެން އަހަރެންގެ ދަރިފުޅު ޔަޝްފީ ކައިރިއަށް ޖެހިލީމެވެ. އެ ދަރިފުޅުގެ ގަޔަށް ވަޒަން އެރި ތަނުން އޭރުވެސް ލޭތަށް ފައިބަމުން ދިޔައެވެ.\nހާލަތު ތަންކޮޅެއް ރަނގަޅު ވީހެން ހީވުމާއެކު އަވަށުތެރެ ހަލަބޮލިވިއެވެ. މިއަދުވެސް އެމީހުން އެދިޔައީ އެތައް ބަޔަކު ޤަތުލު ކުރުމަށްފަހުއެވެ.\nދަރިފުޅު ކަފުންކޮށްފައި އަހަރެންގެ އަތަށް ލާދެވުނު އިރު ބާރަށް ރޮވިއްޖެއެވެ. ކެތްތެރިވާން މަސައްކަތް ކުރި ނަމަވެސް ހިފެހެއްޓުމެއް ނެތި ކަރުނަތައް ފައިބަން ފަށައިފިއެވެ. އަހަރެމެންގެ އުންމީދުތައް ވެއްޔާ މޮޑެލުމަށްފަހު އެމީހުން މިނިވަން ކަމާއެކު އުދުހެމުން ދާއިރު އެތަން ފެންނަ މީހަކު ހަމަ ނެތީހެއްޔެވެ؟ ދުނިޔެއާ މެދު ޝަކުވާ ކުރެވުނެވެ. މިއަދު އަހަރެންގެ ދަރިފުޅެވެ. މާދަމާ އެހެން މީހެއްގެ ދަރި އެކެވެ. އަހަރެމެންނަކީ ވެސް އިންސާނުންނެވެ. ވޭނުގައި ތެޅި ފޮޅޭއިރު އަހަރެމެންނަށް އަޅާލާނެ ބަޔަކު ނެތީ ހެއްޔެވެ؟ އެކަކަށްވެސް އަހަރެމެން ރޯ އަޑު ނީވެނީހެއްޔެވެ؟\n(މިއީ ފަލަސްތީނުގެ ނިކަމެތި ރައްޔިތުން އުޅެމުންދާ ހާލުގެ މައްޗަށް ބިނާކޮށް ލިޔެފައިވާ ޚިޔާލީ ވާހަކައެކެވެ. އަޅުގަނޑުގެ ދުޢާ އަކީ ދުނިޔޭގައި އަނިޔާ ލިބެމުންދާ އެންމެހާ މުސްލިމުން އެ އަނިޔާއިން މިންޖުކޮށްދެއްވުމެވެ. އަދި އަނިޔާގައި މި ދުނިޔެ ދޫކުރާ އެންމެހާ މުސްލިމް އަޚުންނާއި އުޚުތުންނަށް ސުވަރުގެ މިންވަރުކޮށް ދެއްވުމެވެ. އާމީން)\nމޯނީ އާއި މަންދިރާ ރާއްޖޭގައި ޗުއްޓީ ހޭދަކުރަނީ


ޞިއްޙަތު | Page 4\nކުދި ލުނބޯ އަކީ ހުތްމޭވާގެ އާއިލާއަށް ނިސްބަތްވާ މަދުން ނަމަވެސް ކައިއުޅޭ އެއްޗެކެވެ. މިއީ ތަތްކަމެއް ހުންނަ އެއްޗެއްކަމުން ތެރަސްގެ ގޮތުގައި ވެސް ބައެއް ފަރާތްތަކުން ކުދި ލުނބޯ ބޭނުންކުރާކަން ފާހަގަކުރެވެއެވެ. އަދި މިއީ މޭވާއެއްގެ ގޮތުގައި ވެސް ދުނިޔޭގެ ބައެއް ހިސާބުތަކުގައި ބޭނުންކޮށް އުޅޭ އެއްޗެކެވެ. ކައްކައިގެންނާއި، ޖޭމު ތައްޔާރުކޮށްގެން ވެސް ބައެއް ހިސާބުތަކުގައި ކުދި ލުނބޯ ބޭނުންކޮށް އުޅެއެވެ.\nޖުމްލަ ޞަފްޙާ4ގެ 28


FIFA ge award hafulaa Barca in boycott kureetha?\nފީފާގެ އެވޯޑް ހަފުލާ ބާސާއިން ބޮއިކޯޓް ކުރީތަ؟\nފީފާއިން މުޅިން އަލަށް ތައާރަފް ކުރި ފީފާ "ދަ ބެސްޓް އެވޯޑް" ފުރަތަމަ އެވޯޑް ހަފުލާވީ، ހިތްގައިމު މަންޒަރުތަކެއް ފެނުނު ވަރަށް ފުރިހަމަ ހަފުލާ އަކަށެވެ. ސްވިޓްޒަލަންޑްގެ ޒިޔުރިކްގެ ޓީޕީސީ ސްޓޫޑިއޯ އިން އިންތިޒާމުތައް ހަމަޖެއްސި ހަފުލާގެ ފުރިހަމަ ވިޔަސް، ބޮޑު ފަޅު ކަމެއް އެވޯޑް ހަފުލާގައި އޮތެވެ. ދުނިޔޭގެ އެންމެ މޮޅު ކުޅުންތެރިޔާގެ އެވޯޑަށް ނޮމިނޭޓް ވެފައިވާ ލިއޮނަލް މެސީ އާއި މިދިޔަ އަހަރު ފީފާގެ ގަދަ 11 ކުޅުންތެރިންގެ ލިސްޓްގައި ހިމެނުނު ހަތަރު ކުޅުންތެރިން ހިމެނުނު ކުލަބު ސްޕެއިންގެ ބާސެލޯނާ އެވޯޑް ހަފުލާ އަށް ހާޒިރު ނުވުމެވެ.\nސޯޝަލް މީޑީއާ އާއި މީހުންގެ ދޫދޫ މަތިން ވާހަކަތައް ދައުރު ވަމުން އައީ ބާސާއިން އެވޯޑް ހަފުލާ ބޮއިކޯޓް ކުރީ ކަމަށެވެ. ސޯޝަލް މީޑިއާގެ މަސްދަރުތަކުން ބުނަނީ މެސީ އަށް އެވޯޑް ނުލިބޭނެތީ ހަފުލާ ބޮއިކޮޓް ކުރީ ކަމަށެވެ.\nބާސާގެ ކުޅުންތެރިން އެވޯޑް ހަފުލާ އަށް ނުދިޔަ އެވެ. ބަދަލުގައި ހަފުލާ އަށް ވަޑައިގެންނެވީ ބާސާގެ ރައީސް ޖޯސެފް މާރިއާ ބާޓޮމައޯ އާއި ޓެކްނިކަލް ޑައިރެކްޓާ ރޮބަޓް ފެނާންޑޯޒް އެވެ\nއެވޯޑް ހަފުލާގެ ފެހި ކާޕެޓުން ބާސާގެ ކުޅުންތެރިއަކު ނުފެނުންވީ ގިނަ ބަޔަކު އެކަން ފާހަގަ ކުރި ކަމަކަށެވެ. "ދަ ބެސްޓް" ގެ އެންމެ މޮޅު ކުޅުންތެރިޔާގެ އެވޮޑް ގެންދިޔައީ ރޮނާލްޑޯ އެވެ. މެސީ އަށް ލިބުނީ ދެ ވަނަ އެވެ. މެސީ އެއް ނެތެވެ. ނަމަވެސް ތިން ވަނަ އަށް ދިޔަ ފްރާންސްގެ އެންޓޯނިއޯ ގްރީޒްމަން ހަފުލާގައި ހާޒިރުވެ ހުއްޓެވެ. އެވޯޑް ދިނުމުގެ ކުރިން ރޮނާލްޑޯއާއެކު ސްޓޭޖަށް ވެސް އެރި އެވެ.\nއެވޯޑް ގެންދިޔަ ރޮނާލްޑޯ ބުނީ އެވޯޑް "ހަފުލާ އަށް ބާސާ ނައި" ސަބަބު އޭނާ އަށް އެނގޭ ކަމަށެވެ.\n"އަހަރެން ޝައުގުވެރިވާނެ މެސީ އާ ބާސާގެ އެހެން ކުޅުންތެރިން މިތާންގައި ތިބި ނަމަ، އެކަމަކު އެމީހުންގެ ކަޕް ގޭމް ކުރިމަތީގައި އޮތުމުން އެ ޓީމު ހާޒިރު ނުވީ އެހެންވެ އެމީހުން ހާޒިރު ނުވި ސަބަބު ރަނގަޅަށް ސާފުވޭ." ރޮނާލްޑޯ ބުންޏެވެ.\nއެވޯޑް ހަފުލާގެ ފަހުން ބާސެލޯނާގެ ތަރުޖަމާންގެ ރޯލް އަދާ ކުރީ ކެޕްޓަން އަންދުރޭ އިނިއެސްޓާ އެވެ. އޭނާ ވަނީ އެވޯޑް ހަފުލާ އަށް ނުދެވުމުން ކުޅުންތެރިންނާއި ކުލަބުގެ ފަރާތުން މާފަށް އެދިފަ އެވެ.\n"ބާސެލޯނާގެ ކެޕްޓަންގެ ހައިސިއްޔަތުން އަހަރެން ބޭނުން ފީފާ އަށް ޝުކުރު އަދާ ކުރަން. ބާސާގެ ޓިމު އޮފްދަ އިޔާގައި ހިމެނުމަކީ ލިބުނު ޝަރަފެއް." ވީޑިއޯ މެސެއްޖެއްގައި އިނިއެސްޓާ ބުންޏެވެ.\n"އަހަރެމެން ހަފުލާ އަށް ނުދެވުމުން ޓީމުގެ ފަރާތުން އަހަރެން މާފަށް އެދެން އެވޯޑް ހަފުލާ އަށް ހާސިރު ނުވެވުނީ އަހަރެމެންނަށް ކޮޕަ ޑެލްރޭގައި މިއަންނަ ބުދަ ދުވަހު މުހިންމު މެޗެއް އޮތުމުން."\nބުދަ ދުވަހު ކޮޕަޑެލްރޭގައި ބާސާ ބައްދަލު ކުރާނީ އެތުލެޓިކް ބިލްބާއޯއާ ދެކޮޅަށެވެ. ފުރަތަމަ ލެގް މެޗުން ބާސާ ބަލިވެފައި އޮތުމުން މެޗް އެއްވަރު ވިޔަސް އެޓީމު މުބާރާޓުން ކަޓާނެ އެވެ.


ކަރުނައިން ކިޔައިދޭ ވާހަކަ؛6އަހަރުގެ ކުއްޖަކަށް ކާފަ ކުރި ޖިންސީ ފުރައްސާރަ – Haftha\nSat, 25 January, 2020, 10:19 am\nކަރުނައިން ކިޔައިދޭ ވާހަކަ؛6އަހަރުގެ ކުއްޖަކަށް ކާފަ ކުރި ޖިންސީ ފުރައްސާރަ\nއަބަދުވެސް އަހަރެމެން ގާތު، ބޭރަށް ގޮސް އުޅޭއިރު ސަމާލުވެ އުޅުމަށް މައިންބަފައިން ނަސޭހަތްތެެރިވެއެވެ. ނުދަންނަ މީހެއްގެ ކިބައިން ދިމާވެދާނެ ނުރަައްކަލަކަށް ރައްކާތެރިވުމަށް ނަސޭހަތްތެރިވެއެވެ. ނަމަވެސް އެ ނުރައްކަލަކީ ތިމާގެ އަމިއްލަ ގޭތެރެއިންވެސް ދިމާވެދާނެ ކަމެއް ކަމަށް ގިނަ ފަހަރު ވިސްނުމުގައި ނުހުރެއެވެ.\nއެމެރިކާގެ މޭންލީގައި އުމުރުން އެންމެ6އަހަރުގެ ކުއްޖަކަށް ދިމާވި ހިތްދަތި ވާހަކައަކީ މިއަދު މީސްމީޑިޔާގައި ވަކި ހިތްޕާލި ވާހަކައެކެވެ.\nއުމުރުން އެންމެ6އަހަރުގެ ޖޭނަސް އޭނާގެ އޭނާގެ ކާފައާއެކު ވަގުތު ހޭދަކުރަނީ އެހެންވެސް އެއުމުރުގެ ކުދިންނެކޭ އެއްފަދައިން،، ކާފައާއެކު މަޖާކޮށްލާށެވެ. ނަމަވެސް އޭނާގެ ކާފަ، ޖޭނަސްއާމެދު އަމަލު ކުރީ ކާފަ ދަރިއަކާއެކު އިންސާނަކު އަމަލު ކުރާނެ އެންމެ ދަށު ދަރަޖައަށެވެ.\nއުމުރުން އެންމެ6އަހަރުގެ ޖޭނަސް ކޯޓުގައިވަނީ އޭނާގެ ކާފަ އޭނައަށްކުރި ޖިންސީ އަނިޔާ ކިޔާދީފައެވެ. އަތްލި ތަންތަނާ ކުރި ކަންތައް ކިޔާދީފައެވެ. ޖޭނަސްގެ ކާފަ އޭނާ ކައިރީ ބުނެފައި އޮންނަނީ އެވާހަކަ ނުދެއްކުމަށެވެ. ނަމަވެސް އެ ތުއްތު ކުއްޖާއަށް ކުރިމަތިވި ކަންތަކުގެ ވާހަކަ އެންމެފަހުން ދެއްކީ ކުރިމަތިވި ވޭނަށް ކެތް ނުކުރުވުންނެވެ.\nރޭޕްގެ ޝިކާރައަކަށް މިފަހަރުވެސް ވެފައިވަނީ އުމުރުން އެންމެ6އަހަރުގެ ކުއްޖެކެވެ. އަމިއްލަ ގޭގައެވެ. މިފަދަ ވާހަކަ ދައްކަން ޖެހެއެވެ. މިކަންތައް ހުއްޓުވުމަށެވެ. ކުއްޖާ ކުރެން މިފަދަ ކަންކަން ވޭތޯ އަހަން ޖެހެއެވެ.


މިއަހަރު 30 ރަށެއްގެ އިންޖީނުގޭގެ މަސައްކަތް ނިމޭނެ: ފެނަކަ – Dhen.mv\nމިއަހަރު 30 ރަށެއްގެ އިންޖީނުގޭގެ މަސައްކަތް ނިމޭނެ: ފެނަކަ\nJanuary 2, 2020 - 10:27 pm\nރަށްރަށުގެ އިންޖީނުގެތައް މީހުން ދިރިނޫޅޭ ސަރަޙައްދުތަކަށް ބަދަލުކުރުމަށް ފަށާފައިވާ ހުރިހާ މަޝްރޫޢުތަކެއްގެ މަސައްކަތް މިއަހަރު އެއްކޮށް ނިންމާނެކަމަށް ފެނަކަ ކޯޕަރޭޝަނުން ބުނެފިއެވެ.\nރާއްޖޭގެ އެކި ސަރަޙައްދުތަކުން 27 ރަށެއްގައި ހުރި އިންޖީނުގެތައް މީހުން ދިރިނޫޅޭ ސަރައްޙައްދުތަކަށް ބަދަލުކުރުމުގެ މަސައްކަތް ފެނަކައިން މިހާރުވެސް ގެންދަނީ ކުރަމުންނެވެ. އަދި އިތުރު3ރަށެއްގައި އިންޖީނުގެ އެޅުމުގެ މަސައްކަތް ފެށުމަށް ވެސް ދަނީ ތައްޔާރުވަމުންނެވެ.\nމީހުން ދިރިއުޅޭ ސަރަޙައްދުތަކުގައި ހުރި ރަށްރަށުގެ އިންޖީނުގެތައް އެކަހެރި ސަރަޙައްދުތަކަށް ބަދަލުކުރުމުގެ މަޝްރުޢޫގެ ދަށުން، މި ނިމުނު 2019 ވަނަ އަަހަރު ގިނަ ރަށްތަކެއްގައި ވަނީ އައު އިންޖީނުގެތައް އިމާރާތް ކުރުމުގެ މަސައްކަތް ފަށާފައެވެ.\nއިންޖީނުގެތައް މީހުން ދިރިނޫޅޭ ސަރަޙައްދުތަކަށް ބަދަލުކުރުމަށް ނިންމީ އިންޖީނުން އަރާ ދުމުން އާއްމުންނަށް ލިބޭ ސިއްޙީ ގެއްލުންތަކާއި، އަދި އިންޖީނުގޭގެ އަޑު ގަދަވުމުގެ ސަބަބުން އާއްމުންނަށް ކުރިމަތިވާ އުނދަގޫތައް ޙައްލުކުރުމުގެ ގޮތުންނެވެ.\nފެނަކައިން މިހާރުވެސް ގެންދަނީ މިފަދަ 27 މަޝްރޫޢުއެއް ރާއްޖޭގެ 27 ރަށެއްގައި ހިންގަމުންނެވެ. އެގޮތުން ހއ.ތަކަންދޫ، ށ.ޅައިމަގު، ތ.އޮމަދޫގެ އިންޖީނުގޭގެ އާ އިމާރާތުގެ މަސައްކަތުގެ %99 މިހާރު ވަނީ ނިމިފައެވެ. އަދި ނ.މާޅެންދުއާއި ބ.ދޮންފަނުގެ އިންޖީނުގޭގެ މަސައްކަތުގެ %80 އަށްވުރެ ވަނީ ނިމިފައެވެ.\nއަލަށް ފެށި މަޝްރުޢުތަކުގެ ތެރެއިން 8 އިންޖީނުގޭގެ އިމާރާތުގެ %40 މަސައްކަތް ނިމިފައިވާކަމަށް ފެނަކައިން ބުނެއެވެ.\nމިދިޔަ އަހަރުގެ ފަހުކޮޅު އިތުރު 14 ރަށެއްގެ އިންޖީނުގެ އިމާރާތް ކުރުމުގެ ޢަމަލީ މަސައްކަތް ވެސް ވަނީ ފަށާފައެވެ.\nމި 27 ރަށުގެ އިތުރުން ގއ.ވިލިނގިއްޔާއި، ރ.ރަސްމާދޫ އަދި ހއ.އުތީމުގެ އިންޖީނުގެ މީހުން ދިރިނޫޅޭ ސަރަޙައްދަށް ބަދަލުކުރުމުގެ މަސައްކަތް ބަޔަކާއި ހަވާލުކުރުމުގެ އެއްބަސްވުމުގައި ސޮއިކުރުމަށް ތައްޔާރުވަމުންދާކަމުގައި ފެނަކައިން ވަނީ ބުނެފައެވެ.\nފެނަކައިން ރަށްރަށުގައި އަލަށް ތަރައްޤީކުރާ އިންޖީނުގެތަކުގައި ޒަމާނީ ފެންވަރުގެ އޮފީސް އިމާރާތަކާއި، ފިއުލް ސްޓޯރޭޖް އަދި ޗިމްނީ ހުންނާނެއެވެ. އަލަށް ހަދާ ޗިމްނީއަކީ އިންޖީނުގެއިން އަރާ ދުމުން ރައްޔިތުންނަށް ލިބޭ ގެއްލުން ކުޑަވާނެ ގޮތަށް ހެދޭނެ ތަންތަނަށް ވާނެ ކަމުގައި ފެނަކައިން ބުނެއެވެ.\nފެނަކައިން ބުނެފައި ވަނީ އައު އިންޖީނުގެތަކުން ޚިދުމަތްދޭން ފަށާއިރު އިދާރީ މަސައްކަތްތަކަށް ބޭނުންވާ ނެޓްވޯކްވެސް އަޕްގްރޭޑް ކުރާނެކަމަށެވެ.


2 fandiyaarun ge shareeaiy anehkaaves sihrukohfi\nދެފަނޑިޔާރުންގެ ޝަރީއަތް އަނެއްކާވެސް ސިއްރުކޮށްފި\nއުއްތަމަ ފަނޑިޔާރު އަބުދުﷲ ސައީދު ކުރިން ކޯޓަށް ހާޒިރުކުރި ދުވަހަކު އަނބުރާ ގެންދަނީ. އަވަސް/ފައިލްފޮޓޯ\nއުއްތަމަ ފަނޑިޔާރު އަބުދުﷲ ސައީދާއި ސުޕްރީމްކޯޓުގެ ފަނޑިޔާރު އަލީ ހަމީދުގެ ޝަރީއަތް މިއަދުވެސް ސިއްރުކޮށްފި އެވެ.\nއުއްތަމަފަނޑިޔާރާއި ފަނޑިޔާރު އަލީ ހަމީދާ ދެކޮޅަށް ކުރާ ރަސްމީ ހައިސިއްޔަތުން ކުރަން ޖެހޭ މަސައްކަތަށް ނުފޫޒުފޯރުވިކަމުގެ ކުށުގެ ދައުވާގެ ޝަރީއަތް ސިއްރުކުރީ ކީއްވެކަމެއް ކްރިމިނަލްކޯޓަކުން ނުބުނެ އެވެ. ނަމަވެސް އެދައުވާގެ ޝަރީއަތުގެ އަޑުއެހުން މިހިނގާ އޭޕްރިލްމަހުގެ 12 ވަނަ ދުވަހުވެސް ބާއްވާފައި ވަނީ ސިއްރުންނެވެ.\nދެފަނޑިޔާރުންގެ މައްޗަށް ކުރާ ރަސްމީ ހައިސިއްޔަތުން ކުރަން ޖެހޭ މަސައްކަތަށް ނުފޫޒުފޯރުވިކަމުގެ ދައުވާގެ ޝަރީއަތުގެ އަޑުއެހުން ސިއްރު ކުރިޔަސް، އުއްތަމަ ފަނޑިޔާރާ ދެކޮޅަށް ކުރާ ދައުލަތުގެ މަސައްކަތަށް ހުރަސް އެޅުމުގެ ދައުވާގެ ޝަރީއަތް ބާއްވަން ތާވަލްކޮށްފައި ވަނީ ހުޅުވާލައިގެންނެވެ.\nސުޕްރީމް ކޯޓުން 1 ފެބްރުއަރީގައި ނެރުނު އަމުރާ ގުޅިގެން ކުއްލި ނުރައްކަލުގެ ހާލަތު އިއުލާން ކުރުމަށް ފަހު ހައްޔަރު ކުރި މައުމޫން އާއި އަބްދުﷲ ސައީދު އާއި އަލީ ހަމީދު މިހާރު ހުންނެވީ ޝަރީއަތް ނިމެންދެން ބަންދުކޮށްފަ އެވެ. ދެ ފަނޑިޔާރުންނަށް ބޮޑެތި ޖިނާއީ ތުހުމަތުތަކެއް ވެސްކޮށްފައިވާ އިރު އެ ދެ ބޭފުޅުން ވެސް މިހާރު ތިއްބެވީ މުސާރަ ލިބިވަޑައިނުގަންނަވާ ގޮތަށް ސަސްޕެންޑުވެސް ކޮށްފަ އެވެ.\nކުޅުދުއްފުށީގައި ހަ ކިލޯ މީޓަރު މަގުގައި ތާރުއަޅަނީ\nދުވަސްވީ މީހުންނަށް ވެކްސިން ދިނުން ސެނަހިޔާގައި


ރަސޫލުބޭކަލުންނާއި ނަބީބޭކަލުންގެ ތަރުތީބު 15 – DhiSalafiyyah\nރަސޫލުބޭކަލުންނާއި ނަބީބޭކަލުންގެ ތަރުތީބު 15\n04/10/2020 ނަބީބޭކަލުން, ސިޔަރަތާއި ތާރީޚްއައްޝައިޚް ޢީސާ ޙުނައިނު\nއިތުރަށް މަޢުލޫމާތު ހޯއްދެވުމަށް އިބްނުކަޘީރު ރަޙިމަހުﷲގެ قصص الأنبياء ވިދާޅުވާށެވެ.\nއަހަރެމެންގެ ޝަރީޢަތުގައި ސާބިތުނުކުރާ އަދި ނަފީވެސްނުކުރާ ކުރީގެ ނަބީންގެ ވާހަކަތަކުގެ ޙުކުމަކީ ތެދުވެސް ނުކުރުމެވެ. އަދި ދޮގުވެސް ނުކުރުމެވެ. އަބޫހުރައިރާ ރަޟިޔަﷲ ޢަންހު ވިދާޅުވެފައިވެއެވެ.\nكَانَ أَهْلُ الكِتَابِ يَقْرَءُونَ التَّوْرَاةَ بِالعِبْرَانِيَّةِ، وَيُفَسِّرُونَهَا بِالعَرَبِيَّةِ لِأَهْلِ الإِسْلاَمِ، فَقَالَ رَسُولُ اللَّهِ صَلَّى اللهُ عَلَيْهِ وَسَلَّمَ: ((لا تُصَدِّقُوا أَهْلَ الكِتَابِ وَلا تُكَذِّبُوهُمْ، وَقُولُوا: ﴿آمَنَّا بِاللَّهِ وَمَا أُنْزِلَ إِلَيْنَا﴾ [البقرة: 136] )) الآيَةَ. [رواه البخاري (4485)]\nމާނަ: “އަހްލުކިތާބީން ތައުރާތު ކިޔައިއުޅެނީ ޢިބްރާނީ ބަހުންނެވެ. އަދި އެބައިމީހުން އިސްލާމުންނަށް އެތައުރާތު ޢަރަބިބަހުން ތަފްސީރުކޮށްދެއެވެ. ރަސޫލާ صلى الله عليه وسلم ޙަދީޘްކުރެއްވިއެވެ. އަހުލު ކިތާބީން (ޔަހޫދީންނާއި ނަޞާރާއިންގެ ބަސްތައް) ތެދުނުކުރާށެވެ. އަދި އެތަކެތި ދޮގުވެސް ނުކުރާށެވެ. ނަމަވެސް ތިޔަބައިމީހުން ބުނާށެވެ. ﴿آمَنَّا بِاللَّهِ وَمَا أُنْزِلَ إِلَيْنَا﴾ [މާނަ: އަހަރުމެން ﷲ އަށް އީމާންވެއްޖައީމެވެ. އަދި އަހަރެމެންގެ މައްޗައް ބާވާލެއްވުނު ތަކެއްޗައްވެސް އަހަރެމެން އީމާންވެއްޖައީމެވެ.] (އާޔަތް ނިމެންދެން ބައްލަވާލައްވާ)”\nއިބްނު އަބީ ނަމްލަތުލް އަންޞާރީ އެކަލޭގެފާނުގެ ބައްޕާފުޅުގެ އަރިހުން ރިވާކުރައްވާފައިވާ ޙަދީޘެއްގައި ވެއެވެ. ރަސޫލާ صلى الله عليه وسلم ޙަދީޘްކުރެއްވިއެވެ.\n” مَا حَدَّثَكُمْ أَهْلُ الْكِتَابِ فَلَا تُصَدِّقُوهُمْ، وَلَا تُكَذِّبُوهُمْ، وَقُولُوا: آمَنَّا بِاللَّهِ وَرُسُلِهِ، فَإِنْ كَانَ بَاطِلًا لَمْ تُصَدِّقُوهُ، وَإِنْ كَانَ حَقًّا لَمْ تُكَذِّبُوهُ ” [رواه أبو داود (3644) ، وصححه الألباني في “سلسلة الأحاديث الصحيحة” (6 / 712)]\nމާނަ: “އަހްލުކިތާބީން ތިޔަބައިމީހުންނާއި ދައްކާ ވާހަކަތައް (އިސްރާއީލީ ރިވާޔަތްތައް) ތެދުނުކުރާށެވެ. އަދި ދޮގުވެސް ނުކުރާށެވެ. ނަމަވެސް ތިޔަބައިމީހުން ބުނާށެވެ. ތިމަންމެން ﷲ އަށާއި އެކަލާނގެ ފޮނުއްވި ރަސޫލުންނަށްވެސް އީމާންވަމެވެ. އޭރުން ބާޠިލު ބަހެއްކަމުގައިވާނަމަ ތިޔަބައިމީހުން އެ ތެދުކުރިކަމަކަށް ނުވާނެއެވެ. އަދި ހައްޤުކަމުގައިވާނަމަ ދޮގުކުރިކަމަކަށް ނުވާނެއެވެ.”\nޝައިޙް މުހައްމަދުލް އަމީން ޝަންޤީޠީ ރަޙިމަހުﷲ ވިދާޅުވެފައިވެއެވެ.\n“އިސްރާއީލީ ރިވާޔަތްތައް ކިޔައިދިނުމުގެ ހުއްދަ ނަބިއްޔާ صلى الله عليه وسلم އުންމަތަށް ދެއްވިއެވެ. އެހެންނަމަވެސް އެ ތެދުކުރުންވެސް އަދި ދޮގުކުރުންވެސް ނަޙީކުރެއްވިއެވެ. އެއީ އޭގެ ސަބަބުން ބާޠިލުބަހެއް ތެދުކުރެވި އަދި ޙައްޤުބަހެއް ދޮގުކުރެވިދާނެކަމުގެ ބިރައްޓަކައެވެ.\nބަނޫއިސްރާއީލުންގެ ކިބައިން ރިވާކުރާ އިސްރާއީލީ ރިވާޔަތްތައް ތިން ޙާލަތަކަށް ބެހެއެވެ.\nފުރަތަމަ ޙާލަތަކީ (އެ ރިވާޔަތްތައް) ތެދުކުރުން ވާޖިބުވެގެންވާ ޙާލަތެވެ. އެއީ ޤުރުއާނުންނާއި ޞައްޙަ ޙަދީޘްތަކުން އެރިވާޔަތްތަކުގެ ތެދުކަމަށް ދަލީލު ލިބޭ ރިވާޔަތްތަކެވެ.\nދެވަނަ ޙާލަތަކީ (އެ ރިވާޔަތްތައް) ދޮގުކުރުން ވާޖިބުވެގެންވާ ޙާލަތެވެ. އެއީ ޤުރުއާނުންނާއި ޞައްޙަ ޙަދީޘްތަކުން އެރިވާޔަތްތަކުގެ ދޮގުކަމަށް ދަލީލު ލިބޭ ރިވާޔަތްތަކެވެ.\nތިންވަނަ ޙާލަތަކީ (އެ ރިވާޔަތްތައް) ދޮގުކުރުން ހުއްދަވެގެންނުވާ އަދި ތެދުކުރުން ހުއްދަވެގެންނުވާ ޙާލަތެވެ. އެއީ ރަސޫލާ صلى الله عليه وسلم ހަދީޘްފުޅުގައި އިޝާރާތް ކުރައްވާފައިވާ ފަދައިން ޤުރުއާނާއި ސުންނަތުން ޘާބިތުނުވާނަމަ ތެދުވެސް ނުކުރުމެވެ. އަދި ދޮގުވެސް ނުކުރުމެވެ.” ( ” أضواء البيان ” (4 / 238). )\nއެނަބީންނާއި ބެހޭގޮތުން އަހަރެމެންގެ ޝަރީއަތުން ދަލީލު ލިބޭ އަދި އެބޭކަލުން އުޅުއްވި ޒަމާނާއި ތަރުތީބާއި މިކަންތައްތައް ޤަބޫލުކުރުމުގެ ޙުކުމް ސާފުވެގެންވެއެވެ. އެއީ ދަލީލުގައިވާ ގޮތަށް އިޢުތިޤާދުކުރުން ވާޖިބުވެގެންވުމެވެ. އަދި އެކަންކަމާ ބެހޭގޮތުން ދަލީލެއް ނުވާ ކަންކަމުގައި އަދި އަހުލުކިތާބީންގެ ކިބައިން ރިވާކުރާ ރިވާޔަތްތަކުގެ ޙުކުމަކީ ވަކިގޮތަކަށް އިޢުތިޤާދު ނުބޭއްވުމެވެ. (ދޮގުވެސް އަދި ތެދުވެސް ނުކުރުމެވެ.) ފަހަރެއްގައި ތެދުވެސް ވެދާނެއެވެ. އަދި ފަހަރެއްގައި ދޮގަކަށްވެސް ވެދާނެއެވެ.


އޭސީސީގެ މަސައްކަތަށް ސަރުކާރުން ނުފޫޒެއް ނުފޯރުވާނެ: ރައީސް – Dhen.mv\nއޭސީސީގެ މަސައްކަތަށް ސަރުކާރުން ނުފޫޒެއް ނުފޯރުވާނެ: ރައީސް\nދެން އެމްވީ January 21, 2020 - 11:31 am\nއެންޓި ކަރަޕްޝަން ކަމިޝަން (އޭސީސީ)ން ބަލަމުންދާ އެއްވެސް މައްސަލައެއްގެ ތެރެއަށް ސަރުކާރުވެސް އަދި ސަރުކާރުގެ އެއްވެސް މުވައްސަސާއެއްގެ ވެރިއެއްގެ ނުފޫޒު ނޯންނާނެކަމަށް ރައީސް އިބްރާހިމް މުހައްމަދު ސޯލިހު ވިދާޅުވެެއްޖެއެވެ.\nއޭސީސީގެ ވެރިންނާއި އެކު އިއްޔެ ރައީސް އޮފީހުގައި ބޭއްވި ބައްދަލުވުމުގައި ވާހަކަފުޅު ދައްކަވަމުން ރައީސް ވިދާޅުވީ ކޮމިޝަނުގެ މަސައްކަތަށް ސަރުކާރުން ވެސް އަދި ސަރުކާރުގެ އެއްވެސް އޮފިޝަލަކު ވިޔަސް ނުފޫޒު ފޯރުވުމަށް އެދިވަޑައި ނުގަންނަވާކަމަށެވެ. އަދި ސަރުކާރުން އެންމެ ބޮޑު އިސްކަމެއް ދެނީ ކަރަޕްޝަން ހުއްޓުވުމަށް ކަމަށް ރައީސް ވިދާޅުވިއެވެ.\nމި ބައްދަލުވުމުގައި އޭސީސީގެ މެންބަރުން ވަނީ އެ ކޮމިޝަނަށް ހުށަހެޅޭ މައްސަލަތަކާ ބެހޭގޮތުންނާއި އެކޮމިޝަނުގެ މަސައްކަތްތައް ކުރިޔަށްގެންދާ ގޮތާ ބެހޭގޮތުން ރައީސް އާއި މަޢުލޫމާތު ޙިއްޞާކުރައްވާފައެވެ.\nއެގޮތުން އެކޮމިޝަނަށް ހުށަހެޅޭ މައްސަލަތަކުގައި ކޮމިޝަނުން އަމަލުކުރަމުންދާ ޢާންމު އުސޫލުތަކާއި މަޝްރޫއެއްގެ މަސައްކަތް ވަގުތީ ގޮތުން ހުއްޓާލުމަށް އަންގާ ޙާލަތްތަކުގައި ކޮމިޝަނުން ގެންގުޅޭ އުސޫލުތަކުގެ މައުލޫމާތު ރައީސާއި ވަނީ ހިއްސާ ކުރައްވާފައެވެ. އަދި ކޮރަޕްޝަނުގެ ޢަމަލުތައް ހުއްޓުވުމަށް ދުރާލާ ފިޔަވަޅު އެޅުމަށް ސަރުކާރުގެ އިދާރާތަކަށް ބާރު އަޅަމުންދާ ކަމަށް ކޮމިޝަނުން ވަނީ ބުނެފައެވެ.\nއޭސީސީގެ ވެރިންނާއި އެކު މިފަދަ ބައްދަލުވުމެއް ރައީސް ސޯލިހު ބޭއްވި އިރު ދާދި ފަހުން ރައީސް ވަނީ އޭސީސީން ތަރައްޤީގެ މަޝްރޫއު ހުއްޓުވާ އުސޫލަށް ބަދަލު ގެނަން ޖެހޭ ކަމަށް ވިދާޅުވެއެވެ. ރައީސް ވިދާޅުވީ ތަރައްޤީއަށްޓަކައި ހިންގޭ ބައެއް މަޝްރޫއުގެ މައްސަލަތައް ބައެއް ފަރާތްތަކުން އޭސީސީއަށް ހުށަހެޅުމުން އެފަދަ މައްސަލަތައް ހުއްޓުވުމަށް ފަހު މަސް ދެމަސް ފަހުން އަލުން މަޝްރޫއު ހިންގުމަށް އޭސީސީން އަންގާފައިވާ ކަމަށެވެ.\nމި ސަރުކާރަކީ ކަރަޕްޝަނަށް ޒީރޯ ޓޮލެރެންސް ދޭނެ ކަމަށް ބުނެ އައި ސަރުކާރެއް ނަމަވެސް ބައެއް ބޮޑެތި މަޝްރޫއުތައް ބިޑްކުުރުމަކާއި ނުލައި އެކި ފަރާތްތަކަށް ދޭ މައްސަލަ އަންނަނީ އޭސީސީން ބަލަމުންނެވެ.


Yemen ah beynunvaa ehee hoadhan UN aadheys kuranee\nކޮވިޑް-19 އާ ގުޅިގެން ޔަމަނުގައި ހިންގާފައިވާ ކާފިއު ތަންފީޒު ކުރުމަށް ސަލާމަތީ ބާރުތަކުން ހަރަކާތްތެރި ވަނީ -- ފޮޓޯ: ރޮއިޓާސް\nސަނާ (ޖޫން 13) - ބޭރުގެ އިތުރު މާލީ އެހީތެރިކަން ނުލިބި، އިންސާނީ ކާރިސާއެއް ކުރިމަތިވެފައިވާ ޔަމަނުގައި ހިންގާ އެހީގެ ޕްރޮގްރާމުތަކުގެ ތެރެއިން ތިން ބައިކުޅަ އެއް ބައި ހުއްޓާލަން ޖެހޭނެ ކަމަށް ބުނެ، އދ. އިން ކަންބޮޑުވުން ފާޅު ކޮށްފި އެވެ.\nކުރިން ވެސް އަރަބި ދުނިޔޭގެ އެންމެ ފަގީރު ގައުމުގެ ގޮތުގައި އޮތް ޔަމަނުގައި ހަނގުރާމަ ހިނގާތާ ފަސް އަހަރު ވީ އިރު، އެތައް މިލިޔަން މީހުންނެއް މިހާރު ވެސް ވަނީ ބަނޑަށް ޖެހިފަ އެވެ.\nޔަމަނުގައި ކުރަމުންދާ ހަނގުރާމަ ފެށުނީ، 2015 ވަނަ އަހަރު، އެ ގައުމުގެ ހުޅަނގުގެ ބޮޑު ބައެއް ހޫތީންގެ އަތް ދަށަށް ދިއުމާއި ގުޅިގެންނެވެ. އެ ހަމަނުޖެހުންތަކުގައި، ޔަމަނުގެ ރައީސް އަބްޑްރާބު މަންސޫރު ހާދީ ވަނީ ގައުމު ދޫކޮށް ވަޑައިގަންނަވަން މަޖުބޫރު ވެފަ އެވެ.\nއިރާނުން އެހީވެދޭ ހޫތީންނާއި ދެކޮޅަށް ސައުދީ، ޔޫއޭއީ އާއި އަރަބި ހަތް ގައުމަކުން ޔަމަނުގެ ސަރުކާރު އަލުން އިޔާދަ ކުރުމަށް މަސައްކަތް ފަށާފައިވާއިރު، ދެ ފަރާތުން ބަދަލު ކުރަމުންދާ ހަމަލާތަކުގައި އާއްމުންގެ ތެރެއިން އެތަކެއް ހާސް ބަޔަކު މަރުވެ، ސަރުކާރުގެ އިމާރާތްތަކުގެ އިތުރުން ސްކޫލްތަކާއި ހޮސްޕިޓަލުތަކަށް ވެސް ވަނީ ބޮޑެތި ގެއްލުންތައް ލިބިފަ އެވެ.\nއދ. ތަފާސް ހިސާބުތައް ދައްކާ ގޮތުގައި، ޔަމަނުގެ 24 މިލިއަން މީހުންގެ އާބާދީގެ 80 ޕަސަންޓް، ބޭރުގެ އެކި ޖަމާއަތްތަކުން ފޯރު ކޮށްދޭ ކަބޯތަކެތީގެ އެހީތެރި ކަމަށް ބަރޯސާވެ އެވެ.\nއެގޮތުން، މި މަހުގެ ދެވަނަ ދުވަހު ޔަމަނަށް ބޭނުންވާ އެހީ ހޯދުމާ ބޭއްވި މަތީ ފަންތީގެ ބައްދަލުވުމުގައި، 1.35 ބިލިއަން އެމެރިކާ ޑޮލަރުގެ އެހީ ދޭނެ ކަމަށް ވަނީ ވައުދުވެފަ އެވެ. ނަމަވެސް، އެހީގެ ޕްރޮގްރާމުތައް ހުއްޓުމަކަށް ނައިސް ކުރިއަށް ގެންދިއުމަށް 2.4 ބިލިއަން ޑޮލަރުގެ އެހި ބޭނުންވާނެ ކަމަށް އދ. އިން މީގެ ކުރިން ވަނީ އަންދާޒާ ކޮށްފަ އެވެ.\nއެކަމާ ގުޅިގެން، އދ. ގެ ތަރުޖަމާނަކު ވިދާޅުވީ ޔަމަނުގައި އެހީގެ 41 ޕްރޮގްރާމް ހިންގާއިރު، އިތުރު ފަންޑިން ނުލިބި، އޭގެ ތެރެއިން 30 އަށް ވުރެ ޕްރޮގްރާމް ކުރިއަށް އޮތް ދެ ތިން ހަފުތާގެ ތެރޭގައި ހުއްޓާލަން ޖެހޭނެ ކަމަށެވެ.\nއަދި ޖޫން ދޭއްގައި ބޭއްވި ބައްދަލުވުމުގައި ވައުދުވެފައިވާ 1.35 ބިލިއަން ޑޮލަރުގެ ތެރެއިން މިހާތަނަށް ލިބިފައިވަނީ އޭގެ އެންމެ 47 ޕަސެންޓް ކަމަށް ވެސް އދ. އިން ބުންޏެވެ.\nޔަމަނުގައި ކޮވިޑް-19 އިގެ އިތުރުން، ވަރަށް ހަލުވި މިނުގައި ކޮލެރާ އާއި ބޭރަށް ހިންގުން ވެސް ފެތުރެމުންދާ ކަމަށް ކަމާބެހޭ އިދާރާތަކުން ވަނީ ބުނެފަ އެވެ.\nޔަމަނުގައި ކޮވިޑް-19 އިގެ 564 ކޭސް ރިޕޯޓު ކޮށްފައި ވާއިރު، އޭގެ ތެރެއިން މިހާތަނަށް 130 މީހުން ވަނީ މަރުވެފަ އެވެ. ނަމަވެސް، ކަމާބެހޭ އިދާރާތަކަށް ނޭނގި އެ ބަލި މުޖުތަމައު ތެރޭގައި މިހާރު ވެސް ފެތުރިފައި ވެދާނެ ކަމަށް ބުނެ އދ. އިން ވަނީ ކަންބޮޑުވުން ފާޅު ކޮށްފަ އެވެ.\nކޮވިޑް-19 އިގެ އިތުރުން، ހާއްސަކޮށް ކުޑަކުދިންގެ މެދުގައި ކޮލެރާ އާއި ބޭރަށް ހިންގުމުގެ 137،000 ކޭހެއް މި އަހަރުގެ މިހާތަނަށް ވަނީ ރިޕޯޓް ކޮށްފަ އެވެ.\nދުނިޔޭގެ ސިއްހަތު ޖަމިއްޔާއިން ޑަބްލިޔުއެޗްއޯއިން ބުނެފައިވާ ގޮތުގައި، ދުނިޔޭގެ އެހެން ގައުމުތަކާ އަޅާބަލާއިރު، ކޮވިޑް-19 ފަދަ ބައްޔަކާ ދެކޮޅަށް ހަނގުރާމަ ކުރެވޭނެފަދަ ބާރެއް، ޔަމަނުގެ ގިނަ ރައްޔިތުންގެ ހަށިގަނޑުގައި ނުހުންނާނެ އެވެ.\nޔޫއެން ޔަމަން ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް


Jaaminu'ge Usoolu Saafu Nuve Ulhenee Enme Gaazee'akah: Shameem - Vaguthu\nޕީޖީ ހުސައިން ޝަމީމް އާއި ގާޒީ ހަސަން ސައީދު\nކްރިމިނަލް ކޯޓުގައި ޖާމިނުކޮށްދިނުމާއި ކަފާލާތަށް ގާނޫނުގައި ބަޔާން ކޮށްފައިވާ އުސޫލު ސާފު ނުވެ އުޅުއްވަނީ އެންމެ ގާޒީއަކަށް ކަމަށް ޕްރޮސެކިއުޓާ ޖެނެރަލް (ޕީޖީ) ހުސައިން ޝަމީމް ވިދާޅުވެއްޖެއެވެ.\nޝަމީމް މިހެން ވިދާޅުވެ ޓްވީޓެއް ކުރެއްވީ، ސީ ލައިފް ގްލޯބަލް ކުންފުނީގެ މެނޭޖިން ޑިރެކްޓަރު އަހުމަދު މޫސާ (އައްމަޓީ) ގެ ކޮއްކޮއާއި ދައްތައެއް ޖާމިނުވާ ގޮތަށް ކަފާލާތުގެ ދަށުން އޭނާ ދޫކޮށްލަން ކްރިމިނަލް ކޯޓުގެ ގާޒީ ހަސަން ސައީދު ނިންމަވާފައިވަނިކޮށެވެ.\nމީގެ ކުރިން، ޔޫތު މިނިސްޓްރީގެ ސްޓޭޓް މިނިސްޓަރު އައްސަދު އަލީ (އަޑުބަރޭ) ޖާމިނުވާ ގޮތަށް ކުރީގެ ޓޫރިޒަމް މިނިސްޓަރު އަލީ ވަހީދު ރާއްޖޭން ބޭރަށް ފުރާވަޑައިގަތުމުގެ ހުއްދަ ދެއްވީ ވެސް ގާޒީ ހަސަން ސައީދެވެ.\nޝަމީމް ވިދާޅުވީ ކަފާލާތުގައި ޖާމިނު ކުރާނެ ވަކި ގޮތެއް ގާނޫނުގައި ބަޔާން ކޮށްފައި ވަނިކޮށް، އެ ނޫން ގޮތަކަށް މައްސަލަ ނިންމުމުން ޖެހޭނީ ހައި ކޯޓަށް ދާން ކަަމަށެވެ. އެންމެ ގާޒީއެއްގެ ސަބަބުން ގިނަ ވަގުތުތަކެއް ގެއްލޭ ކަމަށް އޭނާ ވިދާޅުވިއެވެ.\n"ދަށު ކޯޓުގެ ހަމަ އެންމެ ފަނޑިޔާރަކަށް، ޖާމިނު ކުރެވޭ ގޮތް ސާފުވެވަޑައިގެންފައި ނެތުމަކީ އެންމެންގެ ވަގުތު ގެއްލޭ ކަމަކަށް ވެއްޖެއެވެ." ޝަމީމްގެ ޓްވީޓްގައި ލިޔުއްވާފައިވެއެވެ.\nއަލީ ވަހީދުގެ މައްސަލަ ވެސް މަތީ މަރުހަލާގެ ކޯޓުތަކުގައި އިސްތިއުނާފް ކުރިއެވެ. އެކަމަކު އަލީ ވަހީދުގެ ޣައިރު ހާޒިރުގައި އެ މައްސަލަތައް ކުރިއަށް ގެންދެވޭ ގޮތެއް ނުވިއެވެ.\nފަހުން ކްރިމިނަލް ކޯޓުގައި ހިނގަމުންދާ ދައުވާތަކުގެ މައްސަލަ ކުރިއަށް ގެންދަން ނިންމީ އަލީ ވަހީދު އޮންލައިންކޮށް ބައިވެރިވާ ގޮތަށެވެ. އަޑުބަރޭގެ ޖާމިނު އެއްބަސްވުމުގެ މުއްދަތު ހަމަވިއިރު ވެސް އޭނާއަށް އެއްވެސް ފިޔަވަޅެއް އަޅާފައެއް ނުވެއެވެ.\nރާއްޖޭގެ އިހްތިސާސް ނެތް ތަނެއްގައި ތުހުމަތު ކުރެވޭ މީހާ އޮންލައިންކޮށް ބައިވެރިވެގެން ޝަރީއަތް ގެންދާނެ ގާނޫނީ ހަމައެއް ނެތް ކަމަށް ބުނެ ސުޕްރީމް ކޯޓާ ހަމައަށް ދިއުމުން، އެ ކޯޓުން ވަނީ އަލީ ވަހީދު ހާޒިރުވާން ވެސް ހުކުމްކޮށްފައެވެ. ހާޒިރުނުވުމުން 12 ދުވަހަށް ޖަލަށް ލާން ވެސް ހުކުމް ކުރިއެވެ.\nޓޫރިޒަމް މިނިސްޓްރީގެ އަންހެން މުވައްޒަފުންތަކަކަށް ޖިންސީ ގޯނާ ކުރުން ފަދަ ސީރިއަސް ތުހުމަތުތަކެއް އަމާޒުވެފައިވަނިކޮށް އަލީ ވަހީދު ފުރައިގެން ދިއުމުގެ ފުރުސަތު ދިނުމުން، ޕީޖީއާއި ކްރިމިނަލް ކޯޓާއި ސަރުކާރަށް ގިނަ ބައެއްގެ ފާޑުކިއުންތައް އަމާޒުވެގެން ދިޔައެވެ.\nއޮކްޓޯބަރ 21, 2021 10:42\nނިކަމެތި ރައިޔަތަކު ތިހެންބުނިނަމަ ކޯޓްގެ ހުރުމަކެޑުނި މިވެރިން ބުނީމަ އޯކޯ މީ ކޮންކަހަލަ ގާނޫނެބާ\nއޮކްޓޯބަރ 21, 2021 10:44\nކުރިން ކުރި ކަންމުގެ ފޫ ބައްދަންވެސް ޖެހޭތާ. އެހެންނޫނީ ހާއްސަ ގޮތަކަށް ޢަމަލުކުރީކަމަށް ބުނާނެ ޖާގަ އޮންނާނެ.\nއޮކްޓޯބަރ 21, 2021 10:55\nމީނައަކީ ޑީލަރެއް. ހުރިހާ ކުއްވެރިން ގާނޫނާ ޚިލާފަށް ކޯޓުން ދޫކުރާ ބޮޑު މީހާ!\nއޮކްޓޯބަރ 21, 2021 13:51\nޝަމްބެއް ޕީޖީކަމަށް ކުފޫ ހަމަނުވާކަން މިކަހަލަ ކޮމެންޓްތަކުން މި އެނގެނީ. ކަންކަމަށް ފާޑުކިޔަން ރަގަޅު.\nއޮކްޓޯބަރ 21, 2021 14:03\nކަފާލާތަކީ ކޮންއެއްޗެއްކަން ކަފާލާތުން ދޫކުރުމަކީ ކޮބައިކަން ނޭންގެނީ އުންސުރައް ބަލައެގެންޖެހޭނެދޯ ކިތައްމީހުން މިސަރުކާރުގަ ކަފާލާތުދިނީ ވަކިބަޔަކައްވީމަ ކަފާލާތުވެސް ދެވޭ ފަންސުރު ހަމަނުވިޔަސް\nއޮކްޓޯބަރ 21, 2021 15:14\nހިތުން ފޮތް ދިރުވާލައިގެން ހުރި ރޯނު އެނދުރާ، ކަލޭ ހީކުރަނީ ކަލެއަށްވުރެ އެނގޭ މީހަކު ނުހުންނާނެ ކަމަށްތަ؟ ކަލެއަށްވުރެ މުނާފީޤް މީހަކު ނުހުންނާނެ. ކޮރަޕްޝަނުގެ ތުހުމަތު އެޅުވިފައިވުމުންވެސް މަޤާމުގައި ހުންނަނީ ލަދުހަޔާތުގެ ކަންފުޅެއްވެސް ނެތީމަ. ޢިންޝާﷲ ޤާނޫނު އަރާ ހަމަކުރާނެ ދުވަހެއް އަންނާނެ.\nއޮކްޓޯބަރ 21, 2021 15:53\nމިހާރު ހުސައިން ޝަމީމް ކިޔާ މީހަކާއި ޕޮރޮސިކިއުޓާ ޖެނެރަލް ކިޔާ މީހަކު މިއުޅެނީ މި ދެމީހުން ކުރެ ކާއްކައްތޯ ނޭގިގެން މިއުޅެނީ ކަފާލާތާއި ޖާމިން ވުން !\nއޮކްޓޯބަރ 21, 2021 15:59\nދެން ތިކަންވެސް ވާނުވާ ބަލަންވެއްޖެދޯ ޖުހާ ޗަރުކޭހަކަށް މައްސަލަތައް ހަދައިގެން އުޅެގެން އިންސާފު ފެއިލްވެއްޖެ.\nއޮކްޓޯބަރ 21, 2021 22:43\nފެމިލީ ކޯޓުގައި ހުރިއިރު ވަރިވާންދާ މީހުން އަތުންވެސް ރިޝްވަތުކޭ މީހެއް.\nއޮކްޓޯބަރ 21, 2021 23:45\nސަމީމު ފަންސުރު ފެނިއްޖެތޯ ސުވާލު އުފެދޭ


Sirisena ge phone call ah javaabu nudhinumun safeeru anburaa gennanee | Mihaaru\nސްރީ ލަންކާގެ ރައީސް ސިރިސޭނާ. --ފޮޓޯ:އޭއެފްޕީ\nސިރިސޭނާގެ ފޯން ކޯލަށް ޖަވާބު ނުދިނުމުން ސަފީރު ގެންނަނީ\n16 ސެޕްޓެމްބަރ 2018 - 15:24 10 comments\nކޮލަމްބޯ (ސެޕްޓެމްބަރު 16) - އޮސްޓްރިއާގެ ވެރިރަށް ވިއެނާގައި ހުންނަ ސްރީ ލަންކާގެ އެމްބަސީ އަށް ރައީސް މައިތުރިޕާލާ ސިރިސޭނާ މިދިޔަ ހަފުތާގައި ކުރި ފޯން ކޯލަކަށް ޖަވާބު ދީފައި ނުވާތީ ސަފީރު އަނބުރާ ގެންނަން ނިންމައިފި އެވެ.\nސަފީރު ޕްރިޔާނީ ވިޖެސެކަރައާ އެކު އެމްބަސީގައި މަސައްކަތް ކުރާ ފަސް މުވައްޒަފުން ވެސް އަނބުރާ ކޮލަމްބޯ އަށް ގެނައުމަށް ވަނީ ނިންމައިފަ އެވެ.\nވިއެނާގައި ހުންނަ އެމްބަސީ އަށް ސިރިސޭނާ ގުޅުއްވީ ކީއްވެ ކަމެއް އޮފިޝަލުން ނުބުނެ އެވެ. އަދި ފޮރިން މިނިސްޓްރީ މެދުވެރިކޮށް އެމްބަސީ އަށް ގުޅުއްވަން ސިރިސޭނާ ނޫޅުއްވީ ކީއްވެ ކަމެއް ވެސް އޮފިޝަލް ނުބުނެ އެވެ.\nސަފީރު އަނބުރާ ގެންނަކަން ފޮރިން މިނިސްޓްރީން ވެސް ވަނީ ޔަގީންކޮށްދީފަ އެވެ. ނަމަވެސް ސަބަބެއް ހާމަކޮށްފައެއް ނުވެ އެވެ.\nނޭޕާލަށް ކުރެއްވި ދަތުރުފުޅަކަށް ފަހު އެނބުރި ގައުމަށް ވަޑައިގެންނެވި މަގުމަތީގައި ސްރީ ލަންކަން އެއާލައިންސް އިން އެމަނިކުފާނަށް އެރުވި ކެޝޫ ނަޓާ މެދު ވެސް ވަނީ މިދިޔަ ހަފުތާގައި ހިތްހަމަނުޖެހުން ފާޅު ކުރައްވައިފަ އެވެ. ސިރިސޭނާ ވިދާޅުވެފައި ވަނީ އެއީ އިންސާނުން ކާން އެކަށީގެންވާ އެއްޗެއް ނޫން ކަމަށެވެ. ސިރިސޭނާ ކުރެއްވި ޝަކުވާއާ ގުޅިގެން ލަންކާގެ ގައުމީ އެއާލައިނުން މިހާރު ވަނީ ޕަސިންޖަރުންނަށް ކެޝޫ ނަޓް ދިނުން ހުއްޓާލައިފަ އެވެ.\nއިތުރު ލިޔުންތައް ސްރީ ލަންކާ އޮސްޓްރިއާ މައިތުރިޕާލާ ސިރިސޭނާ


HageegeeVaahaka: Badiedhuru - Vaguthu\nޙަޤީޤީ ވާހަކަ: ބަޑިއެދުރު\nނަވާރަ ސަތޭކަ އަހަރުތަކުގެ ތެރެއިން އަހަރެކެވެ. ހަނދުގެ އަލިކަމެއްނުވާ އަނދިރި ރެއެކެވެ. ރަށުތެރެއަށް ވެރިވެފައިވަނީ ކަޅުފޮއި އަނދިރިކަމެވެ. މެންދަމުގެ ވަގުތުކަމުން ރަށުތެރެއިން އެއްވެސް މީހެއްގެ ހިލަމެއް ނުވެއެވެ. ކުދިކުދި ފަނިފަކުސާތަކާއި ދޫނިސޫތްޕާއިސޫފި ތޮރުތޮރު ލައްވާލާ އަޑުނޫން އެހެން އަޑެއް ފަޒާގެ ތެރެއަކުނުވެއެވެ.\nރަށު ތެރޭގައި ހުރި ފަންގިން ހާދާފައި ހުރި ގެތަކުގައި ފުޅި ބައްތީގެ ރީނދޫ އަލި ނޫން އެހެން އައްޔެއްނުވެއެވެ. ފަނުން ފަންގި ވިދެ، ގެތައް ހަދާފައި ހުއްޓެއްކަމަކު ފުރާޅު އަޅާފައި ހުރީ ދަނގަޑު ޓިނުންނެވެ. ފުރާޅު މައްޗަށް އެއްލައިފައި އޮންނަ ފީ ފަންގަނޑުތަކުގެ ސަބަބުން ދުރުން ބަލައިލާ މީހަކަށް އެކަން ނޭނގިދާނެއެވެ. ގޭގެ ބިންގާ ބަހައްޓާފައި ހުރީ ތެޅިގަލާއި އުވައިން ރާނައިފައެވެ.\nމަޑުމަޑުން އެއިން ގެއެއްގެ ދޮރު އެއްއަރިއަކަށް ޖެހުނެވެ. އެ ގޭގެ ދޮރު ހުރީ ދިގުއަކަވާގޮތަށް ފެހި ސަތަރިއަޅައި، ވަށައިގެން ހިމަ ދަނޑި ލައިގެން ތައްޔާރުކޮށްފައެވެ. ގޭގެ އޮޅިގަނޑު ގިރާކޮށްލައި ފުޅިބައްތިއެއް ހިފައިގެން އާދަމްފުޅު ނުކުތީ ކުދި ގޮޅިޖެހި ނޫކުލައިގެ މުންޑެއް އަނދެލައިގެންނެވެ.\nއާދަމްފުޅުގެ އޮޅަލި ހަންގަނޑުން އެއީ ރަށުގައި މަސްވެރިކަންކޮށް އުޅޭ މެދު އުމުރުފުރާގެ މީހެއްކަން އެނގެއެވެ. އޭނާގެ އިލި އިސްތަށިގަނޑާއި، ތުބުޅީގައި ހުރި ކަޅު އިސްތަށިތައް ހުދުވެ، ޖަހަމުންދިޔަ ނުރަތައް އިސްތަށިތަކުގެ ކަޅުކަން ފޮހެލަމުން ހުދުކަން ފަތުރަމުންދެއެވެ. މޭމަތީގައްޔާއި ބުރަކަށީގެ ހާލަކީވެސް ހަމަ އެއީއެވެ.\nފުޅިބައްތި އަތުގެ ދިގުމިނަށް ދަމައިލައި އާދަމްފުޅު މަގުގެ ދެފަރާތް ތޫނު ނަޒަރަކުން ބަލައިލިއެވެ. އިރުކޮޅެއް ވަންދެއް ދޮރުމަތީގައި ހުރެފައި އަވަސް ހިނގުމެއްގައި އޭނާ ހިނގައިގަތީ ފުޅިބައްތި ގޭތެރޭގައި ބަހައްޓާފައެވެ.\nބަބުކެޔޮގަސްތަކުންނާއި ހިނރުދުގަސްތަކުން ވެއްޓިފައިވާ ފަތްތަކާއި މާތައް، ޖެހެމުންދިޔަ ވައިން މަގުގެއް އެއްފަރާތަށް ބޮޑިވަމުންދިޔައެވެ. ބޮޑެތި ގޯތިތަކުގެ މެދެއް ހިސާބުގައި ފަނުން ހަދާފައިވާ ގެތައް ހުރެއެވެ. ގޭގެއަށްވީ ބިން ނަގާފައި ބާކީ ހުރި ކޮންމެ ތަނެއްގައި ކަހަލައިން ބިޔަ ބޮޑެތި ގަސްތައް ހެދި ފޯދިފައިވެއެވެ. އެ ބިޔަ ގަސްތަކުގެ ސަބަބުން ހަނދުވަރު ދިނަސް ކޮކާހަނދުވަރު ނޫން އަލިކަމެއް މަގުމައްޗަށް ފަސޭހަކަމާއެކު ލިބުމަކީ މުސްތަޙީލްކަމެކެވެ. ކޮންމެ ގެއެއް ވަށައިގެން ދަނޑިފަނުން ފޫޓޫ ފާރެއް ތައްޔާރުކޮށް އެ ގެއެއްގެ ފޫޓް ވަކިކޮށްފައި ހުއްޓެވެ.\nއެއްވެސް ޖެހިލުމެއްނެތި އަވަސް ހިނގުމެއްގައި އާދަމްފުޅު ރަށުގެ ބޮޑުމަގުން ލާފައި އަތިރިމައްޗާ ދިމާއަށް މިސްރާބު ބަހައްޓާފައި ހުއްޓެވެ. އަވަސްކޮށް ދުރު ފިޔަވަޅުތަކެއް އެޅުމުގެ ބޭނުމުގައި މުންޑުގަނޑު ހުރީ ދެފަށް ޖަހާލައި މައްޗަށް އަރުވައި ޖަހާފައެވެ. އަތިރިމަތިން ލާފައި އާދަމްދުޅު ގޮނޑުދޮށަށް ފޭބީ އަތިރިއަކަށް ދިއުމަށެވެ.\nމުޅިތަނަށް ވެރިވެފައިވާ އަނދިރިކަމާއި އެއްވަރަށް ހަމަހިމޭންކަންވަނީ އިންތިހާއަށެވެ. ރަށުގެ އަތިރިމަތީގައި ހުރި ބިޔަ މިދިލިގަސް ވަށައިގެން ހޮޅުއަށްޓެއް އަޅާފައި އޮތެވެ. އެކިއެކި ކަންކަމުގައި ހޮޅުއަށްޓަށް އައިސް އުޅޭ މީހުންގެ ތެރެއިން އެތަނުގައި ތިބީ ނިދިފައި ތިބި މީހުން އެކަންޏެވެ.\nއެހެން ނަމަވެސް، ދަންވަރު އަނދިރީގެ އިންތިހާކަމުން ހޮޅުއަށީގައި ނިދާފައި ތިބި މީހުންނަކީ ކޮބައިކަމެއްވެސް ނޭނގޭނެއެވެ. ގޮނޑުދޮށަށް ބީއްސާލައި ރާޅުތަކުން ގެންނަ ވައިގައި އެކުލެވިފައިވަނީ ތެތްފިނިކަމެކެވެ. އެ ތެތްފިނިކަންވަނީ އަތިރިމަތީގެ މުޅި މާހައުލުގައި އެކީ އެކެއްޗަކަށް ހިފައިފައެވެ.\nއާދަމްފުޅު މުންޑު ރަނގަޅުކޮށްލަމުން މޫދު ކައިރިން އެއްގަމާ ދިމާއަށް ހިނގައިގަތެވެ. ވަކި ހިސާބަކަށް އައިސް ކުއްލިއަކަށް މީހާ ހުއްޓުން އެރިއެވެ. މަޑުމަޑުން ދޮންވެލިގަނޑު މަތީގައި ދެ ފައި ކުރުކޮށް އުޑުފައިން އިށީނެވެ. ފެނުނު މަންޒަރު ރަނގަޅަށް ސިފަވޭތޯ، އޭނާގެ ލޯ ބޮޑުކޮށްލައި އެ ދިމާއަށް ހޭރިޔާކޮށްލިއެވެ.\nއޭރު ދަންވަރުގެ އަނދިރިކަން އޮބި އަލިކަމުގެ ސާލު ދުނިޔެމަތީގައި ފެތުރުމުގެ ކުލަވަރު އުޑުމަތިން ފެންނަން ހުރީ ވަރަށް ފަނޑުކޮށެވެ. އާދަމްފުޅު ދެފަރާތް ދެފަރާތަށް ނަޒަރު އުކަމުން، ލޯ ކުޑަކޮށްކޮށްފައި ދުރުން އަންނަމުން އައި އަންހެނާއާ ދިމާއަށް ބަލަހައްޓައިގެން އިނީއެވެ.\nއެ އަންހެންމީހާގެ ކޮނޑުމަތީގައި އޮތް ފަންބޮނޑިން އޭނާއަށް އެއްވެސް ބުރަހެލިކަމެއް ނުދެއެވެ. އެ އަންހެންމީހާ ސާފު ސީދާކޮށް ވަރުގަދަކަމާއެކު ހުރި ސީދަލަށް ހިނގަމުން އައީއެވެ. އެ އަންހެންމީހާ އާދަމްފުޅާ ގާތްވަމުން ދިޔަވަރަކަށް އޭނާގެ ހިތުގެ ތެޅުން އަވަސްވަމުން ދިޔައެވެ.\nހިނދުތަކެއް ނުވެ އާދަމްފުޅުގެ ހިތުގެ ވިންދު އަރައިގެން ދިޔައީ ރޯ މަހެއް ތެޅޭހެން، އޭނާގެ ހިތް ތެޅެން ފެށުމުންނެވެ. ކުއްލިއަކަށް އޭނާގެ ހިތް ބިރުގަންނަން ފެށިއެވެ. ދެލޯ ބޮޑަށް ހުޅުވުނެވެ. އެއީ އެ އަންހެންމީހާގެ އިސްކޮޅު މަޑުމަޑުން ދިގުވަމުން ދެމެމުން ދިޔުމުންނެވެ. ގަންފައިވާ ބިރެއްގެ ބޮޑުކަމުން ކަޅި ޖަހައި ނުލައި އެ އެއްޗާއި ދިމާއަށް ބަލަހައްޓައިގެން އާދަމްފުޅަށް އިނދެވުނީ އަނގަ ތަންމިނަށް ހުޅުވައިގެންނެވެ. އެ އެއްޗެއް އާދަމްފުޅާ ގާތްވަމުން އައިސް އޭނާއާ ދިމާއަށް ބަލައިލިއެވެ.\nއިސާހިތަކު އާދަމްފުޅުގެ ހެޔަށް ގޮތްވެ، އެނބުރިގެން ދޮންވެލިގަނޑު މައްޗަށް ބަނޑު ވަތަށް ނުވެއްޓުނީ ހަމަކިރިޔާއެވެ. ބަޔޯ ގޮވަމުން ގޮވަމުން އޭނާ އެއްގަމާ ދިމާއަށް ދުއްވައިގަތެވެ. ފަސް އެނބުރި ބަލައިވެސް ނުލައެވެ. އެހެންނަމަވެސް އިޚްތިޔާރުން ބޭރުގައި ފަހަތާ ދިމާއަށް ކަޅި ހިންގައިލެވެނީ މީހަކު އޭނާގެ ފަހަތުން އަންނަހެން ހީވާތީވެއެވެ.\nއާދަމްފުޅު އެދިޔަ ބާރުމިނުގައި ގޮސް އަތިރިމަތީގައި ހަދާފައިހުރި ބޮޑު އުނދޯލީގައި އޭނާ އިށީނީ ކަމެއް ނުވާކަމަށް ހަދާފައެވެ. މަޑުމަޑުން އުނދޯލި ހެއްލައިލަ ހެއްލައިލާ އިންއިރު އޭނާގެ ހިތް ނެގިނެގިފައި މޭގައި ޖެހެމުންދިޔައީ ނިކަން ބާރަށެވެ. ހިންދިރުވާލަން ނޭނގިފައި އިންދައި އަނގައަށް ޖަމާވަމުންދިޔަ ކުޅުތައް އިރުކޮޅުކޮޅުން ކަރުބުޑަށް ދިރުވައިލަނީ ގަދަކަމުންނެވެ.\nޖޫން 5, 2018 00:28\nޖޫން 5, 2018 01:23\nކޮންމެ ގޯއްޗެއްގެ ވަށާ ދަނޑި ފަނުން ފުޅަށްއަޅާ އެގޯއްޗެއްގެ އިން ވަކިކޮށްފައި ހުރެއެވެ. މިގޮތް ވާހަކައިގަ ބެނުންކޮށްފަ އޮތް ގޮތަށްވުރެ ރަނގަޅު ކަމަށް ފެންނާތީ ދަންނަވާލީ.\nއޮގަސްޓް 22, 2019 09:41


Hanimaadhoo In Bin Dhinumaa Dhekolhah Ehvumeh Baahvanee - Vaguthu\nހަނިމާދޫން ބިން ދިނުމާ ދެކޮޅަށް އެއްވުމެއް ބާއްވަނީ\nހދ. ހަނިމާދޫ އިންޓަނޭޝަނަލް އެއާޕޯޓް ތަރައްގީ ކުރަން ކަމަށް ބުނެ މިހާރު އެއާޕޯޓްގެ ބައުންޑަރީގެ ގޮތުގައި ކަނޑައަޅާފައިވާ ބިމަށް 400،000 އަކަފޫޓްގެ ބިމެއް އިތުރު ކުރުމާއި ދެކޮޅަށް އާއްމުން އެއްވުމެއް ބާއްވަން ނިންމައިފިއެވެ.\nހަނިމާދޫ އެއާޕޯޓް ތަރައްގީ ކުރުމުގެ ގޮތުގައި ކަނޑައަޅާފައިވާ ބިމަށް 400،000 އަކަފޫޓްގެ ބިމެއް އިތުރުކޮށްދޭން ނިންމާ އެ ރަށު ކައުންސިލުގެ މާދަމާގެ އެޖެންޑާގައި އެކަން ވަނީ ހިމަނައިފައެވެ.\nސަރުކާރުން ކައުންސިލުގައި އެދިފައިވަނީ އެއާޕޯޓް ތަރައްގީ ކުރަން މިހާރު އެއާޕޯޓްގެ ބައުންޑަރީގެ ގޮތުގައި ކަނޑައަޅާފައިވާ ބިމަށް 853،937 އަކަފޫޓްގެ ބިމެއް އިތުރު ކުރުމަށެވެ. އެކަމާއި ދެކޮޅަށް ހަނިމާދޫގައި ވަނީ ވަރުގަދަ ކެންޕެއިނެއް ފަށާފައެވެ.\n"ވަގުތު" އަށް މައުލޫމާތު ދެމުން އެއްވުމުގައި އިސްކޮށް ހަރަކާތްތެރިވާ މީހަކު އެއެއްވުން ބާއްވަނީ މާދަމާގެ ވަގުތެއްގައި ކަމަށާއި އެކަން ކުރަނީ ކޮވިޑް-19ގެ ހާލަތެއް ކަމުން ގައިދުރުކަން އިސްކޮށްގެން ރައްކާތެރި ކަމާއި އެކު ކަމަށެވެ.\nއެއްވުން ބާއްވަން ނިންމާފައިވަނީ ހަނިމާދޫ ކައުންސިލް އިދާރާ ކުރިމަތީގައެވެ.\nއޭނާ ބުނީ، އެއްވުން ބާއްވަނީ އެއްވެސް ގޮތަކަށް މުޒާހަރާ ކުރުމުގެ ނިޔަތުގައި ނޫން ކަމަށާއި އެ އެއްވުމަކީ އެއީ ކައުންސިލުން ނިންމާ ނިންމުން ރައްޔިތުންނަށް އެނގެން ބޭނުންވާތީ އާއި އެވަރުގެ ބޮޑު ބިމެއް ދިނުމަށް ރައްޔިތުން އެކަމާއި ދެކޮޅުވާތީ ކަމަށެވެ.\nހަނިމާދޫ ފަޅަކީ ބޮޑު ފަޅަކަށްވާތީ އެއާޕޯޓް ތަރައްގީ ކުރުމަށް ރަށުގެ މީހުން ދިރިއުޅޭ ބިމުން ބައެއް ދިނުމަކީ ރައްޔިތުން ހިތާމަކުރާ އަދި ދެކޮޅު ހަދާ ކަމެއް ކަމަށް އޭނާ ވަނީ ބުނެފައެވެ.\nބިމުގެ މައްސަލާގައި ހަނިމާދޫ ޒުވާނުންގެ ޖަމިއްޔާ އާއި ސާއްބަ ޖަމިއްޔާ އަދި ކެތިއަރާ ކުލަބުގެ ފަރާތުން ރައީސް ސޯލިހަށް ވަނީ ސިޓީއެއްވެސް ފޮނުވާފައެވެ. އަދި ގިނަ ބަޔަކު އަންނަނީ އެކަމާއި ދެކޮޅަށް ޕެޓިޝަނެއްގައި ސޮއި ވެސް ކުރަމުންނެވެ.\nޖޫން 22, 2021 22:02\nހަށީގައި ހޭ ހުރިހާ ހިނދަކު އިންޑިޔާ މީހުންނަށް އެންމެ ތަންފުކެއްވެސް ނުދޭތި.\nޖޫން 22, 2021 22:10\nއަޅަމެންގެ މައްޗަށް ވެރިކަންކުރަން މިގެންވުނީ އަމިއްލަ އެދުމުން ފިރިފައިވާ ކޮންފަދަ ބައެއް ޔާﷲ މި ޣައްދާރު ބައިގަނޑުގެ ކިބައިން އަޅަމެންނާއި އަޅަމެންގެ ދިވެހިރާއްޖެ ސަލާމަތް ކޮށްދެންވާންދޭ! ހުރިހާ ރައްޔިތުން މުސްލިމުންގެ ހަތިޔާރު (ދުޢާގެ) ބޭނުން ފުރިހަމައަށް ހިފުން އެދެން\nޖޫން 22, 2021 22:59


ކަމަދޫ - Secretariat of The South Maalhosmadulu Atoll Council\nމާޅޮސްމަޑުލު ދެކުނުބުރީ ކަމަދޫ އަކީ ބ. އަތޮޅުގެ އެންމެ އުތުރުބިތުގައި ބަރަވެލިކަނޑު މޫނަށްވާގޮތައް އޮތް ހަމައެކަނިރަށެވެ. ރަށުގެ ބޮޑުމިނަކީ 16.20 ހެކްޓަރ އެވެ. ތަބީޢީ ގޮތުން ރަށް އުފެދިފައިވަނީ ރަށުގެ މަލައުސް ހަތަރުބިތައް ގާތްގަނޑަކަށް އެއްވަރަށް، ރަށުގެ ދެކުނުފަރާތަށް ބިންގަނޑު ތިރި ރަށެއްގެ ގޮތުގައެވެ. އާބާދީއަކީ 65 އަހަރުން މަތީގެ 29 މީހުންނާއި 18 އަހަރުން ދަށުގެ 292 ކުދިންނާއި 18 އަހަރާއި 65 އަހަރާއި ދެމެދު 190 މީހުންނެވެ. ރަށުގެ އާބާދީގެ 264 މީހުނަކީ ފިރިހެނުންނެވެ، 247 މީހުންނަކީ އަންހެނުންނެވެ. ޖުމްލަ 511 މީހުން ދިރިއުޅޭ މިރަށުގެ މީހުން ދިރިއުޅުމަށް ކުރާމައިގަނޑު މަސައްކަތްތަކަކީ ފަންގެ ވިނުމާއި ރޯނުވެށުމާއި ދަނޑުވެރިކަންކުރުމާއި އަދި ޓްވަރިޒަމް ދާއިރާގައި މަސައްކަތްކުރުމުގެ އިތުރުން ކޮންޓްރެކްޓް މަސައްކަތް ކުރުމެވެ. ރަށުގައި އިޖުތިމާޢީ ރޫޙު އާލާކޮށްދިރުވުމަށާއި އަދި ދީނީ ގޮތުން މުޖުތަމަޢު ހޭލުންތެރިކުރުވުމުގެ މަޤްޞަދުގައި ޙަރަކާތް ތެރިވާ ދެ ޖަމްޢިއްޔާ އޮވެއެވެ. އަދި ރަށުގައި ދަނޑުވެރިކަމާއި އެފަދަ އެހެން ކަނކަން ކުރިއެރުވުމަށް ރަށުގެ ނިސްބަތުން ގިނަ އަންހެނުން ހަރަކާތްތެރިވާ ސޮސައިޓީއެއް އޮވެއެވެ.ރަށުގެ ޢުމްރާނީ ޙާލަތަށް ބަލާއިރު ރަށުގައި ޙުކުރުމިސްކިތަކާއި މަދަރުސާއެއް އަދި ހެލްތް ސެންޓަރަކާއި ރަށުކައުންސިލް އިދާރާ މެޖިސްޓްރޭޓްކޯޓް ހިމެނޭގޮތުން ވަނީ ޤާއިމްކުރެވިފައެވެ. މީގެ އިތުރުން ރަށުގެ ބަނދަރާއި ޤަބުރުސްތާނުވަނީ ރަނގަޅުފެންވަރެއްގައި ޤާއިމްކުރެވިފައިވެއެވެ. އަދި ނޯދަން ޔުޓިލިޓީޒްގެ ފަރާތުން ރަށުގައި އަލަށް ޢިމާރާތްކުރާ އިންޖީނުގެއެއް މިހާރުވަނީ ޢިމާރާތްކޮށް ނިމިފައެވެ. ރަށުގެ އެހެނިހެން ޙާލަތަށް ބަލާއިރު ރަށުގެ ފެން ބައެއް ހިސާބުތަކުގައި މިހާރުވަނީ ބޭނުން ނުކުރެވޭވަރަށް ތަޣައްޔަރުވެފައެވެ. އާދައިގެ ފެންވަރަކަށް ކަރަންޓް ނެޓްވޯކްއެޅި ކަރަންޓްގެ ޚިދުމަތް 24 ގަޑިއިރު ލިބެއެވެ. މުވާސަލާތީ ގޮތުން ޚިދުމަތް އެންމެ ރަނގަޅުގޮތުގައި ލިބިދޭނެ ދިރާގު އެންޓަނާއަކާއި އަދި ވަތަނިއްޔާ އެންޓަނާއެއް ރަށުގައި ޤާއިމްކޮށްފައިވެއެވެ. އާބާދީގެ ނިޞްބަތުން ސަރުކާރުގެ ވަޒީފާ އަދާކުރާމީހުންގެ ޢަދަދަކީ 35 އެވެ. ރަށުގައި ކިޔަވައިދޭ އެންމެމަތީ ގްރޭޑަކީ ގްރޭޑް 10 އެވެ. އެންމެ އާދައިގެ ގޮތެއްގައި ޞިއްޙީ ޚިދުމަތް ރައްޔިތުންނަށް ލިބިދެއެވެ.\nކައުންސިލް އިދާރާ ބެހެފައިވަނީ މައިގަނޑު4ބައެއްގެ މައްޗަށެވެ. އެއީ ބަޖެޓް އެންޑް އެޑްމިސްޓްރޭޝަން، ޝޯޝަލް ސާރވިސް، މުނިސިޕަލް ސަރވިސް، ޕްލޭނިންގ އެންޑް ޕްރޮޖެކްޓް،ސެކްޝަނެވެ. މި4ބައިގެ ޚިދުމަތްތައް ޢާއްމު ރައްޔިތުންނަށް ފޯރުކޮށްދެވެނީ ކައުންސިލް މެންބަރުން އިސްވެ ތިއްބަވައިގެންނެވެ. ކައުންސިލްގެ އެންމެހާކަންކަން ހިންގާނީ ކައުންސިލްގެ ރައީސްގެ ބެލުމުގެ ދަށުންނެވެ. ރައީސް ރަށުގައި ނެތް ހާލަތްތަކުގައި ކައުންސިލްގެ ނައިބް ރައީސްގެ ބެލުމުގެ ދަށުން ރައީސްގެ މަސްވަރާގެ މަތިން ހެނދުނު 8:00 ން މެންދުރުފަހު 3:00 އަށް އިދާރީ އޮފީހުންނެވެ. އެނޫން ވަގުތު ތަކުގައި ކައުންސިލަރުން ތިއްބަވާނީ އޮންކޯލްގައެވެ\n1- އުފަން ދުވަހުގެ ސެޓްފިކެޓް ހެދުމާއި، ރަޖިސްޓްރީ ހެދުން\n2- އޮޑި ދޯނި ފަހަރުގެ ރަޖިސްޓްރީ ހެއްދުން\n3- ކައުންސިލްގައި ހެދިފައިވާ 25 ޤަވާއިދު ތަންފީޒުކުރުމުގެ ގޮތުން އެޤަވާއިދާ ހިލާފުވާ ފަރާތްތަކަށް ފިޔަވަޅު އެޅުން\n4- އިމާރާތާއި ގޯތީގެ ރަޖިސްޓަރީ ހަދައިދިނުން\n5- ރަށުގައި ހިނގާއެންމެހާ ކަންކަން މޮނިޓަރކޮށް ބެލެހެއްޓުން\n6- ކުއްލި ހާލަތްތަކުގައި ބޭނުންވާ އެންމެހާ އެހީތެރިކަން ފޯރުކޮށް ދިނުން\n7- ރަށުން ބޯފެން ހުސްވާ ހާލަތްތަކުގައި ވާރޭ ފެން ފޯރުކޮށްދިނުން\n8- ސިނާއީ މަސައްކަތްކުރާ ފަރާތްތަކަށް ބިން ދޫކުރުން\n9- ވިޔަފާރި ކުރުމަށް ބިން ދޫކުރުން\n10- ކަށުކަމާ ކެމީގެ އެންމެހާކަންކަން ކުރުން\n11- ބަނދަރު މަރާމާތު ކުރުމާއި ބެލެހެއްޓުން\n12- ރައްޔިތުންނަށް އުނދަގޫ ނުވަނެ ގޮތަކަށް ރަށު ފެންވަރުގައި ކުނި ނައްތާލުން\n13- ޕްރީ ސްކޫލް ތައުލީމު ހިލޭ ފޯރުކޮށް ދިނުން\n14- ރަށުގެ ދަފިތަރު ބެލެހެއްޓުން ބިދޭސީން ހިމެނޭގޮތަށް\n15- މިސްކިތް ބެލެހެއްޓުން.\n16- ކޮންމެ މަހަކު އެއްފަހަރު ޕޭސްޓް ކޮންޓްރޯލު ކުރުން\n17- މަގުމަތި ބަނދަރު ދިއްލާ ބެލެހެއްޓުން18- ކެފޭ ރެސްޓޯރެންޓް ތަކުގެ ސާފުތާހިރުކަން ބެލެހެއްޓުން19- ވިޔަފާރިއާއި، ކެފޭ ރެސްޓޯރަންޓުގެ ރަޖިސްޓްރީ ހަދައިދިނުން\n20- މީގުން ދިރިއުޅުމަށް ބަންޑަރަ ގޯތި ދޫކުރުން\n21- އެކަނިވެރިން، މައިން ނުކުޅޭދޭ މީހުންގެ ސަބްސިޑީ ފޯމު ފުރައިދިނުން\n22- އައިޑީ ކާޑް ހެއްދުމަށް ފޯމު ފުރައި ދިނުން\n23- ކަރަންޓް ސަބްސިޑީ ފޯމު ފުރައި ދިނުން\n24- ކަމަދޫ ސިއްޙީ މަރުކަޒުން ދޭ ބޭސް ސިޓީއަށް ބޭސް ވިއްކުން\n25- ދީނީ މަޢުލޫމާތު ފޯރުކޮށް ދިނުމަށް ނަސޭހަތް ދޭނެ ފަރާތްތައް މެދުވެރިކޮށް ނަސޭހަތް ދިނުން.\nކައުންސިލުގެ އިދާރާގެ މަސައްކަތްތައް ބަހާލެވިފައިވާ ގޮތް\nކައުންސިލްގެ މަސައްކަތްތައް ރައްޔިތުންނާ ގާތުން އަވަހަށް ހިދުމަތް ފޯރުކޮށްދިނުމަށްޓަކައި މަސައްކަތްތައް ބަހާލެވިފައިވަނީ4ޔުނިޓަކަށެވެ. ޔުނިޓް ތަކުގެ މަސައްކަތް ކުރަމުންދާނީ ސިވިލސް ސާރވިސް މުވައްޒަފުންނެވެ. ސިވިލް ސާރިވިސް މުވައްޒަފުންގެ މަސައްކަތް މޮނިޓަރކޮށް ބެލެހެއްޓުމަށް ކައުންސިލް މެންބަރުންވެސް ވާނީ ޔުނިޓްތަކަށް ބަހާލެވިފައެވެ.\nބަޖެޓް އެންޑް އެޑް މިނިސްޓްރޭސަން : ހިއުމަން ރިސޯސަސް މަސައްކަތްތަކާއި ފައިސާއާއި ބެހޭ މަސައްކަތްތަކުގެ އިތުރުން ދުވަހު ޔައުމިއްޔާ ތައްޔާރު ކުރުމާ ރިޕޯތްތައް ބެލެހެއްޓުމުގެ އިތުރުން ޕްރީސްކޫލް ބެލެހެއްޓުން\nސޯސަލް ސާރވިސް: ޒުވާނުންނާ ގުޅުންހުރި އެންމެހާ ކަންކަން ބެލެހެއްޓުމާ ޖަމްއިއްޔާ ޖަމާއަތްތަކާއި ގުޅިގެން އިޖުތިމާއީ ތަރއްޤީޤެ ޕްރޮގްރާމްތައް ހިންގުމާއި މުނާސަބަތު ދުވަސްތައް ފާހަގަ ކުރުން.\nމުނިސްޕަލް ސާރވިސް: ރަށުގައި ދެވޭ ޚިދުމަތްތަކުގެ ތެރެއިން ރައްޔިތުންނާ ގުޅުންހުރި މަސައްކަތްތައް ބެލެހެއްޓުމާ، މިސްކިތް ބެލެހެއްޓުމާއި، ކަށުކަމާކެމީގެ ކަންންކަމާއި، ހުކުރު ކުރުމުގެ އިންތިޒާމުގެ އިތުރުން މަގުމަތި އަދި ބަނދަރު ދިއްލާ ބެލެހެއްޓުން.\nޕްރޮޖެކްޓް ސާރވިސް: ކައުންސިލްގައި ހިންގޭ އެކިއެކި ޕްރޮޖެކްޓްތައް މޮނިޓަރކޮށް، ހުށަހެޅޭ ބިޑްތައް އެވިއުލޭޓް ކުރުމުގެ އިތުރުން ރަށުގެ ދަފްތަރު ބެލެހެއްޓުން، ބިދޭސީންނާ ގުޅުންހުރި އެންމެހާކަންކަން ކުރުން\nކަމަދޫ މަދަރުސާގައި ގްރޭޑް 10 އަށް އަންނަނީ ކިޔަވައިދެމުންނެވެ. އަދި ނާސރީ ލެވެލްގެ ކުދިންނަށް ކިޔަވައިދިޭ ޕްރީސްކޫލް އެއް މި ރަށުގައި ގައިމް ކުރެވިފައިވެއެވެ.\nެންމެ އާދައިގެ ގޮތެއްގައި ޞިއްޙީ ޚިދުމަތް ރައްޔިތުންނަށް ލިބިދެއެވެ. ސިއްހީ މަރުކަޒުގައި ޑޮކްޓަރެއް އަދި2ނަރުސްގެ އިތުރުން3ކޮމިޔުނިޓީ ހެލްތް އޮފިސަރުން ތިއްބަވައެވެ. އަދި އެއެއްވެސް އާއްމު ބަލި ތަކުގެ ޓެސްޓެއް ހެދޭކަށް މި މަރުކަޒުގައި ނުހުރެއެވެ.\nޖުމްލަ 511 މީހުން ދިރިއުޅޭ މިރަށުގެ މީހުން ދިރިއުޅުމަށް ކުރާ މައިގަނޑު މަސައްކަތްތްކަކީ ފަން ވިނުމާއި ރޯނުވެށުމާއި ދަނޑުވެރިކަންކުރުމާއި އަދި ޓްވަރިޒަމް ދާއިރާގައި މަސައްކަތް ކުރުމުގެ އިތުރުން ކޮންޓްރެކްޓް މަސައްކަތް ކުރުމެވެ. ރަށުގައި އިޖްތިމާޢީ ރޫހު އާލާކޮށް ދިރުވުމަށާއި އަދި ދީނީގޮތުން މުޖުތަމައު ހޭލުންތެރިކުރުވުމުގެ މަޤްޞަދުގައި ހަރަކާތްތެރިވާ ޖަމިއްޔާއެއް އޮވެއެވެ. އަދި ރަށުގައި ދަނޑުވެރިކަމާއި އެފަދަ އެހެން ކަންކަން ކުރިއެރުވުމަށް ރަށުގެ ނިސްބަތުން ގިނަ އަންހެނުން ހަރަކާތްތެރިވާ ސޮސައިޓީއެއް އޮވެއެވެ.\nރަށުގައި ފުޓްބޯޅަ، ވޮލީ، ބަށި، ނެޓްބޯލް ފަދަ ކުޅިވަރުތައް ކުޅެހަދައެވެ. މީގެ އިތުރުން ސަޤާފީ ކުޅިވަރުތަކުގެ ތެރޭގައި ބޮޑުބެރު، ދަފިނެގުން، މާލި ނެރުން، ބަނޑިޔާ ޖެހުން، ކުރުފަލިޖެހުން، ބޮޑުމަސްކުޅުން، ފެންކުޅި ކުޅުން، ކޯޑިޖެހުން ފަދަ ކުޅިވަރުތައް ކުޅެ ހަދައެވެ.\nކިޔާފައިވަނީ: 5550 ފަހަރު\tއެންމެފަހުން އަޕްޑޭޓް ކޮށްފައިވަނީ : ހޯމަ, 16 މާޗް 2015 09:36\nކަމަދޫ ކައުންސިލްގެ އިދާރާ\nކައުންސިލްގެ ރައީސް : އަބުދުއްﷲ ރަޝީދު


Anekkaves nan hingaa Shihaabeh!\nއަނެއްކާވެސް ނަން ހިނގާ ޝިހާބެއް!\nމުހައްމަދު ޝިހާބު: ތެލުގެ ވިޔަފާރީގައި މުހިންމު ނަމަކަށް ވެވަޑައިގެންނެވީ ގަދަ ހިތްވަރު ކުރައްވައިގެން -- ފޮޓޯ: އަވަސް\nވިޔަފާރިއެއް ފެށި އިރު ކަށިން ހިތްވަރު ގަދަ ނަގައިގެން މަސައްކަތް ކުރީ ފެށުނު ވިޔަފާރި ނަގާ ކޮޅަށް ޖަހާށެވެ. އެ ހުރިހާ މަސައްކަތެއްގައި ވެސް އަމަލީ ގޮތުން ރެއާ ދުވާލު އޭނާ އުޅުއްވި އެވެ. އޭނާ ފުރަތަމަ ކުރެއްވި މަސައްކަތަކީ އިމާރާތް ކުރުމެވެ. އޭގެ ފަހަށް މައިގަނޑު ވިޔަފާރިއަކަށް ހެއްދެވީ ތެޔޮ ވިއްކުމެވެ. ތެޔޮ އަޅަން ދާ ލޮރީއަށް އަރާވަޑައިގެން އޭގައި ދަތުރު ކުރައްވައި، ކަސްޓަމަރާ ހަމައަށް ވަޑައިގަންނަވަ އެވެ. ތެޔޮ ހޮޅީގެ ކޮޅުގައި ހިފަހައްޓަވައިގެން ހުންނަވަ އެވެ. ކޭޝިއަރަކީ ވެސް ތެޔޮ އަޅާ މީހާއަކީ ވެސް އެއީ އެވެ. މިއީ ރާއްޖޭގެ އެތެރޭގައި އެންމެ ފުޅާކޮށް ތެޔޮ ސަޕްލައިކުރާ ފިއުލް އެކްސްޕްރެސް މޯލްޑިވްސްގެ މެނޭޖިން ޑިރެކްޓަރު މުހައްމަދު ޝިހާބު މަސައްކަތް ކުރެއްވި ގޮތެވެ. ލ. އިސްދޫއަށް އުފަން ޝިހާބު ކުރެއްވި އެ ގަދަ ހިތްވަރުގެ ނަތީޖާ ވެސް އޭނާއަށް ވަރަށް ފޮންޏެވެ. ކުންފުނީގެ ޗެއާމަންގެ ފުރިހަމަ ބައިވެރިވެ ވަޑައިގެންނެވުމާއެކު މިހާރު އެއީ އެ ދާއިރާގައި ރާއްޖެއިން އެންމެ މަތީ ނަމްބަރެއް ލިބޭ އެއް ކުންފުންޏެކެވެ. ރާއްޖޭގައި "ޝިހާބު" މި ނަމަކީ ރީތި އަދި ހިނގާ ނަމެކެވެ. މިއީ ވެސް މިހާރު ނަން ހިނގާ ޝިހާބެކެވެ.\n"ފުރަތަމަ މަސައްކަތް ފެށިއިރު ހުރިހާ ކަމެއްގައިގެން ސީދާ އަޅުގަނޑު އުޅުނިން. މިއަދު ވެސް އަޅުގަނޑު ކުރިޔަށް ނުކުމެ ހުންނަން އެއީ މިހާނަށް މިހޯދުނު ކާމިޔާބީގެ ސިއްރަކީ. ކަންކަމުގައި އެކި މީހުން ބޭނުން ކުރަނީ އެކި ކަހަލަ ޝިއާރުތައް، ފުރަތަމަ ދުވަހުން ފެށިގެން ވެސް އަޅުގަނޑުގެ ޝިއާރަކީ 'ބުރަކޮށް މަސައްކަތް ކުރުމުން ﷲ ކާމިޔާބު ދެއްވައޭ' އެ ޝިއާރާއެކު ވަރަށް ކާމިޔާބުކޮށް އިރާދަކުރެއްވީތީ މިދަނީ،" ޝިހާބު ވިދާޅުވި އެވެ.\nޝިހާބުގެ ދެ ގޮތެއް ނުވާ އަޒުމާއެކު މިހާރު ހުންނެވި ހިސާބަށް ދަތުރު ކުރެއްވި އިރު އެހެން ދަތުރެއްގެ ވާހަަކައެއް ވެސް އެބައޮތެވެ. ދިވެހިން ގިނަ އަދަދަކަށް ބޯޓު ދަތުރުކުރަން ގޮސް އުޅުނު ޒަމާނުގައި ޝިހާބު ވެސް އެ ދަތުރަށް އަރާ ވަޑައިގެންނެވި އެވެ. އެ ގޮތުން ބޯޓު ދަތުރު ކުރެއްވުމުގައި ދުނިޔޭގެ ހަތަރު ބިތުގައި އޭނާ މަސައްކަތް ކުރެއްވި އެވެ. އެ ދަތުރުތަކުގައި ދުނިޔޭގެ 60 އަށްވުރެ ގިނަ ގައުމަށް ވަޑައިގެންނެވި އެވެ. އެ ދަތުރުތައް ވެގެން ގޮސްފައިވަނީ ކުރިޔަށް ވަަޑައިގަތުމުގެ ހިތްވަރަށާއި ތަޖުރިބާއަކަށެވެ. ދުނިޔޭގައި މީހުން ކުރިއަރައި ދާން މަސައްކަތް ކުރާ ގޮތް އެނގިވަޑައިގެންނެވި ސަބަބަކަށް އެކަންވި އެވެ.\n"ދެންނެވިދާނެ އެއީ މަސައްކަތުގެ ތެރެއަށް ވަންނަން ލިބުނު ފިލާވަޅުތަކެކޭ، އަދި އެ ތަޖުރިބާތަކަކީ ކުރިޔަށް ދާން ލިބުނު މާވަހަރެކޭ ވެސް، އަޅުގަނޑު ވިސްނާލާއިރު ރަނގަޅު ތަޖުރިބާއަކީ މާހަވަރަށްވުރެ މާ އަގު ބޮޑު އެއްޗެއް،" ޝިހާބު ވިދާޅުވި އެވެ.\nޝިހާބު އޭނާގެ އާއިލާއާއެކު: މަސައްކަތުގައި އާއިލާގެ އެހީތެރިކަން ވަރަށް ބޮޑު\n"އަޅުގަނޑަށް ޔޫރަޕުގެ ހުރިހާ ގައުމަކަށް ވެސް ދެވި ވަރަށް ތަފާތު ތަޖުރިބާތައް ކުރެވުނު، އެއީ ވަރަށް ގަދަ ފިންޏާއި ވަރަށް ގަދަ ހޫނުގައި ކުރި ދަތުރުތައް، އެތައް ބައިވަރު މަންޒަރުން އެތައް ބައިވަރު ތަޖުރިބާ ލިބުނު،"\nޝިހާބުގެ އެ ދަތުރުރައް ފެއްޓެވީ އުމުރުން 19 އަހަރުގަ އެވެ. އާގު ބޯޓުފަހަރުގައި އޭނާ މަސައްކަތް ކުރެއްވީ އިންޖިނިއަރިންގެ ދާއިރާގަ އެވެ. އޭނާ ވިދާޅުވި ގޮތުގައި ވިޔަފާރީގެ ތެރެއަށް އޭނާގެ ހިތް ގެންދިޔައީ ބޭރުދަތުރުތައް ކުރެއްވުމުގެ ތެރޭގަ އެވެ. ބޯޓު ދަތުރު ކުރެއްވުމުގައި 10 އަހަރު އޭނާ ހޭދަ ކުރެއްވިއިރު އިންޖީނު ރޫމްތަކުން އޭނާ ހިތް ތެލުގެ ވިޔަފާރިއާ ދިމާއަށް ވެސް ދިޔައީ ދަމަމުންނެވެ.\n"އިނޖިނޭރަކަށް ފެންނާނެ ތެޔޮ އަނދައިގެން ދާ މިންވަރު، ތެލަށް ކުރާ ހަރަދު، ތެލުގެ ވިޔަފާރި ބަދަލުވަމުން ދައުރުވަމުންދާގޮތްވެސް އެހެންވީމާ އޭގެ ތެރެއިން ތެލުގެ ވިޔަފާރިއާ ދިމާއަށް އަޅުގަނޑުވެސް ގެންދިޔަ، މިފަހަދަ މަސައްކަތެއް ފެށުމުގެ ޝައުގުވެރި ކަމަކީއެއީ." ޝިހާބު ވިދާޅުވި އެވެ.\nތެލުގެ ވިޔަފާރީގެ ތެރެއަށް ޝިހާބު ވަދެ ވަޑައިގެންނެވީ 2011 ވަނަ އަހަރު އެވެ. މަސައްކަތް ފެއްޓެވުމަށް ފުރަތަމަ އެޅުއްވެވި ފިޔަވަޅަކީ އަމިއްލަ ކުންފުންޏެއް ރަޖިސްޓްރީ ކުރެއްވުމެވެ. އޭގެ ކުރިޔަށް ކޮންސްޓްރަކްޝަން މަސައްކަތް ކުރެއްވުމުގައި ވެސް ހުންނެވި އެވެ.\n"ކޮންސްޓްރަކްޝަންގެ މަސައްކަތުގައި އުޅުމަށްފަހު އަަސްލު ކުރަން ބޭނުންވާ މަސައްކަތް ކުރަން ދާއިރާ ބަދަލުކޮށްލީ. ސަބަބަކީ އެއީ އަބަދުގެ ވެސް ހުވަފެނަކަށް އެކަންވެފައި އޮންނާތީ. އެހެންވެ އެހެން ޕާޓްނަރަކާ ގުޅިގެން ބޭނުންވާ ދާއިރާއިން މަސައްކަތް ފެށީ. އެންމެ ޖޯޝުގައި އަޅުގަނޑަށް ކުރެވޭނެ ކަމެއް ކަމަށް ވެސް އެކަން ފެންނާތީ،" ޝިހާބު ވިދާޅުވި އެވެ.\nބުރަ މަސައްކަތާއެކު ހޯއްދެވި ކުރިއެރުން\nޝައުގުވެރިވެ ވަޑައިގެންނެވި ދާއިރާއިން މަސައްކަތް ފެއްޓެވުމަށް ފަހު ފުރަތަމަ ހޯއްދެވީ ތެޔޮ އުފުލާނެ ވަރަށް ކުޑަ ކުޑަ އުޅަނދެކެވެ. އެއީ ދިގު މުއްދަތުން ފައިސާ ދައްކާ ގޮތަށް ހޯއްދެވި އުޅަނދެކެވެ. އެ ކުޑަ ކުޑަ އުޅަނދުގެ ދުވެއްޔާއެކު ވަޑައިގެންނެވުނު ހިސާބުން މިހާރު ބަލައިލާއިރު، ތެޔޮ އުފުލާނެ ހަ އުޅަނދު ޝިހާބުގެ ފިއުލް އެކްސްޕްރެސްގައި އެބައޮތެވެ. ރާއްޖޭގެ ސަފާރީ އިންޑަސްޓްރީގެ އުޅަނދު ފަހަރަށް އެންމެ ގިނައިން ތެޔޮ އަޅައިދޭ އެންމެ މަގުބޫލް އެހީތެރިޔާއަކީ އެ ކުންފުންޏެވެ. އޭގެ ނަތީޖާއަކީ ފިއުލް އެކްސްޕްރެސް އަށް "ބޯޓިން އެވޯޑު" ނުވަަތަ 2015 ވަނަ އަހަރުގެ "ސަޕްލައިން އޮފްދަ އިޔާ" ލިބިގެން ދިއުމެވެ. އެއީ ރާއްޖޭގައި އެގޮތަށް ދެވުނު ފުރަތަމަ އެވޯޑެވެ. އެ ހާއްސަ އެވޯޑު ލިބުމުގެ މައިގަނޑު ސަބަބަކީ ޝިހާބުގެ ނިޔަމި ކަމުގައި އޭނާގެ މުވައްޒަފުން ކުރި ބުރަ މަސައްކަތެވެ. އަދި ކަސްޓަމަރުންގެ ބޭނުންތަކަށް ފިއުލް އެކްސްޕްރެސް އިން އިސްކަން ދީ އަބަދުވެސް އެކަމަށް ތައްޔާރުވެގެން ތިބުމުގެ ނަތީޖާ އެވެ.\n"މިއީ ވަރަށް ކުޑަކުޑަ އަދި ވަރަށް އާދައިގެ ފެށުމެއް، އެކަމަކު މިހާރު އިންޓަނޭޝަނަލް ބަންކަރިން އާއި ގިނަ ރިސޯޓު ތަކަށްވެސް އަޅުގަނޑުމެން ތެޔޮ އަޅަައިދެން އެއީ ވަރަށް ބޮޑު ކާމިޔާބީއެއް، އަޅުގަނޑަށް މިހާރު ދެންނެވި ދާނެ، އޭރު ހޯދި ކުޑަކުޑަ އުޅަނދު ދުވީ ވަރަށް ބާރަށޭ!" ޝިހާބު ވިދާޅުވި އެވެ.\nޝިހާބު އޭނާގެ މަސައްކަތުގައި އަދިވެސް ކުރައްވަނީ ތަޖުރިބާ އެވެ. އަދިވެސް ލައްވަނީ ގަދަ ހިތްވަރެވެ. އެގޮތަށް ކުރިއަށް ވަޑައިގަންނަވަނީ ގިނަ ގޮންޖެހުންތަކާ ކުރިމަތިލައްވާ ހުރަސްތައް ވެސް ގިރާ ކުރައްވަމުންނެވެ. އޭނާއަށް އޮތް އެއްމެ ބޮޑު އެއް ގޮންޖެހުމަކީ އެއްފެންވަރެއްގައި ހުންނަވައިގެން ފަހަރަކު ފިޔަވަޅެއް ކުރިޔަށް އަޅުއްވާއިރު ހިދުމަތުގެ އެ ވިޔަފާރީގައި އާ ކުންފުނިތައް ގިނަވެ ބާޒާރަށް ބަދަލުތައް އަންނަމުން ދިއުމެވެ. ވާދަވެރިކަން ބޮޑުވަމުން ދިއުމެވެ. އެކަމަކު އެއީ ހިތްވަރު ހޯދޭ، އަޒުމު ވަރުގަދަ ކުރެވޭ ގޮންޖެހުމަކަށްވުމުން ޝިހާބު ހުންނެވެނީ އެކަމާ ހިނިތުންވެ ވަޑައިގެންނެވެ.\n"މިއަދު މިކަން އަލަށް ފަށާ މީހަކަށް ވަރަށް ދަތިވާނެ، އަޅުގަނޑުމެންނަށް ވެސް މިކަން ކުރިއަށް ގެންދިއުމުގައި ބައިވަރު ޗެލެންޖުތައް މިހާރު އެބަހުރި، އެކަމަކު އަޅުގަނޑު ބަލަނީ އެއީ ވަރަށް ބޮޑު ހިތްވަރެއް ކަމަށް،" ޝިހާބު ވިދާޅުވި އެވެ.\nގޮންޖެހުންތަކުން އަރައިގަތުމަށް ވެސް ޝިހާބު ބޭނުން ކުރައްވަނީ "ބުރަކޮށް މަސައްކަތް ކުރުމުން ﷲ ކާމިޔާބު ދެއްވާ" އެ ޝިއާރެވެ. އެގޮތުގައި ކާމިޔާބީގެ އައްސޭރިއަށް ވަޑައިގަތުމުގެ އާ ދަތުރެއް ޝިހާބު ވަނީ ފައްޓަވާފަ އެވެ. ފިއުލް އެކްސްޕްރެސްއާއެކު މިހާރު ވަނީ ރާއްޖޭގައި ފުޅާވަމުންދާ ރިއަލް އެސްޓޭޓާއި ކޮންސްޓްރަކްޝަން ވިޔަފާރީގެ ތެރެއަށް ވެސް ނުކުންނަވާފަ އެވެ. އަދި ރާއްޖެ އަށް ތެޔޮ އެތެރެކުރަން ފެއްޓެވުމަށް ވެސް ގެންދަވަނީ މަސައްކަތް ކުރައްވަމުންނެވެ.\n"އަޅުގަނޑުމެން ބޭނުންވަނީ އިމާރާތްކޮށް ކުޑަ ކުއްޔެއްގައި މީހުންނަށް ކުއްޔަށް ދޭން. ހައި ރެންޓަށްވުރެ ބޮޑަށް ކުޑަ އަގުގެއްގައި އާންމުންނަށް ހިޔާވަހިކަން ގެނެސް ދޭން މި މަސައްކަތް ކުރަނީ،" ޝިހާބު ވިދާޅުވި އެވެ.\nޝިހާބު ގަބޫލު ކުރައްވާ ގޮތުގައި އޭނާގެ ކުންފުނި ކުރިއަރައިގެން ދިއުމުގައި އެންމެ ބޮޑު އެހީތެރިކަމެއް ދެއްވަނީ ކުންފުނީގެ ޗެއާމަނެވެ. ކުންފުނީގެ ހުރިހާ ކަމެއް ޒަމާނީ މިސްރާބަށް ދީލާލައި ކުރިއަށް ގެންދިއުމުގެ ފުރިހަމަ ބާރު ވަނީ އޭނާ އަށް ދެއްވާފަ އެވެ. ކާމިޔާބީގެ ސިއްރަކީ އެއީ އެވެ.\n"އަޅުގަނޑުގެ އަނެއް ޕާޓްނަރަކީ އާ ހިޔާލަށް ތާއީދު ކުރައްވާ އެގޮތުގައި ކުރިޔަށް ވަޑައިގަންނަވާ ބޭފުޅެއް. އަބަދުވެސް އަޅުގަނޑަށް ދެއްވާނީ އެޑްވައިސް. އަދި ވަރަށް ބޮޑަށް އަޅުގަނޑަށް އިތުބާރު ކުރައްވާ، އަޅުގަނޑަށް މި ކާމިޔާބީ ހޯދެނީ އެހެންވެގެން" ޝިހާބު ވިދާޅުވި އެވެ.\nމުވައްޒަފުންނަށް ކުންފުނީގެ ބޯނަސް\nރާއްޖޭގައި އަމިއްލަ ކުންފުނިތަކުގެ ތެރޭގައި މުވައްޒަފުންނަށް އަހަރީ ބޯނަހެއް ބަހާ ކުންފުނިތައް ވަރަށް މަދެވެ. އަދި މުވައްޒަފުންގެ ހިތްހަމަ ޖެހުމަށް ހާއްސަ ކަންކަން ރާވައި، އެހީތައް ދެނީ ވެސް ވަރަށް މަދު ބައެކެވެ. ނަމަވެސް ޝިހާބުގެ ބެއްލެވުމުގެ ދަށުން "ފިއުލް އެކްސްޕްރެސް" އިން މުވައްޒަފުންނަށް ގިނަ އެހީތަކެއް ދެއެވެ. ރީތި، އަދި ބޮޑު ނަމަކަށް ވެފައިވަ މި ކުންފުނީގައި 30 މުވައްޒަފުން މަސައްކަތް ކުރާއިރު، އަހަރު ނިންމާފައި މުވައްޒަފުންނަށް އިނާޔަތުގެ ބޯނަސް ބަހަނީ ހިނތުންވުމާއެކު އެވެ. އަހަރު ނިންމާފައި މުވައްޒަފުންނަށް އަހަރީ ދަތުރެއް ދެ އެވެ. ޝިހާބުގެ އެ ސިޔާސަތުގެ ސަބަބުން އެ ކުންފުނި ފަށައިގަތް އިރުގެ އަލަން ވަން މުވައްޒަފުން އަދިވެސް ހިދުމަތުގައި އެބަތިއްބެވެ. އެންމެ ފުރަތަމަ އެސިސްޓެންޓަކަށް މުވައްޒަފަކީ މިހާރު ކުންފުނީގެ އޮޕަރޭޝަން މެނޭޖަރުގެ މަގާމުގަ އެވެ.\n"އަޅުގަނޑު ބޭނުންވަނީ އަޅުގަނޑުގެ މުވައްޒަފުން ހިތްހަމަ ޖެހިގެން ތިބެ މަސައްކަތް ކުރަން. އޭރުން ކުންފުނި ރަނގަޅަށް ހިނގާނީ، އެ މުވައްޒަފުން އުފާވީމަ ކުންފުންޏަށް އަބަދުވެސް ކުރިއަރަން ފަސޭހަވޭ،" ޝިހާބު ވިދާޅުވި އެވެ.\nކުންފުނީގެ އެހެން ޝައުގުވެރި ކަމެއް ވެސް އެބައޮތެވެ. ފިއުލް އެކްސްޕްރެސްގައި މުޅިން ވެސް މަސައްކަތް ކުރަނީ ތައުލީމުގެ ފުރުސަތުތައް ދީފައިވާ މުވައްޒަފުންނެވެ. މުވައްޒަފުން އިތުރަށް ކިޔެވުމަށް އަބަދު ވެސް ޝިހާބު ބާރު އަޅުއްވަ އެވެ. މީގެ އިތުރުން ޝިހާބުގެ މި ކުންފުނިން މުވައްޒަފުންނަށް އިންޓްރެސްޓް ނުލައި ލޯނު ވެސް ދޫކުރެ އެވެ.\n"ކިޔަވަންދާ މުވައްޒަފުން މުޅިން ވެސް ތިބެނީ. މުވައްޒަފުންނާ ކުންފުންޏާ ދޭތެރޭ ވަރަށް ބޮޑު ގާތްކަމެއް އޮވޭ، އަޅުގަނޑުގެ ކާމިޔާބީއަކީ މުވައްޒަފުންނާއި ކަސްޓަމަރުން، އަދި ހިތްވަރު،" ޝިހާބު ވިދާޅުވި އެވެ.\n"ބައެއް ފަހަރު ހުންނާނެ މުވައްޒަފުން ބޭންކް އޮފް މޯލްޑިވްސް އިން ލޯނު ނެގުމުން ކުންފުނިން އެ ލޯނުތައް ދައްކައިދީފަ، އަދި ކުންފުނިން އިންޓްރެސް ނެތި އެ ވަރަށް ލޯނު ދެމުން ގެންދަން،" ޝިހާބު ވިދާޅުވި އެވެ.\nކުންފުނީގެ 95 ޕަސެންޓް މުވައްޒަފުންނަކީ ދިވެހިންނެވެ. ހުރިހާ މުވައްޒަފުންނަށް ކިޔަވައިދިނުމަކީ ޝިހާބު އިސްކަމެއް ދެ އެވެ.\nމުވައްޒަފުންނަށް ޝިހާބު ދެއްވާ ސަމާލުކަމުގެ ނަތީޖާވެސް ފޮންޏެވެ. ރާއްޖޭގެ އެންމެ ގަދަ 100 ކުންފުނީގެ ތެރޭގައި "ފިއުލް އެކްސްޕްރެސް" ހިމެނުނެވެ. އަނެއް ކާމިޔާބީއަކީ ސަފާރީތަކަށް އެންމެ ފުރިހަމައަށް ތެލުގެ ހިދުމަތްދޭ ކުންފުންޏެއްގެ ގޮތުގައި ހިމެނި އެވޯޑު ލިބުނީ ވެސް ޝިހާބުގެ ކުންފުންޏަށެވެ.\nޝިހާބު މުވައްޒަފުންނަށް ކަމޭހިއްތަވާ ގޮތަށް އާއިލާއާއެކު ވެސް ވަގުތު ހޭދަ ކުރައްވަ އެވެ. ޝިހާބުގެ ތިން ބޭފުޅުން ތިއްބަވަ އެވެ. އޭނާ ދެކެ ވަޑައިގަންނަވާ ގޮތުގައި އޭނާގެ އާއިލާއަކީ އޭނާގެ މަސައްކަތުގައި ކުރައްވާ ގަދަ ހިތްވަރަށް އެންމެ ބޮޑަށް އެހީތެރިކަމެއް ދޭ ބާރުވެރިންނެވެ. މީގެ އިތުރުން ފެށުނީއްސުރެ އޭނާއާ ވަރަށް ގާތުގައި ހުންނަވައިގެން އެހީތެރިވެ ދެއްވާ އަހުމަދު ޝިނާން އާމެދު އޭނާ ދެކެ ވަޑައިގަންވަނީ އެއީ އަބަދުގެ ވެސް އެހީތެރިޔާގެ ގޮތުގަ އެވެ.\n"އާއްމުކޮށް ހުކުރު ދުވަސް އަޅުގަނޑަށް ހުސްކޮށްލެވޭ، އެހެންވެ ހުކުރު ދުވަސް ދެނީ އެއްކޮށް އާއިލާއަށް، އޭގެ އިތުރުން ކޮންމެ ދުވަހަކު ވެސް އިރު އޮއްސޭވަގުތު އާއިލާއަށް ވަގުތު ދެވޭތޯ ބަލަން، އަޅުގަނޑުގެ ކާމިޔާބީގެ އެއް ބަޔަކީ އަންހެނުންނާއި ކުދިން،"\nޝިހާބު ފެއްޓެވި ދަތުރު މިހާތަނަށް އަމާންވެފައި ކާމިޔާބެވެ. އުންމީދަކީ ކުރިއަރައި އުހަށް ދަތުރު ކުރެއްވުމެވެ. ޝިހާބު ދަމަހައްޓަމުން އައި ޝިޔާރު، "ބުރަކޮށް މަސައްކަތް ކުރުމުން ﷲ ކާމިޔާބު ދެއްވުމު" ގެ ޝިއާރަކީ އޭގެ ސިއްރެވެ. މި ނަމޫނާ އެންމެން އެ މީހެއްގެ މަސައްކަތުގައި އެޕްލައި ކުރާށެވެ.


HDC in binthakuge ebbasvunthah baathil kuree goaskoh | Mihaaru\nގާސިމްގެ ދަރިކަނބަލުންގެ ނަމުގައި އޮތް ދެ ބިން އަތުލީ ގޯސްކޮށް ކަމަށް ހުކުމްކޮށްފި\nހުޅުމާލެ: މެއި 21، 2020: ހުޅުމާލެ ލޮކްޑައުން ކުރުމުން، ހުޅުމާލޭގެ މަގުތައް ހުސްކޮށް.-- ފޮޓޯ: ނިޝާން އަލީ / މިހާރު\n19 ނޮވެމްބަރ 2020 - 13:18\nގާސިމްގެ ދަރިކަނބަލުން ފާތިމަތު ތަސްލީމާ އަށް 2005 ވަނަ އަހަރު އެޗްޑީސީން ކުއްޔަށްދިން ދެ ބިމުގެ އެއްބަސްވުން 2015 ވަނަ އަހަރު އެ ކުންފުނިން ބާތިލުކުރީ އެތަނުގައި ކުރަންޖެހޭ ސިނާއީ މަސައްކަތް ނުފަށައި އޮތުުމުންނެވެ. އެއްބަސްވުންް ބާތިލުވިކަމަށް އެޗްޑީސީން ފުރަތަމަ އެންގުމުން، ތަސްލީމާގެ ފަރާތުން އެ މައްސަލަ ހުށަހެޅީ ހުޅުމާލެ މެޖިސްޓްރޭޓް ކޯޓަށެވެ. އެކޯޓުން ހުކުމްކުރީ އެއްބަސްވުން ދެމި އޮތް ކަަމަށެވެ.\nބިން ދޫކުރުމުގެ އެއްބަސްވުން ނިމުމަކަށް ގެނައި ކަމަށް އެޗްޑީސީން އެންގީ ދެ ފަރާތުގެ ދެމެދު ވެފައިވާ އެއްބަސްވުމާ ޚިލާފަށް ކަމަށް ކަނޑައަޅައި، ސުޕްރީމް ކޯޓުގެ ހުކުމުގައި އެޗްޑީސީއަށް އެންގީ އެއްބަސްވުމަށް އަމަލުކުުރުމަށެވެެ.\nހުޅުމާލެ ކޯޓުގެ އެ ހުކުމް އެޗްޑީސީން ހައި ކޯޓުގައި އިސްތިއުނާފްކުރުމުން އެ ކޯޓުން އެ ހުކުމް ބާތިލުކުރި އެވެ.\nހުޅުމާލޭގައި ޖެހިޖެހިގެން އޮތް ދެ ބިމަށް އެޗްޑީސީން ތަސްލީމާއާ އެކު ވަަކިވަކިން ސޮއިކޮށްފައިވާ ދެ އެއްބަސްވުން ވެސް އެ ކުންފުނިން ބާތިލުކުރީ އެ ބިންތަކުގައި ސިނާއީ މަސަައްކަތެއް ނުކޮށް އޮތް އޮތުމަކީ އެއްބަސްވުމުގައި ލާޒިމްކޮށްފައިވާ ގޮތާ ހިލާފަށް ބިން ބޭނުން ކުރުން ކަމަށް ބުނެ އެވެ. އެކަމަކު ސުޕްރީމް ކޯޓުން އެ ދެ މައްސަލަ ބެލި ތިން ފަނޑިޔާރުން ވެސް އިއްތިފާގު ވެފައި ވަނީ އެ ބިމުގައި ކުރަން ކަނޑައަޅާފައިވާ މަސައްކަތް ނުފަށައި އޮތް އޮތުމަކީ އެއްބަސްވުމާ ޚިލާފަށް ބިން ބޭނުންކުރުން ކަމަށް މާނަ ނުކުރެވޭނެ ކަމަށެވެ.\nމަައްސަލަ ބެއްލެވި ބެންޗްގައި ތިއްްބެވީ ފަނޑިޔާރު އަޒްމިރަލްދާ ޒާހިރާއި ފަނޑިޔާރު އައިޝަތު ސުޖޫން އަދި ފަނޑިޔާރު ހުސްނުއްސުއޫދެވެ.\nކުރީ ސަރުކާރާ އުފެދުނު ހިޔާލު ތަފާތުވުންތަކުގެ ތެރޭގައި، ގާސިމްގެ މަސްލަހަތު ހިމެނޭ ވިޔަފާރިތަކަށް އޭރު ބޮޑެތި ހުރަސްތައް ސަރުކާރުން ކުރިމަތިކުރި އެވެ. ގާސިމްގެ ވިޔަފާރީގެ މަސްލަހަތު ހިމެނޭ ބިންތަކާއި ރަށްތަކުން އެއްފަހަރާ ގިނަ އަދަދެއްގެ ފައިސާ ދައްކަން އެންގުމާއި ހުއްދަތައް ބާތިލްކުރުން ފަދަ ކަންކަން ވެސް އޭރު ކޮށްފައިވެ އެވެ.\nމެމްބަރު ގާސިމް އިބްރާހިމް (މާމިގިލި) ވިލާ ހޮޓެލްސް ސުޕްރީމް ކޯޓް ވިލާ ގްރޫޕް އެޗްޑީސީ\nމިމީހުން އަދިވެސ ބިން ހޯދަން މިއުޅެނީ. މާލޭގަ ހާލުގަ ތިބި މީހުނަން ހުޅުމާލެ ފޭސް2އިންވެސް ބިން ނުދޭނެކަށް މިހާރު ސަރުކާރުން އެގޮވަނީ. ކީކޭދެން ބުނާނީ. ޥަރަށް ސަލާން\nގާސިމަށް އޮންނާނެ ހުޅުމާލޭގަ ފުލެޓް އަޅަން ޕްލެޓިނަމް ރެސިޑެންސާ ޖެހިގެން ކަހަލަ ގޮތަކަށް ހަމަ އެވަރުގެ ބިމެއްދީފަ. އަދި އަދަށްދާން ދެންވެސް އެތާގަ ފުލެޓެއް ނޭޅެ. މިކަމަށް އެޅޭނެ ފިޔަވަޅެއްވެސް ނެތީތޯ ހަމަ.\nއެއްބަސްވުމުގެ އޮތް އެއްޗެއް ބަލާފަ އަސްލު އެނގޭނީ މިވީގޮތް. ހަގީގަތަކީ ކުރިން ހަދާފަ ހުންނަ ގިނަ އެއްބަސްވުންތައް ދޯދިޔާކަމުން ނަހަމަގޮތުގައި ބޭނުންކުރެވުން. އެއްބަސްވުމަކީ ވަރަށް ވަރުގަދަ އެއްޗެއް. އޭގައި ވަރު ހުންނަ އެއްޗެއް. ނުހަނު މުހިންމު އެއްޗެއް. އެހެންވީމާ، ތޯތޯއަކަށް ނުވާނެ އެއްބަސްވުން ހަދާކަށް.\nބިންތައް ދީފައިހުރީ 50 ލާރިއަށް އަކަފޫޓަކަށް. ޢެހާ ހެޔޮއަގުގައި ނަގައިގެން އެނެގިކަން ނުކުރާނަމަ ބިންތަށް ނެގެންޖެހޭނެ.\nދައުލަތުގެ ފުރަބަންޑަރާ ބިންބިމާ ގޯތިގެދޮރު ތަޞައްރަފު ކުރުމުގައި ޒަމާންއްސުރެ މިރާއްޖޭގައި ޢަމަލުކުރެވޭ އުޞޫލުން ބެލިކަމުގައިވިޔަސް ކަންހިނގަމުންދާ ގޮތަކީ، ޢިމާރާތް ހަދައި ޢިމާރާތް ބޭނުންކުރުމަށް އޮންނަ މުއްދަތުގައި އެކަން ނުކުރުމުން ދައުލަތުގެ ފުރަބަންޑަރާ ބިންބިމާ ގޯތިގެދޮރު އެމީހެއްގެ އަތުން\nނިމިދިޔަ ސަރުކާރުގައި އެތަށް ބައެއްގެ ބިންތައްވަނީ އެޗްޑީސީން ފޭރިގަނެފައި. އެމްއެޗްއޭ ދީފައި އޮތް ބިން ވެސް ވަނީ ފޭރިގަނެފައި. އަދި މިހާރު އެތަނުގައި އެންސިސްގެ ބޮޑު މަސްޕެކެޓްރީއެއް އެ ހިންގަނީ.\nދެން ބަދަލުހޯދަން ކޯޓަށް ވައްދާ އަވަހަށް...\nމީތި ކަޑައޭ. ބިންތައް ބައްކޮށްގެން ތިބެނީ ގުދަން ހަދައިގެން. ރިއަލިޓީއަށް ހުކުމް ކޮށްބަލަ.\nމި އެނގެނީ ދޯ ކުރީގެ ސިޔާސީ ހައިކޯޓުގެ ފެންވަރު. ވަރަށް ސަލާމް ޔާމީން ސަރުކާރަށް. އަތުލަންޏާ އަތުލެވޭނެގޮތްވެސް ޤާނޫނާއި ޤަވާއިދު ތަކުގައި ލިޔެވިފައިވޭ. ނަމަވެސް މަގުފޭރޭ އުސޫލުން ކަންތައްކުރީމާ ވާނީ މިހެން.\nސިނާއީ މަސައްކަތް ކުރަން ހުޅުމާލެއިން ރައްޔިތުންގެ ބިންތައް ކުއްޔަށް ދެނީ ސީނާއީ މަސައްކަތް ފަށާ އިގްތިސާދުކުރިއަރުވާ، ދައުލަތައް ލިބޭ ޓެކްސް ފައިސާ އިތުރުކޮށް، އިތުރު ވަޒީފާތައް އުފެއްދުމުގެ ބޭނުމުގައި. އެފަދަ ބިންތައް މަސައްކަތް ނުފަށާ ނުބޭއްވޭނެ. އެއީ ރައްޔިތުންނަށް ލިބޭ ބޮޑު ގެއްލުމެއް. ކާކުތޯ ރައްޔިތުންނަށް ލިބުނު ގެއްލުމުގެ ބަދަލުދޭނީ. ސީނާއީ ސަރަހައްދުގެ %100 ހުންނަންޖެހޭނީ އަބަދުވެސް ހިނގަ ހިނގާ.


Covishield ge fahathugai huri Adar Poonawalla | Mihaaru\nލައިފްސްޓައިލް / ވެކްސިން\nކޮވިޝީލްޑްގެ ފަހަތުގައި ހުރި އާދާރް ޕޫނާވާލާ\n04 މެއި 2021 - 08:56\nސިއްހީ ދާއިރާގެ ހިދުމަތްތެރިންގެ ވާހަކަ އެންމެ ބޮޑަށް ދެކެވޭނީ މިހާރު މި ލައިގަނެގެން އުޅޭ ކަހަލަ ބަލިމަޑުކަމަކާ ގުޅިގެންނެވެ. މިދިޔަ އަހަރު ކޮވިޑް ބަލީގެ ވާހަކަ ދެކެވެމުން ފެށުމާ އެކު އިންޑިއާގައި އެ މީހެއްގެ ވާހަކަ އެންމެ ބޮޑަށް ދެކެވޭ އެކަކީ އާދާރު ޕޫނަވާލާ އެވެ.\nއިންޑިއާގައި ކޮވިޑްގެ ހާލަތު މިހާރު އޮތް މިންވަރާއި މުޅި ދުނިޔެ އަށް ވެސް ކޮވިޑް ވެކްސިން ފޯރުކޮށް ދިނުމަށް ކުރެވޭ މަސައްކަތްތަކަށް ބަލާ އިރު އެ މަސައްކަތް ގުޅެނީ އާދާރްއާ އެވެ. އޭނާ އަކީ އިންޑިއާގެ ސީރަމް އިންސްޓިޓިއުޓްގެ ސީއީއޯ އެވެ. އެތަނަކީ ދުނިޔޭގެ އެންމެ ބޮޑު ވެކްސިން އިންސްޓިޓިއުޓެވެ.\nގިނަ ގައުމުކުގައި މިހާރު ޖަހަމުން އަންނަ ކޮވިޑް ވެކްސިންގެ ތެރޭގައި ހިމެނޭ އޮކްސްފޯޑް-އެސްޓްރަޒެނިކާގެ ކޮވިޑް ކޮވިޝީލްޑަކީ ސީރަމް އިންސްޓިޓިއުން އުފައްދާ އެއްޗެކެވެ. ކޮވިޑާ އެކު ސީރިއަމްގެ މަސައްކަތްތައް އެރައް ގުނަ އިތުރުވެ، ދިމާވެފައިވާ ގޮންޖެހުންތައް ވެސް ބޮޑެވެ. އޭގެ ތެރޭގައި ވެކްސިންގެ ސަޕްލައި ވެއްޓިޔަ ނުދީ ހިފަހެއްޓުމާއި ހެޔޮ އަގެއްގައި ވެކްސިން ފޯރުކޮށް ދިނުމާއި މަސައްކަތަށް ގެންނަން ޖެހުނު ހަލުވި މިނާ އެކު ސީރިއަމް އިންސްޓިޓިއުޓަށް ދިމާވެފައިވާ ގޮންޖެހުން ބޮޑެވެ.\nމި އަހަރުގެ ޖެނުއަރީ މަހުގެ ތެރޭގައި ވެސް އެތަނުގައި ހިނގި އަލިފާނުގެ ހާދިސާއެއްގައި މުވައްޒަފުންތަކެއް މަރުވެފައިވެ އެވެ. އަނެއްކޮޅުން ވެކްސިންގެ އަގާއި ސަޕްލައިއާ ގުޅިގެން އާދާރަށް އަމާޒުވެފައިވާ ފާޑުކިޔުންތަކާ އެކު އޭނާ އަށް ވެސް ނުރައްކާ އެބައޮތެވެ. މި ވަގުތު އިނގިރޭސިވިލާތުގައި ހުންނެވި އާދާރަށް އެކި ކަހަލަ އިންޒާރުތައް ވެސް ދެމުންދާތީ އޭނާ އަށް ސެކިއުރިޓީދޭން ވެސް ވަނީ ނިންމައިފަ އެވެ.\nއުމުރުން 40 އަހަރުގެ އާދާރާކީ އިންޑިއާގެ ޕޫނޭގެ ބިޝޮޕްސް ސްކޫލާއި އިނގިރޭސިވިލާތުގެ އެސްޓީ އެޑްމަންޑްސް، ކެންޓަބަރީގެ އިތުރުން ވެސްޓްމިންސްޓާ ޔުނިވަސިޓީން ތައުލީމު ހާސިލުކުރެއްވި ބޭފުޅެކެވެ. އޭނާ ސީރިމް އިންސްޓިއުޓްގެ ސީއީއޯގެ މަގާމާ ހަވާލުވެވަޑައިގަތީ 2011 ގަ އެވެ. ކުރިން އެތަނުގެ އިސްވެރިއަކަށް ހުންނެވީ އާދާރްގެ ބައްޕަ ސައިރަސް ޕޫނަވާލާ އެވެ. އޭނާ އަކީ ޕޫނަވާލާ ގްރޫޕްގެ ޗެއާމަނެވެ.\nސައިރަސްގެ މިލްކިއްޔާތު 11.5 ބިލިއަން ޑޮލަރަށް އަރަ އެވެ. ދެހާސް ބާރަ ވަނަ އަހަރު ސީރިއަމް އިންސްޓޓިއުޓުން ނެދަލެންޑްސްގެ ވެކްސިން އުފައްދާ ސަރުކާރުގެ ކުންފުނި ބިލްތޮވެން ބައޮލޮޖިކަލްސް ގަތުގައި އެންމެ އިސް ރޯލެއް އަދާކުރެއްވީ އާދާރެވެ. އޭނާ އަކީ ދުނިޔޭގެ ވެކްސިން އެލައިންސް ގަވީގެ ބޯޑް މެމްބަރެއް ވެސް މެ އެވެ.\nއާދާރު އަކީ ސައިރަސްގެ ހަމައެކަނި ދަރިފުޅެވެ. ދެ ދަރިން ތިބި އާދާރު އާއި ނަތާޝާ ޕޫނަވާލާ ކައިވެނިކުރެއްވީ 2006 ގަ އެވެ. އޭނާ އަކީ މިހާރު ސީރަމް އިންސްޓިޓިއުޓްގެ އެކްޒެކެޓިވް ޑިރެކްޓަރެކެވެ.\nވެކްސިން އުދައްފާ އެންމެ ބޮޑު ކުންފުނީގެ ވެރިޔާގެ ހައިސިއްޔަތުން އާދާރުގެ ބޮލުގައި އެޅިފައިވާ ޒިންމާތައް ވަރަށް ބޮޑެވެ. އޭނާ ގެންދަވަނީ އެ މަސައްކަތް ވަރަށް ރަނގަޅަށް ކުރެވޭތޯ ބަލަމުންނެވެ. އެއާ އެކު ވެސް އޭނާ އަށް ކުރިމަތިވެފައިވާ ގޮންޖެހުންތަކާއި ޕްރެޝަރުތައް ބޮޑެވެ.\nދާދި ފަހުން އެންޑީޓީވީ އަށް ދެއްވި އިންޓަވިއުއެއްގައި އާދާރް ވިދާޅުވީ ކޮވިޝީލްޑްގެ އިތުރުން ވެސް ކޮވިޑްގެ އިތުރު ވެކްސިންތަކަށް ސީރިއަމް އިންސްޓިޓިއުޓުން މަސައްކަތް ކުރަމުން އަންނަ ކަމަށެވެ. އެހެންވެ މި އަހަރުގެ ތެރޭގައި އެކަން ވެސް ކާމިޔާބުކުރެވޭނެ ކަމަށް ވިދާޅުވި އެވެ.\nސިއްހަތު އިންޑިއާ ވެކްސިން